Aammunge shakuvaa: Vinares flat thah maa agu bodu! | Mihaaru\nއާންމުންގެ ޝަކުވާ: ވިނަރެސް ފްލެޓްތައް މާ އަގުބޮޑު!\nމި ތަންތަން ވިއްކަނީ ސޯޝަލް މިންގަނޑަށް ބެލުމަށް ވުރެ ބޮޑަށް ފައިދާ ހޯދަން ކަމަށް ބަލާނެ ޖާގަ އެބަ އޮތް\nއާންމުންނަށް ދައްކަން ތައްޔާރު ކޮށްފައިވާ ވިނަރެސް ފްލެޓެއް ބަޔަކު ބަލަނީ: ސަރުކާރުގެ ކުންފުންޏަކުން މެދުފަންތީގެ މީހުންނަށް އަމާޒުކޮށްގެން ހެދި މިފަދަ ފްލެޓްތަކެއް ބޮޑު އަގުގައި ވިއްކާތީ ހިތްހަމަނުޖެހުން ބޮޑު.---ފޮޓޯ: ފަޔާޒު މޫސާ| މިހާރު\n10 ޖޫން 2022 - 07:46\nހުޅުމާލޭގެ ދެވަނަ ފިޔަވަހީގައި އެޗްޑީސީން "ވިނަރެސް" ފްލެޓްތައް ހެދީ މެދުފަންތީގެ މީހުންނަށް ހާއްސަކޮށްގެންނެވެ. ދާދި ފަހުން އެ ކުންފުނިން ވަނީ އެ ތަން އާންމުންނަށް ބަލައިލުމުގެ ފުރުސަތު ހުޅުވާލައިފަ އެވެ. އަދި އެ ތަނުގެ އަގުތަކާއި ފައިސާ ދައްކަން ޖެހޭ އުސޫލުތައް އާންމުކުރުމުން ގިނަ ބަޔަކު ވަނީ ވިނަރެސްގެ އަގުތަކާ ގުޅޭ ގޮތުން އެތައް ކަންބޮޑުވުންތަކެއް ފާޅުކޮށްފަ އެވެ.\nއެއްބަޔަކު ބުނަނީ އެއީ "މެދުފަންތި" އަށް އެންމެ އެކަށީގެންވާ އަގެއް ނޫން ކަމަށެވެ. އަދި ސަރުކާރުން ހުޅުވައިލާ އެފަދަ ފްލެޓްތަކަށް އެ އަގު ކަމުނުދާ ކަމަށް އެންމެންހެން ވެސް އެއްބަސްވެ އެވެ.\nވިނަރެސްގެ ތިން ކޮޓަރީގެ 1،344 އެޕާޓްމެންޓްގެ ތެރެއިން ގާތްގަނޑަކަށް 1،000 ފްލެޓް ހުޅުވާލަނީ މާލޭގެ ރަށްވެހިންނަށެވެ. ދެން ގުޅިފަޅާއި ސީ ލައިފުން ފްލެޓް ގަތް މީހުންނަށާއި ހިޔާ ފްލެޓް ދޫކޮށްލި މީހުންނަށް ވެސް ވިނަރެސް އިން ފްލެޓް ދޭނެ އެވެ. އަދި މާލޭގައި ދިރިއުޅޭތާ 15 އަހަރު ވެފައިވާ މީހުންނަށް ހާއްސަކޮށް 100 ފްލެޓް ވަނީ ހާއްސަކޮށްފަ އެވެ.\nގާތްގަނޑަކަށް 800-900 އަކަފޫޓު ބޮޑުމިނުގެ އެ ފްލެޓްތައް ތަފާތު ދެ ގޮތަކަށް ގަތުމުގެ ފުރުސަތު އެބައޮތެވެ. އެއް އޮޕްޝަނަކީ ފްލެޓްގެ އަގުގެ 15 ޕަސެންޓް ޑައުންޕޭމެންޓްގެ ގޮތުގައި ދައްކައިގެން 20 އަހަރުގެ ތެރޭގައި ތަނުގެ އަގު އަދާކުރުމެވެ. ދެވަނަ އޮޕްޝަނަކީ 20 ޕަސެންޓް ދައްކައިގެން އެޕާޓްމެންޓްގެ ކުލި 25 އަހަރަށް ބަހާލައިގެން ދެއްކުމެވެ.\nފުރަތަމަ އޮޕްޝަނުގައިވާ ގޮތަށް ކުލި 20 އަހަރަށް ބަހާލުމުން ކޮންމެ އެޕާޓްމެންޓަކަށް ވެސް 19،000ރ. - 23،000ރ. އާ ދެމެދުގެ އަގެއް ދައްކަން ޖެހެ އެވެ. އެގޮތަށް ކުލި ބަހައިލުމުން ފްލެޓްގެ ޖުމްލަ އަގު 4.9 -6މިލިއަން ރުފިޔާ އަށް ބޮޑުވެ އެވެ. ދެވަނަ އޮޕްޝަނުގައިވާ ގޮތަށް ޑައުންޕޭމެންޓްގެ ގޮތުގައި 20 ޕަސެންޓް، 25 އަހަރަށް ބަހާލައިގެން ދެއްކުމުން އެވްރެޖުކޮށް މަހަކު 16،700ރ. - 20،500ރ. އާ ދެމެދުގެ އަދަދެއް ދައްކަން ޖެހެ އެވެ. އެހެން ހެދުމުން ތަނުގެ ޖުމްލަ އަގު 5.5 - 7.3 މިލިއަން ރުފިޔާ އަށް ބޮޑުވެ އެވެ.\nއެޗްޑީސީން އާންމުކޮށްފައިވާ ގޮތުން ވިނަރެސް ފްލެޓް އެއްފަހަރާ ދެއްކުމުން ނުވަތަ ބޭންކުން ލޯނެއް ނަގައިގެން ދައްކާ ނަމަ އެޕާޓްމެންޓްތައް އުޅޭނީ 2.5 މިލިއަން ރުފިޔާ އާއި ތިން މިލިއަން ރުފިޔާއާ ދެމެދުގެ އަގުތަކެއްގަ އެވެ. އެހެންވެ އެ ކުންފުނި މެދުވެރިވެގެން އިންސްޓޯލްމެންޓަށް މަހު ކުލި ދައްކާ މީހުން ދައްކަން ޖެހެނީ ގާތްގަނޑަކަށް ދެ ގުނަ ނުވަތަ ތިން ގުނަ ބޮޑު އަދަދެކެވެ.\nހުޅުމާލޭގައި ކޮމާޝަލް ފްލެޓް އަޅާ ކުންފުންޏެއްގެ ވެރިއަކު ވިދާޅުވީ، އާންމުންނަށް އެޗްޑީސީން ދޫކުރާ ސޯޝަލް ފްލެޓްތައް އެންމެ ބޮޑުވެގެން ވެސް ހުންނަން ވާނެ ކަމަށް ގަބޫލުކުރަނީ އެއް މިލިއަން ރުފިޔާގައި ކަމަށެވެ.\n"މިއަށް ވުރެ ބޮޑު ޖާގައިގެ ތަންތަން ވެސް ވިއްކާ އިރު އެޗްޑީސީން އެބަ އަގު ކޮންޓްރޯލް ކުރޭ އަކަފޫޓެއް 2،500ރ. އަށް. އެހެންވީމާ މިއީ ބޮޑު ފައިދާއެއް ހޯދުމަށް ކަނޑައަޅާފައި ހުރި އަގު ކަމަށް ބެލެވެނީ،" އޭނާ ވިދާޅުވި އެވެ.\nފޮޓޯ ގެލަރީ / "ވިނަރެސް" ފްލެޓްތައް އާންމުންނަށް ދައްކާލުން\nވިނަރެސްގެ ބައެއް އެޕާޓްމެންޓްތައް ދޫކޮށްފައިވަނީ އަކަފޫޓެއް 3،100ރ. އަށެވެ. އަދި އެންމެ އަގު ހެޔޮކޮށް ދޫކުރި އެޕާޓްމެންޓްތައް ވެސް ވިއްކަނީ އަކަފޫޓެއް 2،300ރ. އަށެވެ. އެއީ އެއްފަހަރާ އަގު ދައްކާ މީހުންނަށް ލިބޭ ވަރެވެ. އެކަމަކު އިންސްޓޯލްމެންޓަށް ދައްކާ ބައެއް މީހުންނަށް އެޕާޓްމެންޓްގެ އަކަފޫޓެއް 7،000ރ. އަށް ވެސް އަރަ އެވެ.\nރިއަލް އެސްޓޭޓް ވިޔަފާރިވެޔަކު ވިދާޅުވީ މިއީ އެހެން ކުންފުނިތަކެކޭ އެއްގޮތަށް ފްލެޓްތަކަށް ޑިމާންޑް އޮތުމުން އެޗްޑީސީން ކުރާ ކަމެއް ކަމަށެވެ.\n"ފްލެޓަށް އެބައޮތް ޑިމާންޑް. އެހެންވީމާ އޭގެ ފައިދާ ހޯދަން ކަމަށް މި ބެލެވެނީ މިހާ އަގު ބޮޑުކުރަން މި ޖެހެނީ،" އޭނާ ވިދާޅުވި އެވެ.\nއެޗްޑީސީން ވަނީ ވިނަރެސް ފްލެޓް މަޝްރޫއަށް 163 މިލިއަން ޑޮލަރު (2.5 ބިލިއަން ރުފިޔާ) ހަރަދުކޮށްފަ އެވެ.\nމެދުފަންތީގެ އާއިލާތަކަށް އަމާޒުކޮށް އެޗްޑީސީން ހެދި ފްލެޓެއްގައި މީހަކު ހަރަކާތްތެރިވަނީ: މި ތަންތަން އަގުބޮޑު ކަމަށް ކޮންސްޓްރަކްޝަން ދާއިރާގެ މީހުންނާއި އާންމުން ވެސް ބުނޭ.---ފައިލް ފޮޓޯ| ފަޔާޒު މޫސާ| މިހާރު\nއެހެން ރިއަލް އެސްޓޭޓް ވިޔަފާރިވެރިއަކު ވިދާޅުވީ، އެޗްޑީސީން ވިނަރެސް ވިއްކަނީ ސޯޝަލް މިންގަނޑަށް ބެލުމަށް ވުރެ ބޮޑަށް ފައިދާ ހޯދަން ކަމަށެވެ. އެހެންވެ، އެ ވަރުގެ ފައިދާއެއް ލިބެން އޮއްވައި، އެ ހޯދުމުގެ މައްސަލައެއް ނެތް ކަމަށް އޭނާ ވިދާޅުވި އެވެ. ނަމަވެސް ތަނުން ލިބޭ ހިދުމަތްތަކާއި ޖާގަ އަށް ބަލާއިރު އެ ތަނުގެ އަގާ މެދު ސުވާލު އުފެދޭ ކަމަށް ވިދާޅުވި އެވެ.\n"ފާހާނަ އެހާ ކުޑަ. އެހާ ބޮޑު އަގެއްގައި ވިއްކާ އިރު، ޕޫލް އާއި އެހެން ކޮމާޝަލް ފްލެޓްތަކުގައި ހުންނަ ހިދުމަތްތަކެއް ނެތް،" އޭނާ ވިދާޅުވި އެވެ.\nވިނަރެސް ފްލެޓްތައް ބަލަން ދިޔަ މީހަކު ބުނީ، ފާހާނާތައް ކުޑައިރު ބަދިގޭގައި ވެސް ބޭނުންކޮށްފައި ވަނީ އެންމެ އާދައިގެ ކަބަޑް ސެޓް ކަމަށެވެ. ބައެއް ކަބަޑް ސެޓްތަކުގެ ސައިޒް އެހާ ކުޑަ އެވެ.\n"ކުދިކުދި ގޮޅިވަރުގެ ކަބަޑް ސެޓް ވެސް އެބަހުރި. އެހާ ބޮޑު އަގަށް ގަނެފައި އަނެއްކާ ފަހުން މި ޖެހެނީ ތަނުގައި އެ ކަހަލަ މަރާމާތު ކުރަން ފަށަން،" އޭނާ ބުންޏެވެ.\nއެޗްޑީސީން ބުނީ އަގުތައް ކަނޑައަޅާފައި ވަނީ އެކި ފްލޯތައް އެކި ވަރަށް، އަދި އެ އެޕާޓްމެންޓަކުގެ ޖާގަ އާއި ލިބޭ ވިއު އަށް ބެލުމަށް ފަހު ކަމަށެވެ. އަދި ކުރިއަށް އޮތްތަނުގައި މި ސަރަހައްދު ވާނީ ހުޅުމާލެ ފޭސް ދޭއްގެ އެންމެ ޕްރައިމް ސަރަހައްދަށް ކަމަށް އެޗްޑީސީން ބުނެ އެވެ. ނަމަވެސް، އާންމު ވިޔަފާރިވެރިން ވިއްކާ އަގުތަކާ އަޅާ ބަޅާއިރު، ދައުލަތުގެ ކުންފުންޏަކުން މިހާ ބޮޑު އަގެއްގައި ފްލެޓްތައް ވިއްކާ ސަބަބު ސާފެއް ނުވި އެވެ. އެކަމާ ބެހޭ ގޮތުން އެޗްޑީސީން އަދި ބަހެއް ނުބުނެ އެވެ.\nއާންމުން ބުނަނީ، އަގުބޮޑު ވާހަކަ އެވެ. ތެދެކެވެ؛ މަހުން މަހަށް ފައިސާ ދައްކާ ނަމަ، ވިނަރެސްގެ ފްލެޓްތައް އެ ހުރީ މާލޭގައި ވެސް އެޕާޓްމެންޓްތައް ކުއްޔަށް ދޭ އަގުގަ އެވެ.\nބޯހިޔާވަހިކަން ހުޅުމާލެ ހައުސިން އެޗްޑީސީ ހުޅުމާލޭ ދެ ވަނަ ފިޔަވަހި ވިނަރެސް ފްލެޓްތައް ހުޅުމާލެ\n123 ކޮމެންޓް, 43 ރިއެކްޝަންސް\nދަކްތޫރު މުޢިއްޒަށް. ފިތުނަނޫފައްދާ ރައްޔިތުންނަށް ޚިދުމަތް ކޮށް ދެވޭތޯ ބަލަމާ. ބަލަ ތިޔަ ވިދާޅުވި ރައީސް ޔާމީނެއް ނޫންތޯ ގާކޮށި އަދި އަރަބިއްޔާ ފްލެޓް ތައް 9000 ރުފިޔާއަށް ދޫކުރަން ނިންމާފަ އޮއްވަ މަހަކު 33000 ރުފިޔާ އަށް ދޫކުރަން ނިންމާސިއްކަ ޖެހީ. މުނާފިގު ވިޔަސް ބޮޑުވަރު. ރާއްޖޭގެ ރައީސްކަމަކަށް ނޫން މުއިއްޒު ފައިނަގަންވީ. އެމެރިކާގެ ރައީސް ކަމަށް. ޔާމީނު ނިންމި ނިންމުމެކޭބުނީމަ އެމެރިކާ ރައްޔިތުންވެސް ގަބޫލުކުރާނެ. ވ.ސަލާމް.\nސުހޭލު ތިތާ ހުރެފަ މިވެރިކަން އޮތްހާ ހިނދަކު ތިޔަތަން ދާނީ ހަމަ ތިޔަމަގުން .....\nސުހޭލެއް ނޫން މައްސަލައަކީ. މައްސަލަ އަކީ ޖޯ ބައިޑަން. އޭނަ ވެރިކަމުގަ ހުރިއްޔާ ނުލިބޭނެ ހިލޭއެއް. ކޯންޗެކޭ ތިކިޔެނީ. ޓްރަމްޕު ޖުރިނަމަ ލިބުނީސް ތިތަންތަން ހިލޭވެސް.\n1. ހިލޭ ދިނަސް އާއްނުން ޝަކުވާ ނުކުރާނެ 2.އެޗް ޑި ސި ގައި އާއްމުންގެ ފައިސާ އެހެން ވީމާ ރަހުމެއްނެތް.3އެޗް ޑި ސީ އަށް ފަންޑު ކުރީ އާއްމިންގެ ފައިސާ އިން\n"މެދުފަންތީގެ މީހުންނަށޭ؟ އައްދެ އައްދޭ! މަ ހީކުރީ ކަލޭމެން ރަސްކަން އުވާލައި، ދިމިގަރާތީ ޖުމްހޫރިއްޔަތު ހަދައި، "މެދުފަންތި" އާއި "ބީރަށްޓެހިން" ކަހަލަ ވިޔާނުދާ، ހިޔާލީ ފުލޯކު އުވާލައިގެން ތިބި ކަމަށް. އެހެނެއް ނޫން ދޯ މިވީ. ބޮހް!\nހިލޭދިނަސް އާމްމުން ސަކުވާ ކުރާނެ\nސަރުކާރުން ފޭސް2 އެޗްޑީސީ އަށް ދިނީމަ މިމީހުންނަށް މިއޮތީ ރަންބިސް އަޅާކުކުޅެއް ލިބުންކަހަލަ ކަމެއްލިބިފަނުން. ިހިތްވަރު ކޮއްލާ އަދި ތިވަރުވެސް އަގުކުޑަ.\nމިކަން އިބޫއަށް އެނގޭބާ\nހިޔާ ފުލެޓް 8500ރ ކުލި ބޮޑުވެގެން އެތިބަ މުޒާހިރާކުރަނީ ، ހިޔާ ފުލެޓް ލިބުނުމީހުން ކުލި ނުދަށްކާ އެތިބަ ބޮޑާހާކަނީ އަހުރެމެން ދިވެހިން ބޭނުންް ވާނީ ދައުލަތް ދަމާލަން މުސްތަގު ބަލަކަށް ނުބަލާނެ.\nކުއްޔެއް ނޫން ލޯނުގެ އިންސްޓޯލުމަންޓު.\n8500 އަށް ދިނީ4ފާރު\nމިސަރުކާރުން ބުނީ އާއިލާ އެއް އުޅެން ހިޔާ ފްލެޓު ކުދި ކަމަށް.އެހެންވެ ވިނަރެސް ފްލެޓު ތައް މިހެދީ މަހަކު 18 ހާސް ދައްކަން ޖެހޭގޮތަށް.އޭރުން ތިން ކޮޓަރީގެ ވިނަރެސް ފްލެޓެއްގެ އުޅޭނީ އައިޝާގެ ދެމަފިރިންނާއި2ކުދިން އެއްކޮޓަރީގަ.އަނެއް ދެކޮޓަރިން ކޮންމެ ކޮޓަރިއެއްގަ އައިޝާގެ އެއްބަނޑު އެއްބަފާ ދެބޭބެއިން އެމީހުން އަނބިދަރިން ގޮވައިގެން.އޭރުން ކޮންމެ މީހަކު ކުއްޔަށް6ހާސް ލީމަ ރެންޓް ހަމަވީ.ތޯހިރު ދިރިއުޅުމަކީ އެއީ ނޫންތޯ އަނެއްދިވެހިރާއްޖޭގެ\nމިވެސް ރައިސް ޔާމިންގެ ދައުރުގަ ހަދަމުންދިޔަ ތަނެއް.


Dr Jameel eve. Misarukaarah gau nookavai nafusu hisaabu kohllahvaasheve. Dr Jameel eve. Misarukaarah gau nookavai nafusu hisaabu kohllahvaasheve.\nޑރ ޖަމީލެވެ. މިސަރުކާރަށް ގައު ނުއުއްކަވައި ނަފުސު ހިސާބުކޮށްލައްވާށެވެ.\nއަންގާރަ 29 ސެޕްޓެމްބަރ 2020\nރާއްޖޭގެ ސިޔާސީ މައިދާނުން ތަފާތު އެތައް ޝަޚުސިއްޔަތެއް ފެނިއްޖެއެވެ. އޭގެ ތެރެއިންވެސް މިހާރު ދިރިތިއްބެވި ބޭފުޅުންގެ ތެރެއިން އެންމެ މަޤުބޫލު ޝަޚުސިއްޔަތު ތަކަކީ، ރައީސުލްޖުމުހޫރިއްޔާ އިބްރާހިމް މުހައްމަދު ޞާލިހާއި، ރައީސް ނަޝީދާއި، ރައީސް މައުމޫނާއި، ރައީސް ޔާމީނާއި، ވިޔަފާރިވެރިންގެ ތެެރެއިން ޤާސިމް އިބްރާހިމާއި، އަބުދުﷲ ޖާބިރާއި، އަހުމަދު ސިޔާމު މުހައްމަދެވެ. ހަމަގައިމުވެސް ސިޔާސީ މައިދާނުގެ ކުޅިފަހަށް ބަލާއިރު، ފުރަތަމަ އެގާރައިގައިވެސް ޑރ.ޖަމީލު ލައްވާލައިފާނެ ކަމަށް އެއްބަސްވާނެ މީހަކު މަދުވާނެއެވެ.\nޑރ. މުހައްމަދު ޖަމީލަކީ ޢިލްމީ ބޭފުޅެކެވެ. ފޮތުން ކިޔަވައި ދަސްކުރައްވައިގެން ހުންނެވި ބޭފުޅެކެވެ. އެކަމަކު ކިތަންމެ ޢިލްމީ މީހަކަށްވެސް، ދުނިޔޭގެ އާޖުފާޖު އެނގިވަޑައި ނުގަންނަވާނަމަ، މީހުންނާއި ގުޅިގެން އުޅުއްވާން ނޭނގޭނަމަ، އެމީހެކޭ ފޮތް އަރުވާފައިވާ ލޮރީއެކޭ އެއްވެސް ތަފާތެއް ނެތެވެ.\nޑޮކްޓަރ ޖަމީލް ސިޔާސީ މައިދާނަށް ނެރެދެއްވީ ރައީސް މައުމޫނެވެ. އެކަމަކު އެއީ ރައީސް މައުމޫނަށް ހެއްދެވުނު ގޯހެއްކަން ޚުދު އެމަނިކުފާނަށްވެސް ޤަބޫލުކުރެއްވުނީ، 2008ގެ ރިޔާސީ އިންތިޚާބު ނާކާމިޔާބުވެ ވަޑައިގެންނެވުމުންނެވެ.\nޑރ. ޖަމީލުގެ ބަލި ފަޔަކީ، ކެތްތެރިކަން ކުޑަވުމެވެ. ދުރަށް ނުވިސްނަވައި އަޅުއްވާ ފިޔަވަޅުތަކެވެ. ދަރުބާރުގޭގައި ބޭއްވި މިނިވަން ބަހުސްގައި، އޯޑިއަންސްގައި ތިބި މީހުން އަޑުގަދަ ކުރައްވާތީ ކެތް ނުކުރެވުނު ހިސާބުން، ޑރ.ޖަމީލާއި މެދު އެތައް ބަޔަކު ގޮތް ނިންމަވައިފިކަން އެމަނިކުފާނަށް ވިސްނި ވަޑައިގެންނެވިނަމަ، ފަހަރުގައި އެމަނިކުފާނުގެ ސިޔާސީ ހަޔާތާއި މެދު މިނޫން ދުވަހެއް ފެނުނީސް ކަންނޭނގެއެވެ.\nޤައުމީ ޕާޓީ ހައްދަވައި ޑރ. ހަސަން ސައީދާއިއެކު ފެއްޓެވި ސިޔާސީ މަސައްކަތުގައިވެސް ކުރި ނުހޯއްދެވި، އެޕާޓީ އުވި ދިޔައީއެވެ. ޕީޕީއެމްގެ ތެރެއިން ރައީސް ޔާމީނާއެކު ވަޑައިގެން 2013 ގެ ރިޔާސީ އިންތިޚާބު ކާމިޔާބުކުރުމަށްޓަކައި ޑރ. ޖަމީލު ބުރަ މަސައްކަތްތަކެއް ކުރެއްވިއެވެ. ރައީސް ޔާމީނަށްވުރެ ގިނަ ތަންތަނަށް ވަޑައިގެން ރައީސް ޔާމީނަށްވުރެ ގިނަ މީހުންނާއި ބައްދަލު ކުރެއްވިއެވެ. ފަހަރުގައި ޕީޕީއެމްގެ ސިޔާސަތާއިއެކު ރައްޔިތުންގެ ގާތުގައި އެންމެ ގިނަ ވައުދުތައްވެސް ވެވަޑައިގެންނެވީ، ޑރ. ޖަމީލުކަމުގައި ވެދާނެއެވެ.\nޑރ. މުހައްމަދު ޖަމީލު އަހުމަދު ޕޯޑިއަމްތަކުގައި ހުންނަވައިގެން ދެއްކެވި ވާހަކަފުޅުތަކުގެ ތެރެއިން، އެންމެ ގިނަ ބަޔަކު ހަނދާން ހުރީ، "އިންތިޚާބު ވިޔަސް ހަވާލު ނުކުރާނަން" ކަމަށް ވިދާޅުވި ބަސްފުޅެވެ. އެކަން އެހެންވީވެސް އެއީ ޑރ. ޖަމީލު ވިދާޅުވި ބަސްފުޅަކަށްވީމައެވެ. ޑރ. ޖަމީލަކީ ޤާނޫނުތައް ދެނެވަޑައިގަންނަވާ ޢިލްމީ ބޭފުޅަކަށްވީމައެވެ. ޑރ. ޖަމީލު ވިދާޅުވި އެބަސްފުޅަކީ، ބާޒާރުމަތީގައި އުޅޭ މީހަކުވެސް ނުބުނާނެ ވާހަކައަކަށް ވީމައެވެ.\nރައީސް ޔާމީނުގެ ސަރުކާރުގެ ފުރަތަމަ ދުވަހުން ފެށިގެން އެވެރިކަމުގެ ތެރޭގައި ހިނގާދިޔަ ހުރިހާ ކަންކަމެއް ދެކެވަޑައިގެންނެވުމުގައި ޑރ. ޖަމީލު ހުންނެވިއެވެ. އެކަމަށް ފަހުން ހެކިވެވަޑައިގެންނެވިވެސް މެއެވެ. ޑރ. ޖަމީލުގެ އިސްތަށިފުޅުގައި އެޅުނީ، ރައީސް ޔާމީނުގެ ނައިބަކަށް ހުންނަވައި، ބަޣާވާތެއް ކުރައްވަން އުޅުއްވުމުގެ ތުހުމަތެވެ. ސަރުކާރުގެ ތެރެއިން ކުރިމަތިވަމުން އައި ފިއްތުންތަކާއި ހެދި ޤައުމު ދޫކުރައްވައި ޑރ. ޖަމީލު ވަޑައިގެންނެވީވެސް މަޤާމުގައި ހުންނަވައިގެންނެވެ. ހަމައެއް އުސޫލެއްނެތި ނަމަވެސް މަޤާމުން ވަކިކުރެއްވިއިރު، ސިޔާސީ ހަނގުރާމައިގެ އެމައިދާނަށް ނުކުންނެވުމަށް، ރާއްޖެ ވަޑައިގެންނެވުމަށް ކެރިވަޑައިނުގެން ހުންނެވީ އިނގިރޭސިވިލާތުގައެވެ. ރައީސް ޔާމީނުގެ ސަރުކާރާއި އިދިކޮޅު ފަރާތްތަކާއި ގުޅި ސަރުކާރާއި ދެކޮޅަށް ބަސްފުޅު ވިދާޅުވާން ފެއްޓެވީ، އެ ހިސާބުންނެވެ.\nރައީސް ޔާމީނަކީ، އަނިޔާވެރިއެއްކަމުގައި ޑރ. ޖަމީލު ވިދާޅުވިއެވެ. ރައީސް ޔާމީނުގެ އަނިޔާވެރިކަމުގެ ވާހަކަ ދައްކަވަމުން ލައިވް ޓީވީގައި ޑރ. ޖަމީލު ކީރިތި ކުރެއްވިއެވެ. އާއިލާގެ ބޭފުޅަކު ނިޔާވީމާ މޫނު ދެކެން ވަޑައިގަންނަވާނެ ފުރުޞަތެއްވެސް ލިބިވަޑައެއް ނުގެންނެވިއެވެ. އެމްއެމްޕިއާރްސީގެ ޚިޔާނާތުގައި ރައީސް ޔާމީނުގެ ބައިވެރިވުން އޮތްކަމުގައި ވިދާޅުވެ، ރައީސް ޔާމީނު ދިގު މުއްދަތަކަށް ޖަލަށް ލައްވަންޖެހޭނެ ކަމުގައި ވިދާޅުވިއެވެ. އެދުވަސްވަރު ރާއްޖެއިން ބޭރުގައި ހުންނަވައި ޑރ. ޖަމީލު ޖުމުހޫރީ ޕާޓީއާއިވެސް ގުޅިވަޑައިގެންނެވިއެވެ.\nޑރ. ޖަމީލު އެނބުރި ރާއްޖެ ވަޑައިގެންނެވީ، ރައްޔިތުން ނުކުމެ ރައީސް ޔާމީނު ވެރިކަމުން ބޭލުމުންނެވެ. ސިޔާސީ ހުރިހާ އެންމެން ކުޅުނު ހުރިހާ ކުޅިއެއްގެ މައްޗަށް ރައީސް ޔާމީނު ކުރި ހޯއްދެވިއެވެ. މަޖިލިސް ތެރެއިންނާއި ކޯޓު ތެރެއިންނެވެ. އެމަނިކުފާނު ބަލިވެ ވަޑައިގެންނެވީ، ރައްޔިތުންނާއި ޖެހުނީމައެވެ. ރައްޔިތުންގެ ހަތިޔާރަކީ، ވޯޓު ކަރުދާސްކޮޅެވެ.\nޑރ. ޖަމީލުވެސް ވިދާޅުވި ފަދައިން ރައީސް ޔާމީނުގެ ސަރުކާރުގެ އަނިޔާވެރިކަމާއި ނޭނގާނީ ކަމަށް ކެތްނުވެ ރައްޔިތުން ރައީސުލްޖުމުހޫރިއްޔާގެ މަޤާމަށް އިބުރާހިމް މުހައްމަދު ޞާލިޙް އިންތިޚާބު ކުރެއްވީ، ރައީސް ނަޝީދު ދައްކަވައި ދެއްވި މިސްރާބާއިއެކު ރައްޔިތުންގެ ހިތުގެ ލޯތްބާއި އެކުގައެވެ. އެކަމަކު މިވެރިކަމަށް އެންމެ ދޮޅުމަސް ތެރޭގައި ޑރ. ޖަމީލު މިސަރުކާރާއި ދެކޮޅަށްވެސް ނުކުންނަވައިފިއެވެ.\nރައްޔިތުންގެ މަޖިލީހުގެ އިންތިޚާބަށް ނުކުންނަވައި، ދާއިރާގެ ގޮނޑި ކާމިޔާބު ނުކުރެއްވުނު ހިސާބުން ޑރ. ޖަމީލު މިސަރުކާރާއި ދެކޮޅަށް ހަނގުރާމަ އިއުލާނު ކުރައްވައިފިއެވެ. އެކަމަކު އެދާއިރާއަށް ނުކުންނެވި އިރުވެސް ޑރ. ޖަމީލަށް އެދާއިރާއިން ގޮނޑި ކާމިޔާބު ނުކުރެއްވޭނެކަން ދިރާސާކުރާ ފަރާތްތަކުން މާދުރާލައި ހާމަކުރިއެވެ. އެކަމަކު ޑރ. ޖަމީލު އެކަން ޤަބޫލުފުޅު ކުރައްވަން ބޭނުންފުޅެއް ނުވިއެވެ. އެހެންކަމުން ނައިބު ރައީސްކަން ކުރެއްވުމަށްފަހު، އެންމެ 5000 މީހުން ހަމަނުވާ ދާއިރާއެއްގެ އިންތިޚާބުން ބަލިވެ ވަޑައިގެންނެވުމަކީވެސް ސިޔާސީ ގޮތުން ހުތުރެކެވެ.\nމިހާރު ޑރ. ޖަމީލަކީ އެމނިކުފާނު އަނިޔާވެރިކަމުން ކުރި އަސަރުން ކީރިތިކުރައްވަން ޖެހިވަޑައިގެންނެވި، ރައީސް ޔާމީނު ޖަލުން ސަލާމަތްކޮށްދެއްވަން މަސައްކަތް ކުރައްވާ އެމަނިކުފާނުގެ ޤާނޫނީ ވަކީލެވެ. އެހެންކަމަށްވާނަމަ، އެމަނިކުފާނު ވެރިކަމުގައި ހުންނަވަނިކޮށް ޖަމީލު ރައީސް ޔާމީނަކީ ވަގަކަށް، އަނިޔާވެރިއަކަށް ޚުދުމުހުތާރު ޑިކްޓޭޓަރަކަށް ހައްދަވައި ދެއްކެވިހާ ވާހަކަތަކަށްވީ ކީއްބާވައެވެ. ކޯޓުތަކުގައި ޑރ. ޖަމީލު ރައީސް ޔާމީނުގެ ދިފާއުގައި ނުކުންނަވައި، ރައީސް ޔާމީނުގެ ކުށެއް ނެތްކަން ސާބިތުކޮށްދެއްވައިފިނަމަ، އެއާއިއެކު އެކީގައި އެސާބިތުކޮށްދެވުނީ، ޑރ. ޖަމީލަކީ ކުށްވެރިއެއް ކަމެވެ. ރައީސް ޔާމީނަށް ތުހުމަތުކޮށް، އެމަނިކުފާނުގެ އިސްތަށިފުޅުގައި ޑރ.ޖަމީލު އެޅުވި ކޮރަޕްޝަންގެ ތުހުމަތުތަކަކީ އަސްލެއްނެތް ކަމެއްކަމަށް ވެއްޖެނަމަ، ޑރ. ޖަމީލު ރައީސް ޔާމީނާއި މެދު ދެއްކެވި ވާހަކަތަކުގެ މައްޗަށް ޑރ. ޖަމީލަށް ދައުވާކުރެވެން ވާނެއެވެ. ހީވަނީ ޕީޕީއެމްގެ ތެރެއިން ކޮންމެވެސް ބަޔަކު އެކަންވެސް ކުރާނެ ހެންނެވެ.\nމިއަދު ޑރ. ޖަމީލަކީ ޕީޕީއެމްގެ އެޑްވައިޒަރެކެވެ. ރައީސް ޔާމީނުގެ ޤާނޫނީ ވަކީލެކެވެ. އިދިކޮޅު ލީޑަރު ހެއްދެވިގެން ސަރުކާރަށް ގައު އުކަން ހުންނެވި ބޭފުޅާއެވެ. އެކަމަކު، ޕީޕީއެމްގެ އާއްމު މެމްބަރުންގެ ތާއީދު ހޯއްދަވައިގެން 2023 ވަނަ އަހަރުގެ ރިޔާސީ ޓިކެޓް ޑރ. ޖަމީލަށް ހޯއްދެވިދާނެ ބާވައެވެ. އެފުރުޞަތު ޕީޕީއެމްގެ އާއްމު މެމްބަރުން ޑރ. ޖަމީލަށް ދެއްވާނެ ބާވައެވެ. ޑރ. ޖަމީލު ރައީސް ޔާމީނުގެ ސަރުކާރާއި ދެކޮޅަށް ކުރެއްވި މަސައްކަތް އެޕާޓީގެ މެމްބަރުން ހަނދާން ނައްތާލައްވައިފާނެ ބާވައެވެ.\nޑރ. ޖަމީލު މިސަރުކާރާއި ދެކޮޅުވީ، ޕީޕީއެމްގެ ތެރެއިން މަޤުބޫލުކަން ހޯއްދަވައި ސިޔާސީ ގޮތުން ކުރިއަށް ވަޑައިގެންނެވުމުގެ އުއްމީދުގައެވެ. އެހެންކަމުން ސާބިތެއް ނެތް ވާހަކަަތައް ނުވަތަ ދެކޮޅު ނުޖެހޭ ވާހަކަފުޅުތައް ދައްކަވައިގެން ނަމަވެސް މަޤުޞަދު ހާސިލް ކުރެވޭތޯ އެބަ ބައްލަވައެވެ.\n"މަދު ދުވަސްކޮޅެއްގެ ތެރޭގައި ދައުލަތުގެ ނިޒާމް ތަޣައްޔަރުވެއްޖެ. ރައްޔިތުންނަށް ކޮށްދެވުނު ކަމެއް ނެތް. ޚިޔާނާތް ފެޝަނަކަށްވެއްޖެ. ބޮޑެތި ތުހުމަތުކުރެވޭ ފަރާތްތައް ތިބީ އަމިއްލައަށް ގޮތް ނިންމަން ދޫކޮށްލާފައި. ސަރުކާރަށް ކޮރަޕްޝަން އޯކޭވެ، ދެކޮޅަށް އަޑުއުފުލާ މީހުން ގޯސްވެއްޖެ." ޑޮކްޓަރ ޖަމީލު މިސަރުކާރާއި ދެކޮޅަށް ކުރެއްވި ޓުވީޓެއްގައި ލިޔުއްވިއެވެ.\nޑރ. ޖަމީލުގެ ޓުވީޓާއި ގުޅިގެން އެމަނިކުފާނަށް އެތައް ބަޔަކު ރައްދު ދިނީ އެމަނިކުފާނަށް މާޒީ ހަނދާންކޮށްދެމުންނެވެ. ކުރިން ދެއްކެވި ވާހަކަފުޅުތަކާއި އަމަލުކުރެއްވި ގޮތްތައް ހަނދާންކޮށްދެއްވަމުންނެވެ.\nޑރ. ޖަމީލަށް ރައީސް މައުމޫނުވީ ޑިކްޓޭޓަރަކަށެވެ. ރައީސް ނަޝީދުވީ، ލާދީނީ ބޭފުޅަކަށެވެ. ރައީސް ޔާމީނުވީ، ޖައްބާރަކަށެވެ. ޑރ. ޖަމީލަށް އެއްވެސް ބޭފުޅަކާއިއެކު އެއްގޮތެއްގައި ދެމިއެއް ނުހުންނެވުނެެވެ. އެއްޕާޓީއެއްގައި ނުހުންނެވުނެވެ. ދޫފުޅުން ވިދާޅުވާ ބަސްފުޅުގެ އަގެއްވެސް ނުހިފެހެއްޓެވުނެވެ. ވީމާ، ރައީސް އިބުރާހިމް މުހައްމަދު ޞާލިހްގެ ސަރުކާރާއި ދެކޮޅަށް، އިދިކޮޅު ލީޑަރު ހެެއްދެވިގެން ޑރ. ޖަމީލު ނުކުންނެވުމަކީ، މެންދުރުގެ އިރަށް ދުނި އުއްކެވުމެވެ. އެހެންކަމުން، ސިޔާސީ މައިދާނުގައި ދެމި ހުންނެވުމަށް ބޭނުންފުޅުވާނަމަ ޑރ. ޖަމީލަށް ޖެހިވަޑައިގަންނަވާނީ، އަމިއްލަ ނަފުސު ހިސާބު ކޮށްލައްވާށެވެ.


India, Lanka gai thibi aailaa thakah care packages havaalu koh nimijje\nލަންކާގައި ތިބި ދިވެހި އާއިލާތަކަށް ތަކެތި ފޮނުވުން: އެ ތަކެތި މިހާރު ވަނީ ހަވާލުކޮށް ނިމިފައި --\nކޮވިޑް-19 އާ ގުޅިގެން ބޭރުގެ ބައެއް ގައުމުތަކުގައި ދިރިއުޅެމުންދާ ދިވެހި އާއިލާތަކަށް ލުއިތަކެއް ހޯދައިދިނުމަށް، އެ އާއިލާތަކަށް ކެއާޕެކޭޖްތައް ފޮނުވުމަށް ސަރުކާރުން ހުޅުވާލި ފުރުސަތުގައި އިންޑިއާ އަދި ސްރީލަންކާއަށް ފޮނުވި ކެއާ ޕެކޭޖްތައް އާއިލާތަކާ ހަވާލުކޮށްފި އެވެ.\nފޮރިން މިނިސްޓްރީން ސްރީލަންކާއަށް ފޮނުވި 622 ކެއާޕެކޭޖް އާއިލާތަކާ ހަވާލުކޮށް ނިމިފައިވަނީ ހޮނިހިރު ދުވަހު ކަމަށެވެ. އޭގެ ހަފްތާއެއްހާ ދުވަސްކުރިން ކޮޅުނބުގައި ދިރިއުޅޭ އާއިލާތަކަށް ޕެކޭޖްތައް ވަނީ ހަވާލުކޮށްފައެވެ.\nއިންޑިއާގެ ޓްރިވެންޑްރަމް އަދި ކޮޗިން އަށް ފޮނުވި 144 ކެއާޕެކޭޖްވެސް ވަނީ އާއިލާތަކާ ހަވާލުކޮށްފައެވެ.\nއަދި މެލޭޝިއާއަށް ފޮނުވި 452 ކެއާޕެކޭޖްގެ ތެރެއިން ކުއާލަލަމްޕޫރު ސަރަހައްދުގައި ދިރިއުޅޭ އާއިލާތަކަށް ފޮނުވި ހުރިހާ ޕެކޭޖެއް ވަނީ ހަވާލުކޮށްފައެވެ. އަދި ކުއާލަލަމްޕޫރުން ބޭރުގައި ދިރިއުޅޭ 14 އާއިލާތަކަށް ފޮނުވި ކެއާޕެކޭޖްތައް ފޮނުވުމުގެ މަސައްކަތް ދަނީ ކުރަމުންނެވެ.\nތައިލެންޑްގެ ބެންކޮކްގައި ދިރިއުޅޭ ދިވެހި އާއިލާތަކަށް ފޮނުވި ކެއާޕެކޭޖްތައް ބެންކޮކަށް ގެންދެވިފައިވަނީ ހަފްތާ ބަންދާ ދިމާކޮށް ކަމަށްވުމުން، ހަފްތާ ބަންދު ނިމުމުން ކަސްޓަމުން ކްލިއާކޮށް، މިހަފްތާ ތެރޭ އާއިލާތަކާ ހަވާލުކުރެވޭނެއެވެ.\nޔޫއޭއީއަށްވެސް ކެއާޕެކޭޖް ފޮނުވުމަށް ފުރުސަތު ހުޅުވާލިނަމަވެސް، މާލެ ސަރަހައްދު ލޮކްޑައުންކުރުމާ ގުޅިގެން ތަކެތި ބަލައިގަތުން ވަނީ ފަސްކުރެވިފައެވެ. އަދި ތަކެތި ބަލައިގަންނާނެ ތާރީހެއް ފަހުން އިއުލާން ކުރެވޭނެ ކަމަށް ފޮރިން މިނިސްޓްރީން ބުންޏެވެ.\nކެއާޕެކޭޖްތައް ހަވާލުކުރުމުގެ މަސައްކަތް ކުރަމުންދަނީ ވަރަށް ގިނަ ގޮންޖެހުން ތަކާއެކުގައެވެ. ތަކެތި ފޮނުވާ ސިޓީތަކަކީ ލޮކްޑައުންގައި އޮތް ސިޓީތަކެއްކަމުން، އެގައުމުތަކުގެ ސަރުކާރުތަކުން ހާއްސަ ހުއްދައެއް ނަގައިގެން ތަކެތި އާއިލާތަކާ ހަވާލުކުރުމުގެ މަސައްކަތްކުރަނީ ކޮވިޑް-19 އިން ރައްކާތެރިވުމަށް އެގައުމުތަކުގެ ސަރުކާރުތަކުން އަޅާފައިވާ ރައްކާތެރިކަމުގެ ފިޔަވަޅުތަކަށްވެސް ބަލައިގެންނެވެ.\nއިންޑިއާ ސްރީލަންކާ ފޮރިން މިނިސްޓްރީ + މެލޭޝިޔާ


Aara: Umurun hagu ekamaku dhoshee champion! - One Online\nއާރާ: އުމުރުން ހަގު އެކަމަކު ދޮށީ ޗެމްޕިއަން! (ވީޑިއޯ)\nއާރާ: އުމުރުން 12 އަހަރުގައި އޭނާ ވަނީ ގައުމީ ޓީމަށް އެއްވަނާގައި އަރައިފައި.\nއާރާގެ ވީޑިއޯ ރިޕޯޓް\nއުމުރުން އެންމެ 12 އަހަރުގެ އާރާ އާސާލް އާޒިމަކީ ތަފާތު ކުއްޖެކެވެ. އާރާއަކީ ޓެނިހުގެ ގައުމީ ޓީމް އެކުލަވައިލުމަށް މިއަހަރު އަލަށް ބޭއްވި ސެލެކްޝަންގެ އެއްވަނަ އެވެ. އާރާގެ އުމުރަށްވުރެ ޓެނިހުގެ ތަޖުރިބާ ބޮޑެތި ކުޅުންތެރިން ބަލިކޮށް ގައުމީ ޓީމަށް އެއްވަނައިގައި ހޮވުމަކީ ވަރަށް ވެސް ހިތްވަރެވެ. ތަޖުރިބާކާރު ގިނަ ކުޅުންތެރިންތަކަކާ ދެކޮޅަށް ކުޅުނު 11 މެޗުން މޮޅުވެ އޭނާ އެ މަގާމު ހޯދީ ބުރަ މަސައްކަތުންނެވެ. އާރާ ވަނީ އުމުރުން 16 އަހަރާއި 32 އަހަރާ ދެމެދުގެ ކުޅުންތެރިންނާއެކު ކުޅެ ހުރިހާ މެޗަކުން މޮޅުވެފަ އެވެ.\n"އެ ކުދިންގެ ޝޮޓްތައް ބާރު ކަމުން އަސްލު ޗެލެންޖކަށްވި. އާރާ ޖަހާ ޝޮޓުތަކަށްވުރެ ބާރަށް އެ ކުދިން ޖަހާ. ހަމަ ކުޅެގެން މޮޅުވީ. ދުވާލަކު ދެ މެޗް ކުޅެގެން މޮޅުވީ. އެއް ވަނައަށް އެރިދާނެ ކަމަކަށް ހިޔެއް ނުކުރަން އަސްލު. އެކަމަކު ވިން ވަމުން ދިޔަ ވަރަކުން ގައުމީ ޓީމަށް އަރާނެކަން ޔަގީންވި،" ގައުމީ ޓީމަށް އެއްވަނައިގައި ހޮވުނު ގޮތް ކިޔައިދެމުން އާރާ ބުންޏެވެ.\nގައުމީ ޓީމަށް އެއްވަނައިގައި އެރުމުގެ ސަބަބުން ބައިނަލްއަގުވާމީ މުބާރާތްތަކުގައި ރާއްޖެ ތަމްސީލު ކުރުމުގެ ފުރުސަތު އެންމެ 12 އަހަރުގެ އާރާއަށް ލިބިގެން ދާނެ އެވެ. ބައިނަލްއަގުވާމީ ފެންވަރުގެ ކުޅުންތެރިންނާއެކު ކުޅެ ރާއްޖެއަށް ރީތިނަން ހޯދައިދޭން އާރާ ހުރީ ކެތްމަދުވެފަ އެވެ.\nކުރިން ބާސްކެޓް ކުޅެމުން އައި އާރާ ބުނިގޮތުގައި އޭނާ ޓެނިސް ކުޅެން ޝައުގުވެރިވީ މޭރީ ބްރައުންއަށް ކާން ގޮސް އުޅުމުގެ ތެރެއިން އެ ތަނުގެ ތިރީގައި ޓެނިސް ކުޅޭތަން ފެނިގެންނެވެ. އާރާ 2016 ވަނަ އަހަރުގެ ޑިސެމްބަރު މަހު ޓެނިސް ކުޅެންފެށިއިރު އޭނާގެ އުމުރަކީ އެންމެ އަށް އަހަރެވެ. ދެހާސް ސަތާރަވަނަ އަހަރު ޓްރެއިނިން ހެދުމަށް ފަހު އާރާ މުބާރާތްތަކުގައި ބައިވެރިވާން ފެށީ 2018 ވަނަ އަހަރުން ފެށިގެންނެވެ. އޭގެ ފަހުން އޭނާ އަންނަނީ ގިނަ ކާމިޔާބީތަކެއް ހޯދަމުންނެވެ.\nއާރާ: އުމުރުން ހަގު ނަމަވެސް މޮޅު ކުޅުންތެރިއެއް. ---\n"ނެޝަނަލް ޓީމަށް އެއްވަނައިގައި މިހާރު. އަދި ޗެމްޕިއަންޝިޕް ހުންނާނެ އަންޑާ 14 އާއި 12 އާ 10ގެ ވެސް ހޯދާފަ. މިދިޔަ އަހަރު ބަނގްލަދޭޝްގައި ބޭއްވި 12 އަހަރުން ދަށުގެ އައިޓީއެފް މުބާރާތުގައި ކުޅުނު ތިން މެޗްގެ ތެރެއިން ދެ މެޗުން މޮޅުވެ ރާއްޖޭގެ އެންމެ މޮޅު އަންހެން ކުޅުންތެރިޔާގެ މަގާމުވެސް ލިބުނު،" ލިބިފައިވާ ކާމިޔާބީތައް އާރާ ކިޔައިދިނެވެ.\nރަސްމީކޮށް ޓެނިސް ކުޅެންފެށިތާ ތިން އަހަރުތެރޭގައި އުމުރުން ހަގު އާރާ ރާއްޖޭގެ އެއްވަނައަށް ހޮވުމުގެ ފަހަތުގައި ވަނީ މަންމަ އާއި ބައްޕަގެ އިތުރުން ދައްތަ އާއި ކޯޗްގެ އިތުރުން ޓެނިސް އެސޯސިއޭޝަންގެ މަސައްކަތާއި ހިތްވަރު ކަމަށް އާރާ ބުންޏެވެ. އާއިލާގެ ހަރަދުގައި އާރާ ވަނީ ޓެނިހުގެ ދާއިރާއިން ބައިނަލްއަގުވާމީ ފެންވަރުގެ ގިނަ ޓްރެއިނިންތަކެއް ވެސް ހަދައިފަ އެވެ.\n"މާތް ﷲ އަށް ހަމްދު ކުރަން. ޕްރެކްޓިސްކޮށްފައި ބައްޕަމެން ބޭރު ގައުމުތަކަށް ގެންގޮސް ޕްރެކްޓިސް ކުރަން ފުރުސަތު ދިނީމައި އަސްލު އެހާ ކުރިއަށް ދެވުނީ. އަޅުގަނޑު ޓްރެއިނިން އަށް މެލޭޝިއާއަށާއި ބެންކޮކަށާއި ލަންކާއަށާއި ދުބާއީއަށް ވެސް ދިޔައިން،" އާރާ ބުންޏެވެ.\nސްކޫލް ބަންދުތަކުގައި އާރާ މުޅިންހެން މިހާރު އުޅެނީ ޓްރެއިނިން ހެދުމަށް ބޭރުގެ ގައުމުތަކުގަ އެވެ. އާރާގެ ބައްޕަ، އަދި ކުރީގެ ކޮމިޝަނަރު އޮފް ޕްރިޒަންސް މޫސާ އާޒިމް ވިދާޅުވިގޮތުގައި ޓްރެއިނިންތަކަށާއި އާރާގެ ޓެނިހުގެ ހުނަރު އިތުރު ކުރުމަށް މަހަކު 20،000ރ. އަންނަނީ ހަރަދު ކުރަމުންނެވެ.\nއާރާ އޭނާއާއެކު ޓްރެއިނިން ހަދާ ބައެއް ކުދިންނާއި ކޯޗާއިއެކު ---\n"ޕްރައިވެޓް ކޯޗިން، ދެން އެކަޑެމީގެ ފީތައް. އަދި އިންޓަނޭޝަނަލް ޓްރެއިނިންތަކަށް ބޮޑު ހަރަދެއް ދޭ. އަޅުގަނޑުމެން ބޭނުން ވަނީ އާރާ ކުރިއަށް ދާން ބޭނުންވާ ހިސާބަށް ގެންގޮސްދޭން. އެކަން ކުރަން ކޮށްދޭން ޖެހޭ ކަންކަން ކޮށްދޭނަން،" އާޒިމް ވިދާޅުވި އެވެ.\nއާރާއަކީ އާޒިމް އާއި ބަދޫރާ އަބްދުލްސައްތާރުގެ އެންމެ ހަގު ދަރިފުޅެވެ. ދެން ވެސް އެއާއިލާގައި ހުންނަނީ އަންހެން ކުއްޖެކެވެ. އެ މުޅި އާއިލާގެ ވެސް އެންމެ ބޮޑު އެއް ހުވަފެނަކީ އާރާ ޓެނިހުގެ ތަރިއަކަށް ހެދުމެވެ.\nބިލަބޮންގް ސްކޫލްގެ ގްރޭޑް ހައެއްގައި ތައުލީމް ހާސިލް ކުރަމުން އަންނަ އާރާއަކީ ކިޔެވުމަށް ވެސް އެހާމެ މޮޅު ކުއްޖެކެވެ. ކިޔެވުމަށް އިސްކަން ދެމުން ޓެނިހުގައި އޭނާ އެހާ ބޮޑު ކާމިޔާބީއެއް ހޯދީ ދުވާލަކު ދެ ގަޑިއަކު ގަވައިދުން ޓެނިސް ޕްރެކްޓިސް ކޮށްގެންނެވެ. އަދި ފިޓްނަސްއަށް ވެސް ހާއްސަ އިސްކަމެއް ދީ ހާއްސަ ޓްރެއިނަރެއްގެ ގާތުން އާރާ އަންނަނީ ތަމްރީންތައް ހަދަމުންނެވެ.\n"ފަތިހު ހޭލާފައި އޮންނާނެ ޓެނިސް ސެޝަންއެއް. 8 ޖަހާއިރަށް ސްކޫލަށް ދަނީ. ދެން2ޖަހާއިރު ނިމޭނީ. ދެން ހަވީރު5ޖަހަންދެން ބޭނުން ކަމެއް ކުރަނީ. ބައެއް ފަހަރު ހޯމް ވޯކް ހަދަނީ. ދެން ހަވީރު ޓެނިސް ކުޅެލާފައި ރޭގަނޑު ޑިނާ ނަގައިގެން ނިދާނީ. އަދި ދެ ދުވަހުން އެއް ދުވަހު ޖެހޭނެ ހުޅުމާލެއަށްވެސް ފިޓްނެސް ޓްރެއިނިންއަށް ދާން،" އާއްމު ޝެޑިއުލް ކިޔައިދެމުން އާރާ ބުންޏެވެ.\nރާއްޖެ ތަމްސީލްކުރަން އާރާ ރާއްޖޭން ބޭރުގައި ---\nކޮވިޑް-19އާއެކު ގޭގައި ބަންދުވެގެން ތިބެން ޖެހުމާއެކުވެސް އާރާ ޕްރެކްޓިސް ދޫކޮށެއްނުލަ އެވެ. އެކިއެކި ވީޑިއޯ ބަލައިގެން ގޭގައި ވެސް އައީ ޕްރެކްޓިސް ކުރަމުންނެވެ.\nއާރާ ގެ މިހާރުގެ ހުވަފެނަކީ ތައިލެންޑްގެ ވެރިރަށް ބެންކޮކްގައި ބާއްވާ އައިޓީއެފް ޓޯނަމެންޓްގައި ވާދަ ކުރުމެވެ. އަދި މުސްތަގުބަލުގައި ބައިނަލްއަގުވާމީ ފެންވަރުގެ ކުޅުންތެރިންނާއެކު މުބާރާތްތައް ކުޅެ ރާއްޖެއަށް ފަހުރުވެރި ވަނަތަތަކެއް ހޯދައިދިނުމަކީ އާރާގެ އެންމެ ބޮޑު ހުވަފެނެވެ.\nއުމުރުން ކިތަންމެ ހަގު ނަމަވެސް މަސައްކަތް ކޮށްފިނަމަ ހުވަފެންތައް ހާސިލް ކުރެވިދާނެކަން އާރާ މިއަންނަނީ ސާބިތުކޮށްދެމުންނެވެ. އުމުރުން އެންމެ 12 އަހަރުގެ އާރާ އެއްވަނައިގައި ގައުމީ ޓީމަށް ހޮވިފައި އެވަނީ އޭނާއަށް ވުރެ މާ ތަޖުރިބާކާރު ކުޅުންތެރިން ބަލިކޮށްގެންނެވެ. އާރާގެ މިހާރުގެ އަމާޒަކީ ޓެނިހުގައި ރާއްޖެ ތަމްސީލް ކުރުމެވެ. "ވަން" އިން އެދެނީ އާރާގެ މި ހުވަފެން ތަކުގައި ހަގީގީ ކުލަޖެހުމެވެ. އިތުރު ކުރިއެރުމަށެވެ.\nގުޅޭ ޓެގު ޓެނިސް


Nasheed, Ali Waheed dhifaau kuravvaifi\nޓޫރިޒަމް މިނިސްޓަރު އަލީ ވަހީދު އާއި ރައީސް މުހައްމަދު ނަޝީދު: މިނިސްޓަރަށް އަމާޒުވި ފާޑުކިޔުންތަކާއެކު ނަޝީދު މިނިސްޓަރު ދިފާއު ކުރެއްވި -- އަވަސް ފައިލް ފޮޓޯ\nރިސޯޓުތަކުގައި މަސައްކަތް ކުރާ މުވައްޒަފުންނަށް ލިބޭ ސާވިސް ޗާޖާ ގުޅޭ ގޮތުން ޓުރިޒަމް މިނިސްޓަރު އަލީ ވަހީދު ދެއްކެވި ވާހަކަފުޅަށް ފާޑުކިޔުން އަމާޒުވެފައި ވަނިކޮށް، ވެރިކަން ކުރާ މައި ޕާޓީ ކަމުގައިވާ އެމްޑީޕީގެ ލީޑަރު އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު، އަލީ ވަހީދުގެ ދިފާއުގައި ވާހަކަފުޅު ދައްކަވައިފި އެވެ.\nދާދި ފަހަކުން ބޭއްވި ނޫސްވެރިންގެ ބައްދަލުވުމެއްގައި އަލީ ވިދާޅުވީ ގިނަ ރިސޯޓްތަކުގައި މުވައްޒަފުންނަށް ސާވިސް ޗާޖް ދިނުމުގަ އާއި ދިވެހި މުވައްޒަފުންގެ ނިސްބަތް ހިފަހައްޓާފައި މިންވަރު ރަނގަޅު ކަމަށެވެ. އަދި ރިސޯޓަކުން މުވައްޒަފަކު ކަނޑާލާމުން ގިނަ ފަހަރު ޝަކުވާކޮށް ސޯޝަލް މީޑިއާގައި ޕޯސްޓް ކުރަނީ ވެސް ވަގު އެކައުންޓްތަކުން ކަމަށެވެ.\nމިނިސްޓަރުގެ އެ ވާހަކަތައް ބައެއް ނޫސްތަކުން ގެނެސްދިން ގޮތުން ރިސޯޓުތަކުގައި މަސައްކަތް ކުރާ މީހުން ހިމެނޭ ގޮތަށް އާންމުންގެ ވަރަށް ބޮޑު ފާޑުކިޔުމެއް އަމާޒުވި އެވެ. އަދި ރިސޯޓެއްގައި މަސައްކަތް ކުރާ މުވައްޒަފުންތަކެއް މިނިސްޓަރުގެ އިސްތިއުފާއަށް ގޮވާލައި އޭގެ ޝުއޫރުތައް ހުންނަ ބޯޑުތަކެއް ހިފައިގެން މުޒާހަރާގައި ކުރާ ވީޑިއޯއެއް ވެސް ދަނީ ދައުރުވަމުންނެވެ.\nއަލީ ވަހީދަށް ފާޑުކިޔުންތައް އިންތިހާއަށް އަމާޒުވެފައި އޮތް ދަނޑިވަޅެއްގައި ކުރީގެ ރައީސް ކަން ވެސް ކުރެއްވި ނަޝީދު ކުރެއްވި ޓްވީޓެއްގައި ވިދާޅުވީ އަލީ ވަހީދަކީ އެމްޑީޕީގެ ޗެއާޕާސަން ވެސް ކުރެއްވި ބޭފުޅެއް ކަމަށާއި އެމްޑީޕީގެ ސިޔާސަތުތަކާއި ވިސްނުން އޭނާއަށް ވަރަށް ސާފުވާނެ ކަމަށެވެ. އެހެންކަމުން މިނިސްޓަރަށް އިތުބާރު ކުރައްވާ ކަމަށް އެމަނިކުފާނު ވިދާޅުވި އެވެ.\n"ޓޫރިޒަމް މިނިސްޓްރީއަށް ވަނީ ހެޔޮ ބަދަލު އަންނާން ފަށާފައި، މިނިމަން ވޭޖާއި ސާވިސް ޗާޖް މައްސަލަ ވެސް ހައްލު ކުރެވޭނެ، މިނިސްޓަރު އަލީ ވަހީދަށް އިތުބާރު ކުރަން،" ނަޝީދުގެ ޓްވީޓްގައި އެމަނިކުފާނު ވިދާޅުވެފައިވެ އެވެ.\nއަލީ ވަހީދު ދެއްކެވި ވާހަކަތަކަށް ފާޑުކިޔުންތައް އަމާޒުވުމާ ގުޅިގެން ޓޫރިޒަމް މިނިސްޓްރީން ވެސް ވަނީ ބަޔާނެއް މެދުވެރިކޮށް އޭނާ ދެއްކެވި ވާހަކަތައް ސާފުކޮށްދީފަ އެވެ. އެ ބަޔާނުގައި ވަނީ އެ ނޫސްވެރިންގެ ބައްދަލުވުމުގައި މިހާރު ސާވިސް ޗާޖްދޭ ގޮތާ ގުޅޭ ގޮތުން ހިތްހަމަޖެހޭކަން ނުވަތަ ނޫންކަން ވެސް ސީދާ މިނިސްޓަރު ވިދާޅުވެފައި ނުވާ ކަމަށެވެ.\nފާޑުކިޔުން އަމާޒުވުމާ ގުޅިގެން މިނިސްޓަރު އަލީ ވަހީދު ވެސް ވަނީ ވާހަކަފުޅު ދެއްކެވި އެވެ. ވިދާޅުވީ ބައެއް ނޫސްތަކުން ހަބަރު ގެނެސްދީފައި ވަނީ މިނިސްޓަރުގެ މުޅި ވާހަކައިގެ މާނަ އޮޅޭ ގޮތަށް ކަމަށެވެ. އަދި އޭނާ ދެއްކެވި ވާހަކަފުޅަކާ ގުޅިގެން އެއްވެސް ރައްޔިތަކަށް ނުތަނަވަސް ކަމެއް އިހުސާސްވެފައިވާނަމަ މައާފަށް އެދިވަޑައިގަންނަވާނަމަ ކަމަށް ވެސް މިނިސްޓަރު ވިދާޅުވި އެވެ.\nރައީސް މުހައްމަދު ނަޝީދު ޓޫރިޒަމް އަލީ ވަހީދު + މިނިސްޓްރީ އޮފް ޓޫރިޒަމް ޕޮލިޓިކްސް


Raess Yameen minivan kuran Jaabir ge garaareh majileehah\nރައީސް ޔާމީން މިނިވަން ކުރަން ގޮވާލައި ޖާބިރުގެ ގަރާރެއް މަޖިލީހަށް\nމާފުށީ ޖަލުގައި ފަސް އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން ވަގުތުން މިނިވަން ކުރަން ގޮވާލައި ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު މަޖިލީހަށް ގަރާރެއް ހުށަހަޅުއްވައިފި އެވެ.\nޑީއާރުޕީގެ ލީޑަރުގެ ގޮތުގައި ހުންނެވި ޖާބިރު ހުށަހެޅުއްވި ގަރާރުގައި ވަނީ ކޮވިޑް-19 ގެ ބަލިމަޑުކަމުގެ ހާލަތުގައި ސިޔާސީ ވާދަވެރިކަން ދޫކޮށްލައި ގައުމީ ރޫހެއްގައި ރައްޔިތުން ސަލާމަތް ކުރަން ސަރުކާރާއި ސިޔާސީ ލީޑަރުން މަސައްކަތް ކުރައްވަން ޖެހޭނެ ކަމަށެވެ.\nއެހެން ކަމުން ޖަލުގައި ހުންނެވި ރައީސް ޔާމީން މިނިވަންކޮށް ސަރުކާރުން ޔާމީންގެ އެހީތެރިކަން ވެސް ހޯއްދަވަން ޖެހޭ ކަމަށް ޖާބިރުގެ ގަރާރުގައި ވިދާޅުވެފައިވެ އެވެ. ޖާބިރު ވިދާޅުވާ ގޮތުގައި ރައީސް ޔާމީންގެ ލަފައާއި މަޝްވަރާ ވެސް މި ދަނޑިވަޅުގައި ރައީސް އިބްރާހިމް މުހައްމަދު ސޯލިހް ހޯއްދަވަން ޖެހި ވަޑައިގަންނަވަނެ އެވެ.\nރައީސް ޔާމީންގެ ފަރާތްޕުޅުން ސަރުކާރަށް ހޯދޭނެ އެހީތެރިކަމެއްގެ ގޮތުގައި ޖާބިރު ފާހަގަ ކުރައްވަނީ ޗައިނާ އާއި ސައުދީ އަރަބިއްޔާ ފަދަ ގައުމުތަކުން އެހީތެރިކަމެވެ. އެމަނިކުފާނު މެދުވެރިކޮށް އެ ގައުމުތަކުން އެހީ ހޯދޭނެ ކަމުގެ ޔަގީން ކަން އެބަ އޮތް ކަމަށް ވެސް ޖާބިރު ވިދާޅުވެފައި ވެއެވެ.\nކްރިމިނަލް ކޯޓުން ރައީސް ޔާމީންގެ ފަސް އަހަރުގެ ޖަލު ހުކުމެއް އިއްވީ މިދިޔަ އަހަރުގެ ނޮވެމްބަރު މަހުގެ 28 ވަނަ ދުވަހުގަ އެވެ. އެއީ އެމަނިކުފާނުގެ ވެރިކަމުގައި ހިންގި އެމްއެމްޕީއާރްސީގެ ބޮޑު ހިޔާނާތުގެ ތެރެއިން އެމަނިކުފާނުގެ އެކައުންޓަށް އެއް މިލިއަން ޑޮލަރު ލޯންޑަ ކުރެއްވި ކަމަށް ތުހުމަތު ކުރެވޭ މައްސަލާގަ އެވެ.\nނަމަވެސް ރައީސް ޔާމީން ލީޑް ކުރައްވާ އިދިކޮޅު ޕީޕީއެމް / ޕީއެންސީގެ ކޯލިޝަނުން ގަބޫލު ކުރަނީ އެ މަނިކުފާނުގެ މައްޗަށް ނުހައްގު ދައުވާއެއް އުފުލައި އިއްވާފައި ވަނީ ނުހައްގު ހުކުމެއް ކަމަށެވެ. އެ މަނިކުފާނުގެ ފަރާތްޕުޅުން ހައި ކޯޓުގައި މައްސަލަ އިސްތިއުނާފު ކުރިއިރު، ކޮވިޑްގެ ހާލަތާ ގުޅިގެން އެ ޝަރީއަތްތައް ވަނީ މެދުކެނޑިފަ އެވެ.\nއެމްއެމްޕީއާރްސީ ބޮޑު ހިޔާނާތުގެ މައްސަލާގައި ޔާމީންގެ މައްސަލައަށް އެކަނި ހުކުމް އިއްވައި އެމަނިކުފާނު ޖަލުގައި އޮންނެވުމުން ސަރުކާރު ހިންގާ މައި ޕާޓީ، އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެސް ކަންބޮޑުވުން ފާޅު ކުރައްވާފަ އެވެ.\nރައީސް އަބްދުﷲ ޔާމީން ޕީޕީއެމް ރައްޔިތުންގެ މަޖިލިސް + އަބްދުﷲ ޖާބިރު ޕީޕަލްސް ނޭޝަނަލް ކޮންގްރެސް - ޕީއެންސީ ޑީއާރްޕީ ޕޮލިޓިކްސް ރައީސް ޔާމީންގެ ޝަރީއަތް\nޔާމީން މިނިވަން ކުރަން ބޭރުގެ އެހީއަށް އެދެފި


ޑްރަގް ވިއްކާ 25 ވިޔަފާރިއަކަށް އިންޒާރު، 8 މީހަކަށް ދައުވާ\nފުލުހުން ކުރިއަށް ގެންދިޔަ ހާއްސަ އޮޕަރޭޝަނެއްގެ ތެރެއިން: ކެފޭ އުސޫލުން މަސްތުވާތަކެތި ބޭނުންކުރާ 25 ތަނެއްގެ ވިޔަފާރިއަކަށް ގާނޫނީ އިންޒާރު ދީފައިވާ ކަމަށް ފުލުހުން ބުނޭ --\nކެފޭ އުސޫލުން މަސްތުވާތަކެތި ބޭނުންކުރާ 25 ތަނެއްގެ ވިޔަފާރިއަކަށް ގާނޫނީ އިންޒާރު ދީފައިވާ ކަމަށް މޯލްޑިވްސް ޕޮލިސް ސާވިސް އިން މިއަދު ބުނެފި އެވެ.\nފުލުހުން ދެންމެ ބުނީ މާލޭގައި ކެފޭ އުސޫލުން މަސްތުވާތަކެތި ބޭނުންކުރާ ކަމަށް ފާހަގަކުރެވިފައިވާ ތަންތަނަށް މީހުން ވަނަނުދީ އެކަން ހުއްޓުވުމަށް ހާއްސަ އޮޕަރޭޝަނެއް ފަށާފައިވާ ކަމަށެވެ. އެ އޮޕަރޭޝަން ފަށާފައިވަނީ މިއަދު ހެނދުނު 7:00 ޖެހިއިރުއެވެ.\nއެ ގޮތުން އެފަދަ ތަންތަނުގައި ސައުވީސް ގަޑިއިރު ފުލުހުން ޑިއުޓީ ކުރަމުން ގެންދާނެ ކަމަށް ވަނީ ބުނެފައެވެ.\nކެފޭ އުސޫލުން މަސްތުވާތަކެތި ބޭނުންކުރާ 25 ތަނެއްގެ ވިޔަފާރިއަކަށް މިހާރު ވަނީ ގާނޫނީ އިންޒާރު ދީފައި ކަމަށްވެސް ބުންޏެވެ. އަދި މިފަދަ 8 މައްސަލައެއް މިހާރު ދައުވާ ކުރުމަށް ޕީޖީއަށް ފޮނުވާފައިވެއެވެ. އިތުރު ހަތަރު މައްސަލައެއްގެ ތަހުގީގު ނިންމާ ޕީޖީއަށް ފޮނުވުމުން ދަނީ ޕްރޮސިއުޓް މަރުހަލާގައި ކުރަން ޖެހޭ މަސައްކަތް ކުރަމުންނެވެ. އެފަދަ އެއް މައްސަލައެއްގައި މިދިޔަ ހަފްތާގައި ވަނީ ދައުވާ ކުރަންވެސް ފޮނުވާފައެވެ.\nމި މަހުގެ ދެވަނަ ދުވަހު ޕީޖީ އޮފީހުން ބުނީ މ. ބްރައިޓްފްލާވާ ގޭގައި އެގޭގެ ވެރިމީހާ ހުސައިން ޔޫސުފް، ކެފޭ އުސޫލުން ޑްރަގް ވިއްކައި ވިޔަފާރިކުރުމަށް ހުއްދަ ދީފައިވާ ކަމަށެވެ.\nގޭގައި ކެފޭ އުސޫލުން ޑްރަގް ވިއްކައި ވިޔަފާރިކުރާ ކަމަށް ތުހުމަތުކުރެވުނު މައްސަލާގައި، އެ ގޭގައި މީހުން މަސްތުވާތަކެތި ބޭނުންކޮށް، އެ ތަކެތީގެ ވިޔަފާރިކޮށް، އެ ތަކެތި ޕެޑްލް ކުރާ ކަމަށް ގަބޫލުކުރެވޭ ކަމަށް ޕީޖީ އޮފީހުން ބުންޏެވެ. އެކަމަކީ ވެރިފަރާތަށް ވެސް އެނގިގެން ކުރާ ކަމެއް ކަމަށްވެސް ޕީޖީއަށް ގަބޫލުކުރެވެ އެވެ.\nޕީޖީ އޮފީހުން ބުނެފައި ވަނީ މި މައްސަލައިގައި މ. ބްރައިޓްފްލާވާގައި އެކަން ހުއްޓުވުމަށް އެންގުމުންވެސް ވެރިފަރާތުން އެކަން ހުއްޓުވާފައި ނުވާ ކަމަށެވެ.\nދައުލަތުން ހުސައިން ޔޫސުފްގެ މައްޗަށް ވަނީ މަސްތުވާތަކެއްޗާ ބެހޭ ގާނޫނުގެ ދަށުން ގެއެއް ނުވަތަ އިމާރާތެއް ނުވަތަ ގެއަކުން ނުވަތަ އިމާރާތަކުން ބައެއް، ގާނޫނުގައިވާ މަސްތުވާއެއްޗެއް، ޓްރެފިކްކުރުމަށް ނުވަތަ ޕެޑެލްކުރުމަށް ނުވަތަ އުފެއްދުމަށް ނުވަތަ އެއިން ކަމެއް ކުރުމަށް ކަމަށް ގަބޫލުކުރެވޭ ހާލު، ނުވަތަ އެގޮތަށް ގަބޫލުކުރާނެ ފުރުސަތު އޮވެ، އެ ތަނެއްގެ ވެރިފަރާތުން ނުވަތަ އެތަނެއްގައި އުޅޭ ފަރާތުން ނުވަތަ އެ ތަނެއްގެ މަސްއޫލިއްޔަތު އުފުލާ ފަރާތުން ހުއްދަ ދިނުން ނުވަތަ ހުއްދަކުރުމުގެ ކުށުގެ ދައުވާ އުފުލާފަ އެވެ.\nމިއީ ކެފޭ އުސޫލުން މާލޭގައި މަސްތުވާތަކެތި ވިއްކާ މައްސަލައިގައި މަސްތުވާތަކެތީގެ ގާނޫނުގެ ދަށުން ގެއެއްގެ ވެރިފަރާތުގެ މައްޗަށް ދައުވާކުރެވުނު ފުރަތަމަ ފަހަރު ކަމަށް ވެސް ޕީޖީ އޮފީހުން ވަނީ ބުނެފަ އެވެ.


ޢިލްމީޚަޒާނާގެ 163 ވަނަ ޕްރޮގްރާމް\n15-06-2012 - ޖަމްޢިއްޔަތުއްސަލަފް މީޑިއާ: މިއީ މިދިޔަހަފްތާގެ ހޯމަދުވަހުގެރޭ ގެނެސްދިން ޢިލްމީޚަޒާނާގެ 163 ވަނަ ޕްރޮގްރާމެވެ. މައުޟޫއަކީ "لا إله إلا الله ގެ ޝަރުތުތައް" މިއެވެ. ޕްރޮގްރާމުގައި ބައިވެރިވެވަޑައިގަތީ... އިތުރަށް\nޢިލްމީޚަޒާނާގެ 162 ވަނަ ޕްރޮގްރާމް\n06-06-2012 - ޖަމްޢިއްޔަތުއްސަލަފް މީޑިއާ: މިއީ މިދިޔަހަފްތާގެ ހޯމަދުވަހުގެރޭ ގެނެސްދިން ޢިލްމީޚަޒާނާގެ 162 ވަނަ ޕްރޮގްރާމެވެ. މައުޟޫއަކީ "ކެއުމުގެ އަދަބުތައް" މިއެވެ. ޕްރޮގްރާމުގައި ބައިވެރިވެވަޑައިގަތީ އައްޝައިޚް ޢަބްދުﷲބިން މުޙައްމަދުއިބްރާހީމް އެވެ އިތުރަށް\nޢިލްމީޚަޒާނާގެ 161 ވަނަ ޕްރޮގްރާމް\n01-06-2012 - ޖަމްޢިއްޔަތުއްސަލަފް މީޑިއާ: މިއީ މިދިޔަހަފްތާގެ ހޯމަދުވަހުގެރޭ ގެނެސްދިން ޢިލްމީޚަޒާނާގެ 161 ވަނަ ޕްރޮގްރާމެވެ. މައުޟޫއަކީ "ދޮގު ހެދުމާއި ދޮގު ފެތުރުމުގެ ނުބައިކަން" މިއެވެ. ޕްރޮގްރާމުގައި ބައިވެރިވެވަޑައިގަތީ އައްޝައިޚް ޢަބްދުﷲބިން މުޙައްމަދުއިބްރާހީމް އެވެ... އިތުރަށް


Ghairu dheenah govaalaa content 72 gadi iru therey block nukoffi nama fiyavalhu alhaane kamuge inzaaru fuluhundhee | Mihaaru\nޣައިރު ދީނަށް ގޮވާލާ ކޮންޓެންޓް ބްލޮކްކުރަން ފުލުހުން ދިނީ 72 ގަޑިއިރު، އޭގެ ފަހުން ފިޔަވަޅު އަޅާނެ\nއެހެން ދީންތަކަށް ހިތްވަރުދީ ދިވެހިންނަށް އަމާޒުކޮށް ހިންގާ ކޮންޓެންޓް ބްލޮކް ކުރަން ދިން މުއްދަތު މާދަމާ ހަމަވާނެ\nމީހަކު މޯބައިލް ފޯނަކަށް ބަލަހައްޓައިގެން ހުރެ ހިނގާފައި ދަނީ: ދިވެހިންނަށް އަމާޒުކޮށް ހިންގާ ދީނާ ދެކޮޅު ކޮންޓެންޓް ބްލޮކް ކުރަން ވަނީ އަމުރެއް ނެރެފައި. -- ފޮޓޯ: އޭއެފްޕީ\n30 ނޮވެމްބަރ 2021 - 07:51\nދިވެހިންނަށް އަމާޒުކޮށްގެން، އެހެން ދީންތައް ފަތުރައި ދީނީ އެއްބައިވަންތަކަމާ ދެކޮޅަށް ހިންގާ ވެބްސައިޓްތަކާއި ޕޭޖްތަކާއި އެޕްލިކޭޝަންތަކާއި ޗެނަލްތައް ހުއްޓުވަން ކްރިމިނަލް ކޯޓުން ނެރުނު އަމުރާ ގުޅިގެން އެކަން 72 ގަޑިއިރު ތެރޭ ތަންފީޒުކުރަން ފުލުހުން އަންގައި އިންޒާރު ދީފި އެވެ.\nޣައިރު ދީންތަކަށް ދިވެހިން ވެއްދުމުގެ ބޭނުމުގައި ދިވެހި ބަހުން ކޮންޓެންޓް ހަދައިގެން ހިންގާ ސޯޝަލް މީޑިއާ އާއި އާންމުކޮށް އިންޓަނެޓްގައި ހިންގާ ހަރަކާތްތަކެއް ހުއްޓުވަން ފުލުހުން ކޯޓުން ހޯދި އަމުރަށް ފަހު، އިންޓަނެޓްގެ ހިދުމަތް ފަރާތްތަކަށް އަންގާފައި ވަނީ އަމުރު ތަންފީޒުކޮށް އެކަން 72 ގަޑިއިރު ތެރޭ ލިޔުމުން އެންގުމަށެވެ.\nއިންޓަނެޓްގެ ހިދުމަތް ދޭ ކުންފުނިތަކުގެ ތެރެއިން މި އެންގުމާ އެއްގޮތަށް މި މުއްދަތުގެ ތެރޭގައި އަމަލު ނުކޮށްފި ނަމަ ގާނޫނީ ފިޔަވަޅު އަޅާނެ ކަމުގެ އިންޒާރު ވަނީ ދީފަ އެވެ.\nRaajjeygai ehen dheenthah fathuraa vaseelaiythah block kurumuge amuru thanfeezu kuran an'gaifi\nއަމުރު ތަންފީޒުކުރަން 72 ގަޑިއިރު ދީ އެކަން އަންގާފައިވަނީ އިއްޔެގެ ވަގުތެއްގަ އެވެ. އެހެންވެ މި މުއްދަތު މާދަމާ ހަމަވާނެ އެވެ.\nދީނާ ދެކޮޅު ކޮންޓެންޓް ރާއްޖޭގައި ބްލޮކް ކުރަން ފުލުހުން އަމުރު ހޯދާފައިވަނީ ދީނީ އެއްބައިވަންތަކަން ހިމާޔަތްކުރުމުގެ ގާނޫނުގެ ދަށުންނެވެ. އެ ގާނޫނު ބުނާ ގޮތުން ދީނީ އެއްބައިވަންތަކަން ނަގާލަން މަސައްކަތްކުރުމާއި ދީނީ ގޮތުން ހިލާފް އުފެދޭ ވާހަކަ ދެއްކުމާއި އެފަދަ އަމަލުތައް ކުރުމާއި އެފަދަ ކަމެއް ކުރަން އުޅުމަކީ ވެސް މަނާ ކަމެކެވެ. މީގެ އިތުރުން އިސްލާމް ދީން ފިޔަވައި އެހެން ދީންތަކުގެ ފޮތްތަކާއި އެ ދީންތައް ކުރިއަރުވާ ލިޔުންތައް އާންމުންގެ ތެރޭގައި ގެންގުޅުމާއި އެފަދަ ލިޔުންތައް ދިވެހި ބަހަށް ތަރުޖަމާކޮށްގެން ބެހުން ނުވަތަ ފެތުރުމަކީ ވެސް މަނާ ކަމެކެވެ.\n20 ކޮމެންޓް, 39 ރިއެކްޝަންސް\nއިންޑިޔާގެ ސީރީސްތަކުން ދައްކާ ބުދުދީނުގެ ކަނކަންވެސް ސެންސަރުކުރަންއެބަޖެހޭ\nނަޖުވާ ގެ ކޮމެންޓަށް %100 ތާއީދު. ވަރަށް ޒަމާންކޮށްފަ ނަޖުވާ ގެ ކޮމެންޓެއް މިފެނުނީ ހަމަ ނަޖުވާ ގެ އަސްލު ސްޓައިލްގައި. ދިވެހިންނަކީ އެމީހަކު ކިޔެވި ފީލްޑް އިން މޮޅު މީހުން ގިނަޔަސް ސައިންސް ގެ އަލީ ގައި ކަންތައް ދިރާސާ ކުރެވޭވަރަށްވުރެ ނެރޯމައިންޑެޑް ގަމާރު ބައެއް. ޢެތައް ޖީލެއް އެތައް ގަރުނެއްގެ ކުރިން އެމީހުންގެ ކާބަފައިން ގެ ބޮލަށް ޖަހާފައި ހުރި ޗިޕް ތަކުގެ ޖީން ދަރިފަސްކޮޅަށް ވާރުތަވެފައި މިއޮތީ. އެކަން ރަނގަޅުވާނީ ހޭލުންތެރި ކުރުވައިގެން.\nޣައިރު ދީނަށް ވުރެއް ކަންބޮޑުވާންޖެހޭނީ އެއްވެސް ދީނެއް ޤަބޫލު ނުކުރާ ފިކުރަށް މި ޒަމާނުގައި.\nދުނިޔޭގެ ބައެއް ގައުމުތައް އެބަހުރި ބަރަހަނާ ސައިޓްތަކަށް ނުވަދެވޭގޮތަ ހަދާފަ. އޭގެ އެންމެ ބޮޑު އެއް މިސާލަކީ ޗައިނާ. މި ސައްތައިން ސައްތަ އިސްލާމީ ޤައުމުގަ ކަންއޮތީ ދިމާ އިދިކޮޅަށް.\nއަހަރުމެނަށް އެހެން ދީންތަކުގެ ކަންކަން އެއްވެސް ވަރަކަށް ނޭނގެ. މި ނޭނގުން ބަދަލު ވެދާނެ މާ ގިނަ ގިނައިން އެެހްނ ދީން ތަކުގެ ކަންކަން ފެންނަން ފަށައިފިނަމަ\nސޯސަލް މީޑީއާއަށް ނޯޓިސް ފޮނުވަން ކެރޭނެބާ. ނޫނީ ބުނާނީ ބްލޮކް ކުރަން ނޭންގޭބާ. ސޯސަލް މީޑިއާގައި އިސްތިހާރު ކުރާ ކަންތަށް ބްލޮކެއް ނުކުރެވޭނެ އެކުންފުނި ތަކުގެ އެއްބާރުލުން ނުލިބެ. ޤައުމުތަކުން ސޯސަލްމީޑިއާ މެދުވެރި ކޮއް ފަތުރާ ޕްރޮޕެގެންޑާ ހުއްޓުވަނީ އެމީހުންނަށް އެޤައުމުގެ ޤާނޫނު މަނާކަމެއް ކަމަށް އަންގައި އެކަން ހުއްޓުވަންނެވެ. ތަކުރާ ކޮއްފިއާމު ފުރަތަމަ ޖޫރިމަނާ ދެން ބްލޮކް ކުރަނީއެވެ. އައިއެސްޕީ ޖޫރިމަނާ ކުރަން ތައްޔާރަށް ހުރޭ ފުރަތަމަ.\nމިކަމުގެ ހަގީގީ ދާއިމީ ހައްލަކީ ތިމާއާއި ތިމާގެ ދަރިންގެ ދީނީ އަގީދާ ވަރުގަދަކުރުން ތިމާގެ އަގީދާ ވަރުގަދަނަމަ އަދި ތަނަކުން ފެންނަ މަންޒަކުން ކިޔާލާ އާޓިކަލްއަކުން ތިމާގެ ދީނީ އަގީދާއަށް އަސަރެއް ނުކުރާނެ، މިފަދަ ކުރިއަރައިފައިވާ ދުނިޔެއެއްގައި އިންޓަނެޓް ބްލޮކްކޮށްގެން ތިކަމަކަށް ހައްލެއް ނެތް\n72 ގަޑި އިރު ތެރޭ އެކަން ކުރި ތޯ ނުށްވެރީން ބަލާލަ ބަލާށެވެ. ނުކޮށްފި ނަމަ ދެން ކުރެ ވޭނެ ކަމެއް ނޭނގެ އެވެ.\nމާނަ އަކީ ފޭސްބުކް އާ އިންޓަގްރާމް އާ ޓުވިޓާ ބްލޮކް ކުރުން... ރަނގަޅު..\nއިނގެރޭސިބަހުން ޢައިރުދީނަށް ގޮވާލާފަހުރި ފޭސްބުކް ޕޭޖުތަކާ ޔޫޓިއުބު ޕޯސްޓުތަކާ ޓުވީޓުތަކާވެސް ބައިވަރު އެބަހުރި. އެކަންވެސް މި ފަހަރު ހަމައަކަށް އަޅުވާދެއްވާތި.\nއިނގިރޭސި ބަސް އެކަންޏެއް ނޫން. އަރަބި ބަހުންވެސް އެބަހުރި. ފަރަންސޭސި ބަހާ ސްޕެނިޝް ބަހާ ރަޝިޔާ ބަހާ ހިންދީބަހާ އުރުދޫ ބަހުންވެސް އެބަހުރި. އެންމެ ފަސޭހަ ގޮތަކީ ދިވެހިންނަށް އިންޓަނެޓަށް ނުވަދެވޭ ގޮތް ހެދުން.


Science verinn ge farathun, Leo DiCaprio ah khassa hadhiya eh! | ThePress\n07 January 2022, 13:28\nހޮލީވުޑްގެ ބަތޮލް، ލިއަނާޑޯ ޑިކެޕްރިއޯ\nމި ފެށުނު މީލާދީ އާ އަހަރާ ދިމާކޮށް، ސައެންސްވެރިން، ހޮލީވުޑްގެ ބަތޮލް، ލިއަނާޑޯ ޑިކެޕްރިއޯއާށް އާދަޔާ ހިލާފު ހަދިޔާއެއް ދީފިއެވެ.\nއެގޮތުން، ސައެންސްވެރިން ވަނީ، ކެމެރޫންއިން ފެނުނު އަބަދަށްފެހި ގަހަކަށް، ލިއަނާޑޯ ޑިކެޕްރިއޯގެ ނަމުން ނަން ދީފައެވެ. މި ގަހަށް "ޔުވޭރިއޯޕްސިސް ޑިކެޕްރިއޯ"ގެ ނަމުން ނަން ދިނީ، އީބޯ ޖަންގަލިން ގަސް ކެނޑުމަށް ލިއޯ ޑިކެޕްރިއޯ ހިންގާ ވަރުގަދަ ކެމްޕޭންގެ އަގު ވަޒަން ކުރުމުގެ ގޮތުންނެވެ.\nލިއޯ ޑިކެޕްރިއޯގެ ނަމުން ނަން ދިން އަބަދަށްފެހި ގަހާ ބެހޭ ދިރާސާތައް ކުރިއަށް ގެންގޮސްފައި ވާއިރު، މިއީ ސައެންސްވެރިންގެ އިތުރުން، އެ ގަސް ފެނުނު ސަރަހައްދުގެ އާބާދުތަކަށްވެސް މީގެ ކުރިން އެނގިފައި ވާ ޒާތެއްގެ ގަހެއް ނޫން ކަމަށް މައުލޫމާތު ލިބެއެވެ.\n"ޑިކެޕްރިއޯ" ގަހުގެ ބައެއް ސިފަތަކަށް ބަލާއިރު، އެ ގަހަކީ4މީޓަރު އުހަށް ހެދޭ ގަހެކެވެ. އަދި ގަސްގަނޑުން އާދަޔާ ހިލާފު، ވިދުމެއް ހުންނަ ފެހި-ރީނދޫ ކުލައެއްގެ މާތަކެއްވެސް ފޮޅެއެވެ. މި ގަހަކީ އިންޑިއާ، ދެކުނު އިރުމަތީ އޭޝިއާ އަދި އިންޑޮނޭޝިއާގެ ހިސާބުތަކުން ފެންނަ ކަންނަންގާ އޮޑޮރާޓާއާ އާއިލީ ގުޅުމެއް އޮންނަ ގަހެއް ކަމަށްވެސް ހަބަރު ލިބެއެވެ.\nލިއޯ ޑިކެޕްރިއޯގެ ނަމުން ނަންދީފައި ވާ "ޔުވޭރިއޯޕްސިސް ޑިކެޕްރިއޯ" އަކީ ނެތި ދިއުމުގެ ބިރު ހީވެފައި ވާ ގަހެކެވެ.\nހޮލީވްޑް ތިމާވެށި ލައިފްސްޓައިލް ސައިންސް\nސްނޯ ބޯވެ، ޕާކިސްތާނުން މަރުވި މީހުންގެ އަދަދު މައްޗަށް\nގަވައިދާ ހިލާފަށް އީއައިއޭ ހަދައިގެން ބޮޑު ޖޫރިމަނާއެއް ކޮށްފި


ސައިރިކްސް ކޮލެޖްގެ 2018 ވަނަ އަހަރުގެ ދަސްވެނިވުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nސައިރިކްސް ކޮލެޖްގެ 2018 ވަނަ އަހަރުގެ ދަސްވެނިވުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n4 މޭ 2019، ރިފަރެންސް: SA/NRFN/2019/16\nސައިރިކްސް ކޮލެޖްގެ ޗެއަރމަން އަޙްމަދު ޝަރީފް، ވައިސް ޗެއަރ ޕަރސަން ޢާއިޝަތު ޝަރޫނާ ޝައުޤީ، ސައިރިކްސް ކޮލެޖްގެ ކައުންސިލް މެންބަރުން، ކޮލެޖްގެ ލެކްޗަރަރއިންނާއި، ހީވާގި މުވައްޒަފުން، އެންމެހައި ދަރިވަރުންނާއި، ދަރިވަރުންގެ ބެލެނިވެރިން އަދި ވަޑައިގެން ތިއްބެވި އެންމެހައި ބޭފުޅުން؛\nއާދެ، އެންމެ ފުރަތަމަވެސް އަޅުގަނޑުގެ ވާޖިބެއް ކަމަށް އަޅުގަނޑު ދެކެނީ، މިރޭ މި ޙަފްލާގައި ދަސްވެނިވި ދަރިވަރުންނަށް ތަހުނިޔާ ދެންނެވުން. ތިޔަ ހުރިހާ ދަރިވަރުންނަށް އަޅުގަނޑުގެ ހިތުގެ އިޚްލާޞްތެރިކަމާއެކު ތަހުނިޔާއާއި މުބާރަކްބާދީ ދަންނަވަން. އަދި ވަކިން ޚާއްޞަކޮށް، މަތީ ވަނަތައް ޙާޞިލުކުރި ދަރިވަރުން، ތިޔަ ކުރެއްވި މިންނެތް މަސައްކަތް ފާހަގަކޮށް، އެންމެހައި ފަރާތްތަކަށް ތަހުނިޔާ ދަންނަވަން.\nއާދެ، ސައިރިކްސް ކޮލެޖަކީ ދިވެހިރާއްޖޭގެ ވަޒީފާގެ މައިދާނަށް ބޭނުންވާ އިންސާނީ ވަސީލަތްތައް ޤާއިމުކުރުމަށް މަސައްކަތް ކުރަމުންދާ ވަރަށް މުހިއްމު މަރުކަޒެއް. އާދެ، ވޭތުވެދިޔަ ފަންސަވީހަކަށް އަހަރުގެ ތެރޭގައި، ތޭވީސްހާހަށްވުރެ ގިނަ ދަރިވަރުން، ސައިރިކްސް ކޮލެޖްގެ ހިޔާގެ ދަށުން ދަސްވެނިވެގެން ދިޔުން އަޅުގަނޑު މިއަދު ފާހަގަކޮށް، އެ މަސައްކަތް ކުރެއްވި ފަރާތްތަކަށް ޝުކުރު އަދާކުރަން.\nއާދެ، ރާއްޖޭގައި ތިބެގެން ސެޓްފިކެޓް ލެވެލް އިން ފެށިގެން މާސްޓަރޒްއާ ހަމަޔަށް ކިޔެވުމުގެ ފުރްޞަތު، ދިވެހި ޒުވާނުންނަށް ފަހިކޮށްދިނުމަށް ސައިރިކްސް ކޮލެޖުން ކުރައްވާ މަސައްކަތް ފާހަގަކޮށް، އެކަމާ އަޅުގަނޑުމެން ނުހަނު ބޮޑަށް އުފާކުރާ ވާހަކަ ދަންނަވަން.\nއާދެ، ކިޔެވުމުގެ އިތުރުންވެސް، އިތުރު ޙަރަކާތްތަކާއި، ކިޔެވުމުގެ ޢަމަލީ ތަޖުރިބާ ހޯދައިދިނުމަށް އެކްސްޕޯޝަރ ދަތުރުތައް ރާވައި ހިންގައި، މި ކުޑައިގެ ދަށުން ދަސްވެނިވެގެން މުޖުތަމަޢަށް ނުކުންނަ ދަރިވަރުންނަކީ، ޤާބިލު ބަޔަކަށް ހެދުމަށްޓަކައި ތިޔަ ކުރައްވާ ބުރަ މަސައްކަތްތައް ފާހަގަކޮށް، ސައިރިކްސް ކޮލެޖުގެ އިސް ވެރިންނަށް ޚާއްޞަ ޝުކުރެއް އަދާކުރަން.\nއާދެ، ހަމަ މިއާއެކު އަޅުގަނޑު ފާހަގަކޮށްލަން ބޭނުންވޭ. މިއަދުގެ ސަރުކާރުން ތަޢުލީމީ ޤާބިލު ޖީލެއް އުފެއްދުމަށްޓަކައި ކުރައްވަމުން ގެންދަވާ މަސައްކަތް. އާދެ، މީގެކުރިން މި ސްޓޭޖުގައި ފާހަގަކުރެވިގެން ގޮސްފި، ފަސްޓް ޑިގްރީ، އާދެ، ހިލޭ ކިޔެވޭނެ ފުރްޞަތު، މި ސަރުކާރުން އެންމެ ފުރަތަމަ ކަމެއްގެ ގޮތުގައިވެސް ހަމަޖެއްސި ވާހަކަ. އާދެ، މިކަމަށްޓަކައި އަޅުގަނޑު ދިވެހިރާއްޖޭގެ ރައީސުލްޖުމްހޫރިއްޔާ، އެ މަނިކުފާނު ޚާއްޞަކޮށް، ތަޢުލީމީ ދާއިރާއަށް، ތަޢުލީމީ ނިޒާމު ހަރުދަނާކޮށް ވަރުގަދަ ޖީލެއް އުފެއްދުމަށްޓަކައި އެ ދެއްވާ ސަމާލުކަމަށްޓަކައި ތިޔަ އެންމެހައި ބޭފުޅުންނާއި، އަޅުގަނޑުގެ އަމިއްލަ ނަމުގައި ޝުކުރު ދަންނަވަން.\nއާދެ، އަޅުގަނޑުމެންނަށް މިރޭ އަދި ވަކިން ޚާއްޞަކޮށް، އަޅުގަނޑަށް މިރޭ މި ޖަލްސާ މި ވެގެންދިޔައީ ވަރަށް ތަފާތު ޖަލްސާއަކަށް. އާދެ، ވަރަށްގިނަ ނަޞޭޙަތްތަކެއް، ވަރަށްގިނަ އިރުޝާދުތަކެއް ލިބިގެން ގޮސްފި. އާދެ، މަތީ ތަޢުލީމު ދިނުމުގައި ހުރި ގޮންޖެހުންތަކަކީ އެއީ މިއަދުގެ ސަރުކާރުން އަބަދުވެސް އެކަންތައްތައް ބަލައި، ދިރާސާކޮށް، ސަރުކާރަކުން ޤައުމެއްގެ މަތީ ތަޢުލީމު ކުރިއެރުވުމަށްޓަކައި ކުރެވެންހުރި ހުރިހާ މަސައްކަތެއް، ހަމަ ޔަޤީނުންވެސް ކޮށްދޭނެ ކަމެއް.\nއާދެ، ޤައުމަކަށް އެންމެ މުހިއްމުވާނީ، ތަޢުލީމީ ޖީލެއް އުފެދިގެންދިޔުން. އާދެ، މިރޭ ދަސްވެނިވި އެންމެހައި ދަރިވަރުންނަށް އަދި ތިޔަ ދަސްވެނިންނަށް އަޅުގަނޑު ކުރާ އިލްތިމާސަކީ، ތިޔަ ކުދިންނަށް ލިބުނު ޢިލްމުގެ ބޭނުން، ތިޔަ ކުދިން ހެޔޮގޮތުގައި ހިއްޕަވާށޭ. އާދެ، އެންމެ ފައިދާހުރިގޮތުގައި ތިޔަބޭފުޅުންގެ ވަގުތުތައް ހޭދަކުރައްވާށޭ. އަބަދުވެސް ހަނދާނުގައި ބަހައްޓަންޖެހޭ ކަމަކީ، ތިޔަ ދަރިވަރުންނަށް ލިބުނު ފިލާވަޅުތަކާ އެއްވަރަށް، ބުއްދީގެ ވިސްނުން ތަރައްޤީ ކުރުން. އެހެނީ ވިސްނުން ތަރައްޤީވެގެން އަންނަނީ، ބުއްދިއާއި، ވިސްނުން ތަރައްޤީކުރި މިންވަރަކުން. އަޅުގަނޑުމެން އެބަޖެހޭ، އަޅުގަނޑުމެންނަކީ ކަންކަން ހޯދައި ބަލާ ބަޔަކަށްވާން. ޤައުމުގައި ހިނގާ އެންމެހާ ކަންތައްތަކަށް ނަޒަރު ހިންގަން އެބަޖެހޭ.\nއާދެ، އަޅުގަނޑުމެންގެ ތެރޭގައި ކިޔަވައިގެން ސެޓްފިކެޓް ޙާޞިލުކޮށްފައި ތިބި މީހުން ވަރަށްގިނަ. އެހެންނަމަވެސް، މިއަދު އަޅުގަނޑުމެންގެ ތެރޭގައި އަދިވެސް އިތުރަށް އަޅުގަނޑުމެންނަށް ބޭނުންވަނީ، ރިވެތި އާދަތަކާއި، ރިވެތި އަޚްލާޤާއި، އިޙްތިރާމާއެކު އެކަކު އަނެކަކާ ދޭތެރޭ މުޢާމަލާތު ކުރުން. އާދެ، މިއީ މިއަދު އަޅުގަނޑުމެންގެ ޤައުމުގެ ކޮންމެ ދަރިޔަކުވެސް ވިސްނަންޖެހޭ ކަމެއް.\nއާދެ، އަޅުގަނޑުމެންނަކީ ސައްތައިންސައްތަ މުސްލިމް ޤައުމެއް. އަޅުގަނޑުމެންނަކީ ވަރަށް އެކުވެރި ބައެއް. އަޅުގަނޑުމެންނަކީ ޤައުމު ކުޑަނަމަވެސް، ވަރަށް ވިސްނުންތެރި، ޤައުމުދެކެ ލޯބިވާ ބައެއް. އެހެންވީމާ، ޤައުމު ކުރިއެރުވުމަށްޓަކައި އަޅުގަނޑުމެންގެ ތެރެއިން ހަމަ ކޮންމެ މީހެއްގެވެސް ވާޖިބެއް އޮންނާނެކަން އަޅުގަނޑުމެން ގަބޫލުކުރަންޖެހޭނެ.\nއާދެ، އަޅުގަނޑަށް މިވޭތުވެދިޔަ ދުވަސްތަކުންވެސް ވަރަށްގިނަ ރޭރޭ ފެނިގެން މިދަނީ މިފަދަ މުހިއްމު ޙަފްލާތައް. އާދެ، ވަރަށް ގަދައަޅައި ބުރަ މަސައްކަތްކޮށްގެން އެކިއެކި ވަނަތައް، ކުރިއަރައިދިޔުމަށްޓަކައި ހޯދާ މަންޒަރު. އާދެ، މިއިން ދައްކުވައި އެބަދޭ، އަޅުގަނޑު މި ދެންނެވި ގޮތަށް، ޤައުމު ތަރައްޤީ ކުރުމަށްޓަކައި ތިޔަ އެންމެހައި ފަރާތްތަކުގެވެސް ޢަޒުމެއްވާކަން.\nއާދެ، ޤައުމުގައި ހުރި މައްސަލަތައް ޙައްލުކުރުމަކީ އެއީ ވަކި ބަޔަކު ކުރަންޖެހޭނޭ ކަމެއްގެ ގޮތުގައި އެއްވެސް ހާލެއްގައި އޮވެގެނެއް ނުވާނެ. އަޅުގަނޑުމެންނަކީ މަސައްކަތްތެރި ބަޔަކަށްވާންޖެހޭނެ. މަސައްކަތުގައި ހޭދަކުރާ ވަގުތުގައި، މަސައްކަތަށް ކޮންސެންޓްރޭޓް ކުރާ، އެފިޝަންޓްކަމާއެކު މަސައްކަތްކުރާ ބަޔަކަށް އަޅުގަނޑުމެން ވާންޖެހޭނެ.\nއާދެ، ދެންމެ އަޅުގަނޑަށް އަޑުއިވިގެންދިޔަ، އަޅުގަނޑުމެންގެ ލައިފް އެކްސްޕެކްޓެންސީގެ، އާދެ، 70 ނުވަތަ 80 އަހަރުގެ ވާހަކަ. އެހެންނަމަވެސް، އަޅުގަނޑު ދަންނަވަން އޮތީ، އަޅުގަނޑުމެން ކޮންމެ މީހަކުވެސް ދިގު ޢުމުރެއް ބޭނުންވޭ. އަޅުގަނޑުމެން ދުޅަހެޔޮކަމާއެކު، އަބަދުވެސް ތިބެން ބޭނުންވާ އެއް ސަބަބަކީވެސް ގިނަ ދުވަހު އަޅުގަނޑުމެން ހެޔޮ ކަންތައްތައް ކުރުމަށްޓަކައި ދެމިތިބުމަށް. އެހެންނަމަވެސް، އަޅުގަނޑުމެން ވިސްނަންޖެހޭނެ، އަޅުގަނޑުމެންގެ ޢުމުރަކީ އަޅުގަނޑުމެންނަށް އެއްވެސް ހާލެއްގައި އެނގޭނެ އެއްޗެއް ނޫން. އެހެންވީމާ، އަޅުގަނޑުމެން ފާއިތުކުރާ ކޮންމެ ދުވަހަކީ ހެޔޮ ކަންތައްތަކެއް ކުރުމާއެކު، އެކަކު އަނެކަކަށް އިޙްތިރާމް ކުރުމުގައި، އަޅުގަނޑުމެން ކުރާ މަސައްކަތް ފަރުވާތެރިކަމާއެކު ރަނގަޅަށް ކުރުމުގައި ހޭދަކުރާ ދުވަހަކަށް އަޅުގަނޑުމެން ހަދަން އެބަޖެހޭ.\nއާދެ، އަޅުގަނޑަށް އެނގޭ، މިރޭގެ ވަގުތު ތަންކޮޅެއް ދަންވެސްވެއްޖެކަން. އެހެންނަމަވެސް، މިއަދު އަޅުގަނޑުމެން ކޮންމެ މީހަކަށްވެސް ފެންނަ، ގަބޫލުކުރެވޭ ރަނގަޅު ވާހަކައެއް ދެއްކުމަކީ އެއީ އަޅުގަނޑު ގަބޫލުކުރަނީ އެއީ ހަމަ ކުރަންޖެހޭނެ ކަމެއް ކަމަށް. އާދެ، އަޅުގަނޑު، އަޅުގަނޑަށް ލިބުނު ނަޞޭޙަތުގެ އަޑުއަހައިފިން. އަޅުގަނޑުމެން އިރާދަކުރެއްވިއްޔާ، ކޮންމެ ކަމެއްވެސް ކުރިއަށް ގެންދިޔުމުގައި، އަޅުގަނޑުމެން ގަބޫލުކުރަނީ މިއީ ދިވެހިރާއްޖޭގެ ރައްޔިތުންގެ ކަމެއްގެ ގޮތުގައި.\nއެހެންވީމާ، ތިޔަ ދަރިވަރުންނާއި އަދި ބެލެނިވެރިންނާއި، އަދި ތިޔަފަރާތަށް ކިޔަވައިދެއްވި މުދައްރިސުންގެ އަޑުވެސް، ތިޔަބޭފުޅުންގެ، އަޅުގަނޑުމެންގެ މި ޤައުމުގެ ކަންތައްތައް ކުރިއަށް ގެންދިޔުމަށްޓަކައި އަޅުގަނޑުމެން އަބަދުވެސް އަޑުއަހާނެ. އަޅުގަނޑުމެންނަކީ މަޝްވަރާކޮށްގެން ކަންތައްތައް ކުރާ ބައެއްގެ ގޮތުގައި އަޅުގަނޑުމެން ވާން އެބަޖެހޭ.\nއާދެ، ކުރިއަށް އޮތީ ބަރަކާތްތެރި ރަމަޟާން މަސް. އަޅުގަނޑު މިރޭ ތިޔަ އެންމެހައި ފަރާތްތަކަށް، ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް ބަރަކާތްތެރި ރަމަޟާން މަހުގެ ހެޔޮއެދުންތައް އަރިސްކުރަން. އާދެ، މި ވަގުތަކީ މިއީ އަޅުގަނޑު ގަބޫލުކުރަނީ، އަޅުގަނޑުމެން ރުޅިވެރިކަން ދޫކޮށްލަންޖެހޭ ވަގުތޭ. އަޅުގަނޑުމެންގެ އެކުވެރިކަން އަނެއްކާވެސް އަޅުގަނޑުމެން އިތުރަށް ވަރުގަދަކުރަންޖެހޭ ވަގުތޭ.\nއާދެ، އަޅުގަނޑު މި ވާހަކަ ދައްކާއިރު، އަޅުގަނޑު ހަމަ ފާހަގަކޮށްލަން ބޭނުންވޭ، ވޭތުވެދިޔަ އަހަރުތަކުގެ ތެރޭގައި، އަޅުގަނޑުމެންގެ ޚިޔާލުތަފާތުވުންތަކުގެ ތެރެއިން އަޅުގަނޑުމެންނާ ކުރިމަތިވެފައި ހުރި އެކިއެކި ދަތި އުނދަގޫތަކާއި މައްސަލަތަކުގެ ތެރެއިން އަޅުގަނޑުމެންނަށް ވަރަށްބޮޑު، ވަރަށް އަގުބޮޑު، އަގުހުރި ވަގުތުތަކެއް ވަނީ ދޫކޮށްލެވިފައި.\nއާދެ، މި ވަގުތަކީ މިއީ އަޅުގަނޑު ދަންނަވާނީ މުޅި ޤައުމުގެ ހުރިހާ ރައްޔިތުން އެކުގައި މަސައްކަތްކޮށް، އަޅުގަނޑުމެން ބޭނުންވާ ތަރައްޤީ ޤައުމަށް ހޯދުމަށްޓަކައި މަސައްކަތް ކުރަންޖެހޭ ވަގުތޭ. މީސްކޮޅު މަދުނަމަވެސް، އަޅުގަނޑުމެންގެ ޒުވާނުންނަކީ، އަޅުގަނޑުމެންގެ ރައްޔިތުންނަކީ ޙަޤީޤަތުގައިވެސް ހޭލުންތެރި ބައެއް. ޙަޤީޤަތުގައިވެސް ޢިލްމީ، ޤާބިލު ރައްޔިތުން މި ޤައުމުގެ ނިސްބަތުން، އަޅުގަނޑު ދަންނަވާނީ، މިއަދު ދުނިޔޭގެ ޤައުމުތަކާ އަޅައި ބަލައިފިކަމަށްވަންޏާ މަދެއް ނުވާނެއޭ.\nއެހެންވީމާ، މިއަދު އަޅުގަނޑު ތިޔަ އެންމެހައި ދަރިވަރުންނަށް އަދި އެންމެހައި ބޭފުޅުންނަށް ހަމަ އިލްތިމާސްކޮށްލަން އޮތީ ޤައުމުގައި ހުރި، ވަކިން ޚާއްޞަކޮށް އިޖުތިމާޢީ ގިނަ ކަންތައްތަކަށް ވިސްނަވާށޭ.\nއާދެ، ތަރައްޤީއަކީ ހަމައެކަނި ބިންގާ އަޅާފައި މައްޗަށް ނަގައިލެވޭ އުސް އިމާރާތަކުން ފެންނަ އެއްޗެއް ކަމުގައި ގަބޫލުކުރުމަކީ އެއީ މި ޤައުމުގައި މިއޮތް ޖީލުފަދަ ޖީލެއް ގަބޫލުކޮށްގެން ވާނެ ކަމެއްނޫން. ތަރައްޤީއަކީ ތިޔައީ. ތަރައްޤީއަކީ ތިޔަގޮތަށް ތަރައްޤީވެގެންދާ ސިކުނޑިތަކެއް. ތަރައްޤީއަކީ ޤައުމެއްގައި އޮންނަ ހަމަޖެހުން. ތަރައްޤީއަކީ އަޅުގަނޑުމެންނަށް އަމާންކަމާއެކު، އެ ޤައުމެއްގައި އުޅެވޭނެ މާޙައުލު ތަނަވަސްވެގެންދިޔުން. ތަރައްޤީއަކީ އިންސާނީ ޙައްޤުތައް ކަށަވަރުވެ، އަންހެނުން ބާރުވެރިކުރުވައި، ކުޑަކުދިންނަށް ޙައްޤުތައް ހޯދައިދެވި، މާދަމާގެ މުސްތަޤްބަލަށް އެ ކުދިން ތައްޔާރުކުރެއްވުން. އަޅުގަނޑުމެންނާ ހަމަޔަށް މިއަދު މި ފެންނަ ތަރައްޤީ އަޅުގަނޑުމެންގެ ޤައުމަށް ގެނެސްދެއްވި ޢުމުރުން ދޮށީ ފަރާތްތަކުގެ މަތިން ހަނދާންކޮށް، އެ ފަރާތްތަކަށް އަޅައިލުމާއި، ކުލުނާއި ލޯބި ހޯދައިދިނުން.\nއާދެ، މިއީ ދިވެހި އެންމެހައި ރައްޔިތުންގެ ޤައުމު. މަގުމަތީގެ އަދަބުތަކާއި އަޚްލާޤު މިއީ އަޅުގަނޑުމެން މިއަދު ވިސްނަންޖެހޭ ކަންތައް. މި ޤައުމުގައި މިއަދު އަޅުގަނޑުމެންނަށް ކުރިމަތިވެފައިވާ އެންމެބޮޑު އެއްކަމަކީ މަގުމަތީގައި ހިނގުމުގަޔާއި ދުއްވުމުގައި ދިމާވާ އެކިއެކި އެކްސިޑެންޓްތަކުން ދުނިޔެ ދޫކޮށްލާފައިވާ އަދަދު، ނޫނީ ވަރަށް ހިތާމަވެރި އެކިއެކި ހާދިސާތައް ހިނގައި، އެ ލިބިގެންދާ އަނިޔާތައް. މިއީ އަޅުގަނޑުމެން އަމިއްލައަށް އަޅުގަނޑުމެންގެ ފަރުވާކުޑަކޮށްލެވުމުގެ ސަބަބުން ދިމާވާ ކަންތައްތައް.\nއަޅުގަނޑުމެން އެބަޖެހޭ، މި ކުޑަކުޑަ މާލޭގައި އަދި ދިވެހިރާއްޖޭގެ އެހެން ރަށްތަކުގައިވެސް މިކަންތައްތައް ރަނގަޅުކޮށް، ގަދައަޅައި މިކަންތައް ރަނގަޅު ކުރުމަށްޓަކައި މަސައްކަތް ކުރަން. އެއްވެސް ކަމަކީ އަޅުގަނޑުމެން ހެޔޮ ނިޔަތުގައި ތެދުވެރިކަމާއެކު، ރަނގަޅަށް ކޮށްފި ކަމަށްވަންޏާ، ކާމިޔާބުނުވާނެ ކަމެއް ނޫންކަން، ތިޔަ ދަރިވަރުން މިރޭ ސާބިތުކޮށްދެއްވާފައި ވަނީ.\nއާދެ، އަޅުގަނޑުމެންނަކީ އެކަކު އަނެކަކަށް ދޫ ދޭ ބަޔަކަށް، ދޫކުރާ ބަޔަކަށް، އިޙްތިރާމު ކުރާ ބަޔަކަށް އަޅުގަނޑުމެން ވާން އެބަޖެހޭ. އެ ކަންތައް، ތިޔަ ދަރިވަރުން ނުކޮށްފި ކަމަށްވަންޏާ، ތިޔަ ދަރިވަރުން އެތައް ޤުރްބާނީއެއް ވެގެން، ތިޔަ ދަރިވަރުންގެ ޢާއިލާ އެތައް ޤުރްބާނީއެއް ވެގެން މިއަދު ތިޔަ ހޯދި ސަނަދުތަކުގެ ޙަޤީޤީ ބޭނުމެއް ނުލިބޭނެ.\nއެހެންވީމާ، އަޅުގަނޑުގެ ވާހަކަކޮޅު ނިންމައިލުމުގެ ކުރިންވެސް، އަޅުގަނޑު ތިޔަބޭފުޅުންނަށް، އެންމެހައި ދަރިވަރުންނަށް ވަރަށް އިޚްލާޞްތެރިކަމާއެކު އިލްތިމާސް ކުރަން އޮތީ، ޤައުމުގައި ހިނގާ އެންމެހައި ކަންތައްތަކާ ދޭތެރޭގައި ވިސްނާ ބަޔަކަށް ތިޔަ ކުދިން ވާށޭ. ކުރާ މަސައްކަތް ރަނގަޅަށް ކުރާށޭ. އެކަކު އަނެކަކަށް އިޙްތިރާމުކޮށް، މަގުމަތީގަޔާއި ގޭތެރޭގައި މީހުންނަށް އަޅައިލާ، ދޫ ދޭ ބަޔަކަށް އަޅުގަނޑމެން ވަމާ ހިނގާށޭ.\nއާދެ، އަޅުގަނޑުގެ ދުޢާއަކީ، މިރޭ ދަސްވެނިވި ހުރިހާ ދަރިވަރުންނަށް ބާއްޖަވެރި، އުފާވެރި މުސްތަޤްބަލެއް اللَّـهُ سُبْحَانَهُ وَتَعَالَىٰ މިންވަރު ކުރެއްވުން. ދިވެހި ޤައުމަށް ވަފާތެރި، ތެދުވެރި ދަރީންތަކެއް އުފެއްދުމަށް އަޅުގަނޑުމެން އެންމެން ކުރާ މަސައްކަތުގައި اللَّـهُ سُبْحَانَهُ وَتَعَالَىٰ ބަރަކާތް ލައްވާށި! ހެޔޮލަފާ ޖީލެއް ބިނާކުރުމަށް އަޅުގަނޑުމެން މިކުރާ މަސައްކަތަށް ހެޔޮ ތައުފީޤު ދެއްވައި، ދިވެހިރާއްޖެއަށް ފާގަތި ދުވަސްތަކެއް މިންވަރު ކުރައްވާށި! އާމީން.


M.Athamaplaza vikkumugai vanee makaru hadhaafa: Jabiru\nއަތަމާޕްލާޒާ ވިއްކުމުގައި ވަނީ މަކަރު ހަދާފައި: ޖާބިރު\nވިޔަފާރިވެރިޔާ އަދި މަޖިލީސް މެންބަރު އަބްދުﷲ ޖާބިރު -- ފޮޓޯ: އަވަސް\nމ. އަތަމާޕްލާޒާ ވިއްކުމުގައި އެގޭގެ ވެރި މީހާ އިސްމާއީލް އަބްދުލްލަތީފް މަކަރާއި ހީލަތް ހަދާފައިވާ މައްސަލަ ބަލައި ދިނުމަށް އެދި އެގެ ބައްލަވައިގެން ވިޔަފާރިވެރިޔާ އަދި މަޖިލީސް މެންބަރު އަބްދުﷲ ޖާބިރު ފުލުހަށް މައްސަލަ ހުށައަޅައިފި އެވެ.\nސިވިލްކޯޓްގެ ހުކުމެއް ތަންފީޒު ކުރުމުގެ ގޮތުން މ. އަތަމާޕްލާޒާ ގަންނާނެ ފަރާތެއް ހޯދަން އިއުލާނު އެ ގެ ގަތުމަށް ޝައުގުވެރިވާ ފަރާތްތަކަށް އެ ގެ ބެލުމުގެ ފުރުސަތު ދިނުމަށް އަންގާ ސިވިލް ކޯޓުން ވަނީ އަމުރެއް ނެރެފައެވެ. އެ އަމުރު ނެރެފައިވަނީ އެ ގެ ޖާބިރު ބައްލަވައިގެންފައިވަނިކޮށެވެ. ނަމަވެސް ރަޖިސްޓްރޭޝަންގެ ކަންކަން އޮތީ ނުނިމިއެވެ.\nއެކަން ހިނގާފައިވާ ގޮތް ސާފުކޮށް ދިނުމުގެ ގޮތުން ޖާބިރު ވަނީ ބަޔާނެއް ނެރުއްވާފައެވެ. އެ ބަޔާނުގައި ވިދާޅުވެފައިވަނީ އަތަމާޕްލާގެ ވެރި ފަރާތް ކަމަށްވާ އިސްމާއީލް އަބްދުލްލަތީފް އެ ގޯއްޗާއި އެ ބިމުގައި 10 ބުރިއަށް ހަދާފައިވާ އިމާރާތް އެސްބީއައިގައި ރަހުނުކޮށް ނަގާފައިވާ ލޯނު އޭނާއަށް އަދާނުކުރެވިގެން އެ ރަހުނު ބެންކުން ވިއްކާލާ ހިސާބަށް ގޮސްފައިވާތީ އަދި އިސްމާއީލް ހިންގަމުން އައި ހައްޖު ގުރޫޕުން ހައްޖުވެރިންނަށް ޓިކެޓް ގަތުމަށް ބޭނުންވާ ފައިސާ ހޯދުމަށްޓަކައި އެ ގެއާއި އިމާރާތުގެ މައްޗަށް އޮތް ރަހުނު އަދާކޮށް އެ ބިމާއި އެ ބިމުގައިވާ އިމާރާތް ގަތުމަށް އެދުމުން އޮކްޓޫބަރު 28، 2010 ގައި އެ ގެ 14 މިލިއަން ރުފިޔާއަށް ބައްލަވައިގެންފައިވާ ކަމަށެވެ.\nއަދި އެ ދުވަހުން ފެށިގެން މިދިޔަ 11 އަހަރު ދުވަހު އެ ގޭގައި ދިރިއުޅެމުން އައީ ޖާބިރުގެ އާއިލާކަންވެސް ވަނީ ފާހަގަކޮށްފައެވެ.\nޖާބިރު ވިދާޅުވީ މ. އަތަމާޕްލާޒާ ގަނެ، ބެންކަށް ދައްކަން ޖެހޭ 4،873،105 ރުފިޔާ ބެންކަށް އަދާކޮށް ދިނުމާއި އިސްމާއީލް އަބްދުލްލަތީފަށް ދޭން ޖެހުނު 9،626،895 ރުފިޔާގެ ތެރެއިން އެއްބަސްވުމުގައި ސޮއިކުރި ވަގުތު 2،500،000 ރުފިޔާ އޭނާއަށް ދީ އަދި ބާކީން ދޭން ޖެހޭ 6،626،895 ރުފިޔާވެސް އަދާކޮށްފައިވާ ކަމަށެވެ.\nއެ ފައިސާ އަދާކުރުމުން މ. އަތަމާޕްލާޒާގެ ރަޖިސްޓްރީ އޭނާއަށް ބެންކުން ދީފައިވާ ކަމަށްވެސް ޖާބިރު ވިދާޅުވިއެވެ.\nއަދި ޝަރީއަތް މެދުވެރިކޮށް މ. އަތަމާޕްލާޒާގެ މިލްކުވެރިކަން ބަދަލުކުރަން އިސްމާއީލް އަބްދުލްލަތީފް އިސްވެ ހުށައެޅުމުން އޭނާގެ މައްޗަށް އެވަގުތު ސާބިތުވެފައިވާ ދަރަނިތަކެއް ހުރުމުން އެ ދަރަނިތައް ހަލާސްކޮށް ނުނިމެނީސް މައްސަލަ ކުރިއަށް ނުގެންދެވޭނެ ކަމަށް ނިންމުމުން ޝަރީއަތަށް ހުށައެޅި ބިން ވިއްކުމުގެ މައްސަލަ އަނބުރާ ނަގަން ބޭނުންވާ ކަމަށް ބުނެ އިސްމާއީލް އަބްދުލްލަތީފް ސިވިލް ކޯޓަށް ސިޓީ ފޮނުވުމުން މައްސަލައިގެ ދައުވާ ފޯމް ބާތިލުކޮށްފައިވާ ކަމަށެވެ.\nޖާބިރު ވިދާޅުވީ އެކަން އެގޮތަށް ކުރުމަކީ އިސްމާއީލް އަބްދުލްލަތީފް ހިންގާފައިވާ ހީލަތުގެ އަމަލެއްކަން މިހާރު އެނގި ސާބިތުވެފައިވާ ކަމަށެވެ. އެހެން ކަމުން އެކަން ތަހުގީގުކޮށް އޭނާގެ މައްޗަށް ގާނޫނުގައިވާ ގޮތުގެ މަތިން ފިޔަވަޅު އަޅައިދިނުމަށް އެދޭ ކަމަށެވެ.\nމޯލްޑިވްސް ޕޮލިސް ސާވިސް އަބްދުﷲ ޖާބިރު ސިވިލް ކޯޓް\nއަތަމާޕްލާޒާ ވިއްކާލަނީ، ފުލުހުންގެ މައްޗަށް އަމުރެއް


Moonu Burugaa Elhun Manaa Kurumakee Insaanee Haggu Thakah Araigathun Kamah Ninmmaifi - Vaguthu\nމޫނު ބުރުޤާ އެޅުން މަނާކުރުމަކީ އިންސާނީ ޙައްޤުތަކަށް އަރައިގަތުން ކަމަށް ނިންމައިފި\nފްރާންސްގައި މޫނު ބުރުގާ އެޅުމަކީ މަނާ ކަމެއް ކަމުގައި ޤާނޫނީ ގޮތުން ކަނޑައެޅުމަކީ ޤާނޫނީ ގޮތުން މަނާކަމެއް ކަމަށާއި އެއީ ލާ އިންސާނީ އަމަލެއް ކަމަށް ޔުނައިޓެޑް ނޭޝަންސް (ޔޫއެން) އިން ކަނޑައަޅައިފިއެވެ.\nފްރާންސްގައި މޫނު ބުުރުގާ އެޅުމަކީ ޤާނޫނީ ގޮތުން މަނާ ކަމެއް ކަމުގައި ކަނޑައަޅާފައި އޮތް އޮތުމާއި މޫނު ބުުރުގާ އަޅައިފިނަމަ ޖޫރިމަނާ ކުރާ ގޮތަށް ޤާނޫނުގައި އޮތް އޮތުމަކީ ލާއިންސާނީ އަމަލެއް ކަމަށް ކަނޑައަޅާފައިވަނީ ޔޫއެންގެ އިންސާނީ ޙައްޤުތަކާ ބެހޭ މަޖިލީހުންނެވެ. މި މަޖިލީހުން ބުނެފައިވަނީ މިމައްސަލައިގައި 180 ދުވަހުގެ ތެރޭގައި ފްރާންސްއިން ގޮތެއް ނިންމަން ޖެހޭނެ ކަމަށާއި އަދި ނިންމާ ގޮތް އެ މަޖިލީހާއި ހިއްސާ ކުރަން ޖެހޭނެ ކަމަށެވެ.\nމިމައްސަލަ ބަލާފައިވަނީ ޔޫއެންގެ އިންސާނީ ޙައްޤުތަކާ ބެހޭ މަޖިލީހުގެ 18 މެންބަރުންގެ މައްޗަށް ހިމެނޭ ވަފްދަކުންނެވެ. އަދި މިމައްސަލަ ބެލި 18 މެންބަރުން ބުނެފައިވަނީ މިއީ ބަލައިގަނެވޭނެ ކަމެއް ނޫން ކަމަށެވެ. އަދި 2012 ވަނަ އަހަރު މޫނު ބުރުގާ އަޅައިގެން ޖޫރިމަނާކޮށްފައިވާ ފަރާތްތަކުގެ ޖޫރިމަނާ މަޢާފް ކޮށްދިނުމަށްވެސް މިކޮމެޓީއިން ފްރާންސްއަށް އަންގާފައިވެއެވެ.\nފްރާންސްގައި މޫނު ބުުރުގާ އެޅުން މަނާކޮށްފައިވަނީ 2010 ވަނަ އަހަރުއެވެ. އެއަހަރު ފްރާންސްގައި ހެދި ޤާނޫނުގައި ބުނެފައިވަނީ ސެކިއުރިޓީ މައްސަލަ ތަކާހެދި މޫނު ބުުރުގާ އެޅުމަކީ ޤާނޫނީ ގޮތުން ހުއްދަ ކަމެއް ނޫން ކަމަށެވެ. އަދި މިކަންކޮށްފިނަމަ ބޮޑު އަދަދަކުން ޖޫރިމަނާ ކުރާނެ ކަމަށެވެ.\nމިދިޔަ އަހަރު 8،500 ކުޑަކުދިން ހަނގުރާމަތަކުގައި ބައިވެރިވި - އދ\nއަފްގާނިސްތާނުގެ ފަސް މިލިއަން ރައްޔިތުންނަށް އަވަސް އެހީތެރިކަން ބޭނުންވޭ - ޔޫއެން\nއޮކްޓޯބަރ 23, 2018 19:17\nކޮބާޕޕ ކުދިން ލާދިނީއޭ ގޮވި ބާގަޑަށް ފެނޭތަ؟\nއޮކްޓޯބަރ 23, 2018 20:36\nނޫނޭ ދެން މިވާހަކައެއް ނުދައްކާނެ ދެން އެއުޅޭ އެމްނެސްޓީއަކާ ރާއްޖޭގެ ހިއުމަން ރައިޓްސް ބޯއިންތައް. އިނގިރޭސިބަހުން ބުނާނަމަ ޑެފްނިންގ ސައިލަންސް ފްރޮމް ދެމް!\nއޮކްޓޯބަރ 23, 2018 21:45\nމިވަރުވެސް މިކިޔާ %100 ގައުމުގައި ނުވޭ\nމޫނުބުރުގާ އެޅުމުން ވަޒީފާ ގެއްލޭ.\nމިއަނިޔާ ލިބުނު މީހުންގެ ޙައްގުތައް ހޯދައިދިނުމަށް ގޮވާލަން.\nއޮކްޓޯބަރ 24, 2018 07:15\nއަންހެނާގެ ޢައުރައަކީ ކޮބައިކަން ވަރަށް ސާފުކޮށް އެނގެން އޮވޭ. އެއީ މޫނާ ދެއަތްތިލަ ފިޔަވައި ހަށގަނޑުގެ އެހެންތަންތަން.\nއޮކްޓޯބަރ 24, 2018 14:31\nއައުރަ އަކީ ކޮބައިކަން އެނގޭތަ.ނޭގެންޏާ ކީރިތި ޤްރުއާނުގެ މޫރިތި އާޔަތްތައް ބަލާ.އަންހެނާގެ އަައުރަ އަކީ ހިލޭ ފިރިހެނުން ކުރިމަތީގައި މުޅިހަށިގަނޑު.


MIFCO in 22 zuvaanun thamreen kuranee\nމިފްކޯއިން 22 ޒުވާނުން ތަމްރީން ކުރަނީ\nފާތުމަތު ސައުޝަން އަލީ\nނެޝަނަލް އެޕްރެންޓިސްޝިޕް ޕްރޮގްރާމްގެ ދަށުން މިފްކޯއިން ޒުވާނުން ތަމްރީން ކުރުމުގެ އެއްބަސްވުމުގައި ސޮއިކުރުމުގެ ރަސްމިއްޔާތު ތެރެއިން --- ފޮޓޯ: ޔޫތް މިނިސްޓްރީ\nނެޝަނަލް އެޕްރެންޓިސްޝިޕް ޕްރޮގްރާމްގެ ދަށުން 22 ޒުވާނުންނަށް މަސައްކަތުގެ މާހައުލުގައި ތިބެގެން ތަމްރީނާއި ތަޖުރިބާ ހޯދުމުގެ ފުރުސަތު ފަހި ކޮށްދިނުމަށް ޔޫތް މިނިސްޓްރީން މިފްކޯއާއެކު އެއްބަސްވުމެއްގައި ސޮއި ކޮށްފި އެވެ.\nއެ އެއްބަސްވުމުގައި މިފްކޯގެ ފަރާތުން ސޮއިކުރެއްވީ، ކުންފުނީގެ ސީއީއޯ އިސްމާއިލް ފައުޒީ އެވެ. ޔޫތް މިނިސްޓްރީގެ ފަރާތުން ސޮއިކުރެއްވީ ސްޓޭޓް މިނިސްޓަރު ހުސައިން އިސްމާއިލެވެ.\nމިފްކޯގައި ފުރުސަތު އޮތް ހަ ދާއިރާއަކުން ޒުވާނުން ތަމްރީން ކުރާނެ ކަމަށް އެ ކުންފުނިން ބުނެ އެވެ. އެ ވަޒީފާތަކަކީ މެރިން މެކޭނިކް ވެލްޑިން ޓެކްނިކްސް، އޮޓޮމޯޓިވް މެއިންޓެނަންސް، ފިޝް ޕްރޮސެސިން އެންޑް ކޮލިޓީ ކޮންޓްރޯލް، ރެފްރިޖަރޭޝަން އެންޑް އެއާ ކޮންޑިޝަނިން މެކޭނިކް އަދި އިލެކްޓްރިކަލް އިންސްޓޮލޭޝަން އެންޑް މެއިންޓެނަންސް އެވެ.\nމިފްކޯގެ ތަމްރީންތަކުގައި އެކުދިން ހަ މަސްދުވަސް ހޭދަކުރަން ޖެހޭނެ އެވެ. އަދި ކޮންމެ މަހަކު 3000 ރުފިޔާގެ އެލެވެންސެން ލިބޭނެ އެވެ. އަދި ތަމްރީނަށް ފަހު އެ ކުންފުނިން ވަޒީފާގެ ފުރުސަތު ވެސް އެ ކުންފުނިން ލިބޭނެ އެވެ.\nނެޝަނަލް އެޕްރެންޓިސްޝިޕް ޕްރޮގްރާމަކީ މަސައްކަތު މާހައުލުގައި ތިބެގެން ތަޖުރިބާކާރުންގެ ބެލުމުގެދަށުން މަސައްކަތްތައް ދަސްކޮށް، ތަމްރީނާއި ތަޖުރިބާ ހޯދުމުގެ ފުރުސަތު ގައުމީ ފެންވަރުގައި ހުޅުވާލުމަށް ހިންގާ ހާއްސަ ޕްރޮގްރާމެކެވެ.\nޒުވާނުން މިފްކޯ ޔޫތު މިނިސްޓްރީ + އެޕެރެންޓިސްޝިޕް ޕްރޮގްރާމް\nވެމްކޯއިން 29 ޒުވާނުން ތަމްރީން ކުރަނީ\nޔޫތާއެކު އެޕްރެންޓިސްޝިޕް ޕްރޮގްރާމެއް ހިންގަނީ\nއެސްޓީއޯއިން ތަމްރީނުގެ ފުރުސަތުތަކެއް\nއެމްޓީސީސީން 100 މީހުން ތަމްރީނު ކުރަނީ\nލޯންޗް އެކްސިޑެންޓެއްގައި ދެ މީހަކު މަރުވެއްޖެ\nތިން ދުވަސް ވަންދެން ފާޚާނާ ކުރުން މަނާ!\nޕީޕީއެމާ ގިނަ ބަޔަކު ގުޅިއްޖެ\nދަރިފުޅު މަރާލިކަން ޝާހިދާގެ މައްޗަށް ސާބިތުވެއްޖެ


ރަންބިންގެ ޗެމްޕިއަންކަން ގޯޅި އެފްސީ އަދި ރާޅު ކަމަނަ ރަންބިންގެ ޗެމްޕިއަންކަން ގޯޅި އެފްސީ އަދި ރާޅު ކަމަނަ – Noonu Daily\nރަންބިންގެ ޗެމްޕިއަންކަން ގޯޅި އެފްސީ އަދި ރާޅު ކަމަނަ އަށް!\nPublished December 16, 202009:28\nUpdatedDecember 18, 202010:24\nމިއަތޮޅު ޅޮހީގައި ކުރިޔަށް ގެންދިޔަ ފުޓްސަލް މުބާރާތް ރަންބިން ފިއެސްޓާގެ ފިރިހެންބައިން ޗެމްޕިއަންކަން ގޯޅި އެފްސީ އަދި އަންހެންބައިގެ ޗެމްޕިއަންކަން ރާޅު ކަމަނަ ހޯދައިފި އެވެ.\nޅޮހީ ފުޓްސަލް ދަނޑުގައި ކުރިޔަށް ގެންދިޔަ މި ފޯރިގަދަ ފުޓްސަލް މުބާރާތުގެ ފައިނަލް ކުޅެފައި ވަނީ ހޯމަ ދުވަހުގެ އެވެ. މުބާރާތުގެ ފިރިހެން ބައިން ކަންމަތި އެފްސީ އާއި ބައްދަލުކޮށް3–6ގޯޅި އެފްސީ ކާމިޔާބުކޮށް ފިރިހެން ބައިގެ ޗެންޕިއަން ކަން ހޯދާފައި ވާއިރު މުބާރާތުގެ އަންހެންބައިން ޓީމް ވޯރިއާސް އާއި ބަދަލުކޮށް0– 1 ރާޅު ކަމަނަ މޮޅުވެ ވަނީ އަންހެންބައިގެ ޗެންޕިއަން ކަން ހޯދާފަ އެވެ. މި މުބާރާތުގެ ކިންގް އޮފްދަ ޓާނަމަންޓަކީ ކަންމަތި އެފްސީގެ ޖާޒީ ނަންބަރ 10 އަލީ އިބްރާހިމް ދީދީ އެވެ. އަދި ކުއީން އޮފްދަ ޓާނަމަންޓަކީ ރާޅު ކަމަނަގެ ޖާޒީ ނަންބަރ 01 ފާތުމަތު ޝުހާ އެވެ.\nސީޑުން އިންތިޒާމުކޮށްގެން ކުރިޔަށް ގެންދިޔަ މިފޯރިގަދަ މުބާރާތުގައި ނިންމުމަށް ވަނީ ކުލަގަދަ ރަސްމިއްޔާތެއް ބާއްވާފަ އެވެ. އަދި ނޫނު ޑެއިލީން ވަނީ މިމުބާރާތުގެ މެޗުތައް ލައިވްކަވަރޭޖް ގެނެސްދީފަ އެވެ.\nފައިސާގެ އިނާމު ހުށަހަޅާފައިވާ މި މުބާރާތުގައި ފިރިހެން ބައިގެ ޗެންޕިއަން ޓީމަށް 5000 ރުފިޔާގެ ފައިސާގެ އިނާމު ދީފައި ވާއިރު ރަނަ ރަޕް ޓީމަށް ވަނީ 2500 ރުފިޔާގެ ފައިސާގެ އިނާމު ދީފަ އެވެ. އަދި އަންހެން ބައިގެ ޗެންޕިއަން ޓީމަށް 3000 ރުފިޔާގެ ފައިސާގެ އިނާމެއް ދީފައި ވާއިރު ރަނަ ރަޕް ޓީމަށް 1500 ރުފިޔާގެ ފައިސާގެ އިނާމު ދީފައިވެ އެވެ.\nފިރިހެންބައިގެ އެންމެ މޮޅު ފަސް ކުޅުންތެރިން:\nހުސެއިން ހަމީދު، (ޓީމް ބޯއިޒް) ޖާޒީ ނަންބަރ 33\nއަލީ އިބްރާހިމް ދީދީ، (ކަންމަތި އެފްސީ) ޖާޒީ ނަންބަރ 10\nއަލީ އަކްޝަމް، ( ގޯޅި އެފްސީ) ޖާޒީ ނަންބަރ 10\nމުޙައްމަދު ނިފާއު ( ގޯޅި އެފްސީ) ޖާޒީ ނަންބަރ 08\nހަސަން އާލިމް ( ގޯޅި އެފްސީ) ޖާޒީ ނަންބަރ 21\nއަންހެން ބައިގެ އެންމެ މޮޅު ފަސް ކުޅުންތެރިން:\nފާތިމަތު ޝުހާ، (ގޮމަ އެފްސީ) ޖާޒީ ނަންބަރ 22\nމަރިޔަމް ނަސްފާ، (ރެހެންދީ ) ޖާޒީ ނަންބަރ 07\nމަރިޔަމް ޝައިހާ، ( ވޯރިއަސް) ޖާޒީ ނަންބަރ 14\nއައިމިނަތު ނަޒްދާ، (ގޮމަ އެފްސީ) ޖާޒީ ނަންބަރ 14\nފާތިމަތު ޖައުޝަން ( ރާޅު ކަމަނަ) ޖާޒީ ނަންބަރ 14\nމުބާރާތުގެ 20 އަހަރުން ދަށުގެ އެންމެ މޮޅު ކުޅުންތެރިން:\nމުބާރާތުގެ ފައިނަލް މެޗުގެ މޮޅު ކުޅުންތެރިން:\nމުބާރާތުގެ މޮޅު ކީޕަރުން:


މަންމައާއި ކުޑަދަރިފުޅު -5ވަނަ ހަފުތާ — Ihavandhoo.com\n31 މެއި 20133މުހައްމަދު އިމްރާން\nބަނޑުގައިވާ ތުއްތު ދަރިފުޅުގެ ހެދިބޮޑުވުމަށް ރަނގަޅުކާނާ ވަރަށް މުހިއްމު\nހަށިގަނޑުގެ ތެރޭގައި ދަރިފުޅު ރައްކާތެރިކަމާއެކުގައި ބޮޑުވަމުން ހެދެމުން ދެއެވެ. މައިމީހާގެ ބަނޑުގައި ދަރިފުޅު ހޭދަކުރާ ދުވަސްތައް ފާއިތުވަމުންދާވަރަކަށް ކުއްޖާގެ ކިބައިގައިވާ އިންސާނީ ސޫރާ ފުރިހަމަކުރައްވައެވެ. ބަނޑަށް ފަސް ހަފުތާ ފުރިހަމަވާއިރު، ދަރިފުޅު ސިފަކުރެވޭނީ ބޮއްތިލަ (ޓެޑްޕޯލް) އެއްގެ ސިފައިގައެވެ.\nމިދުވަސްވަރުގެ ދަރިފުޅުގެ އެންމެ މުޙިއްމު ނިޒާމުކަމުގައިވާ ވިސްނުމުގެ ނިޒާމު އުފެދެންފަށައެވެ. ސިކުނޑިއަށް މެސެޖެ ފޮނުވައިދޭ ނާރުތައް އުފެދެން ފަށައެވެ. ހަމަމިއާ އެކުއެކީގައި، މިދުވަސްވަރުގައި، ދަރިފުޅުގެ ހަމުގެ ފަށަލާގެ ސެލްތަކާއި، އިސްތަށި އުފައްދައިދޭ ސެލްތަކާއި، ނިޔަފައްތި އުފެދުމަށް ބޭނުންވާ ސެލްތައްވެސް އުފެދެންފަށައެވެ.\nމާބަނޑުވުމާއިގުޅުންހުރި، ތަކުލީފީ އަސަރުތަކެއް މިދުވަސްވަރު މައިމާހާ ތަޖުރިބާ ކުރަންފަށައެވެ. އުރަމަތީގައި ރިއްސުމާއި، ބަނޑުހަރުވުމާއި، އަވަސްއަވަހަށް ކުޑަކަމުދާން ޖެހުންފަދަ ކަންތައްތަކެވެ. ބަނޑުތެރޭގައި އުފެދެމުންދާ ދަރިފުޅުގެ އެއްވެސް އަސަރެއް ހަށިގަނޑުގެ ބޭރުން ފެންނަންނުހުންނާނެއެވެ. އެންމެ މުހިއްމު އެއްކަމަކީ، ހަށިގަނޑުގެ ތެރޭގައިވާ ކުޑަކުޑަ ފުރާނައަށް ރައްކާތެރިވުމެވެ. ދުންފަތުގެ އިސްތިއުމާލުކުރުމާއި ދުރުހެލިވާށެވެ. ކެފެއިން އެކުލެވޭ ބުއިންތަކާއެވެ. މިސާލަކަށް ގަހުވަ (ކޮފީ) އެވެ. ވާއެކުލެވޭ ބުއިންތަކާވެސް މެއެވެ. މިސާލަކަށް ކޯލާއެވެ. ކޮލެސްޓްރޯލް އެކުލެވޭ ކެއުންތަކާއިވެސް ވީހާވެސް ބޮޑަކަށް ދުރުހެލިވާށެވެ.\nބަލިވެ އިނުމުގައި ހުރިހާ މަރުހަލާ އެއްގައިވެސް ހަށިގަނޑަށް ހަކަތަ ބޭނުންވާނެއެވެ. ގޮވާމާއި ފަލަމަޑީގެ ބާވަތްތަކަކީ، ހަކަތައިގެ ބައިން މުއްސަނދިވެފައިވާ ކާނާގެ ބާވަތްތަކެވެ. ނުވަތަ ކާބޯހައިޑްރޭޓްސް ހިމެނޭ ކާނާތަކެވެ.\nމާބަނޑު ދުވަސްވަރުގައި ހަށިގަނޑުގެ ލޭ ރަނގަޅު މިންވަރެއްގައި ހިފަހައްޓަން ޖެހެއެވެ. އަންހެނެއްނަމަ 11.5 އާއި 16.5 އާއި ދެމެދު އެޗްބީ ލެވެލް ހިފަހައްޓަން ޖެހޭނެއެވެ. މިކަމައްޓަކައި ކެއުމުގެ ތެރޭގައި މަހުމެއާއި ފެހިކުލަގަދަ ތަރުކާރީގެ ބާވަތްތަކާއި ތަފާތު ބާވަތް ބާވަތުގެ މަދު (މިސާލަކަށް ކަނަމަދު) ވީހާވެސް ގިނައިން ހިމެނުން މުހިއްމެވެ.\nގަވާއިދުން ބަރާބަރަށް ކަސްރަތުކުރާށެވެ. ދުވާލަކު 15 މިނިޓްގެ ދެވަގުތަށް ބަހާލައިގެން ނަމަވެސް، 30 މިނިޓަށް ހިނގާލުމަކީ މުޙިއްމު އަދި އެހާމެ ބޭނުންތެރިކަމެކެވެ. ހީވެސް ނުކުރާފަދަ ފައިދާތަކެއް ތިބާއަށާއި ތިބާގެ ބަނޑުގައިވާ މަޢުސޫމު ފުރާނައަށް ކުރާނެއެވެ. މާބަނޑުވުމުގެ ސަބަބުން ދިމާވާ އުނދަގޫތައް ކުޑަވެއެވެ. ގައިގާ ރިހުމާއި ބޮލުގައި ރިހުމެވެ. ހާސްވެ ކަންބޮޑުވުމުން މީހާ ދުރުކޮށް ދިނުމެވެ. ވިހެއުމުގެ ތަކުލީފުތައް ކުޑަކޮށް ދިނުމެވެ.\n"ބައްޕަ"އަށް، ބުނެލަން އޮތީ "މަންމަ"ގެ މިކަމުގައި ހިނިތުންވުމާއެކުގައި ބައިވެރިވެލާށެވެ. އަތިރިމަތިފަދަ ގުދުރަތީ އަޑުތަކުން ހިތަށް ހަމަޖެހުންގެނެސްދޭފަދަ މާހައުލަކަށް ތިބާގެ ބައިވެރިޔާއާއި އެކުގައި ގޮސްލާށެވެ.\nމިހަފުތާގެ ތެރޭގައި އާދަޔާ ހިލާފު ކަމެއްގެ ގޮތުގައި، ފާހަގަކުރެވެން ފަށާ އެއްކަމަކީ، ކާތަކެތީގެ ރަހަޔަށް ބަދަލުތަކެއް އައުމެވެ. ކުރިން ވަރަށް މީރު އެއްޗެއްގެ ގޮތުގައި، ވަރަށް ކާހިތުން ކޭ އެއްޗެއްގައި ވަރަށް ނުބައި ރަހައެއް ލާފާނެއެވެ. އަދި ހަމައެހެންމެ ކުރިން ވަރަށް ނުބައިއެއްޗެއްގެ ގޮތުގައި، ދެކުނު ކެއުމެއް ވަރަށް މީރުއެއްޗެއްކަމުގައިވެ، ވަރަށް ބޮޑަށް ކާހިތްވާއެއްޗެއްކަމުގައި އެއެއްޗެއް ވެގެން ހިނގާދާނެއެވެ. މިބަދަލު އަންނަނީ ހަމައެކަނި ކެއުމަށް ބޭނުންކުރާ ކާނާގެ ބާވަތްތަކަކުން އެކަންޏެއްނޫނެވެ. ރީތިވުމަށް ބެނުންކުރާ ބައެއް ކޮސްމެޓިކްސްގެ ބާވަތްތަކުންވެސް މިކަން ފާހަގަކުރެވޭނެއެވެ. މީ ވަރަށް އާއްމު ކަމެކެވެ. އަދި މިއީ މާބަނޑު މީހުންގެ ތެރެއިން ވަރަށް ގިނަ މީހުންނަށް އުނދަގޫ ކަމެއްގެ ގޮތުގައި ފާހަގަކުރެވޭ ކަމެއްވެސް މެއެވެ.\nމިއީ ހަށިގަނޑުގައި އެކުލެވޭ ބައެއް ހޯމުންސްތަކަށް ބަދަލު އައުމުގެ ސަބަބުން ވާކަމެކެވެ. މިއީ އެއްވެސް ގޮތަކަށް ހާސްވެ ކަންބޮޑުވަންޖެހޭ މައްސަލައެއް ނޫނެވެ. އުނދަގޫވާ ބާވަތްތަކާ ދުރުވެލާށެވެ. ނަމަވެސް، ކާނާގެ ބާވަތްތަކުގެ ތެރެއިން ހަށިގަނޑަށް ލިބެންޖެހޭ ބައިތަކަށް އުނިކަމެއް އަންނާނޭފަދަ ކަމެއް ނުކުރާށެވެ.\nމާބަނޑު ދުވަސްވަރުގައި ހަށިގަނޑުގެ ލޭ ރަނގަޅު މިންވަރެއްގައި ހިފަހައްޓަން ޖެހެއެވެ. އަންހެނެއްނަމަ 11.5 އާއި 16.5 އާއި ދެމެދު އެޗްބީ ލެވެލް ހިފަހައްޓަން ޖެހޭނެއެވެ. ފިރިހެނުން މާބަނޑުވާނީ ކިހިނެއް؟\n– 1 ޖޫން 201332\n– 1 ޖޫން 201320\nއަޕްޑޭޓު ތަންކޮޅެއް ލަސްކަމަށް ފާހަގަ ކުރެވޭ.\n–3ޖޫން 201320


Baeh,food courtah nuhingigen alun beelamah!\nބައެއް ފުޑްކޯޓުތައް ނުހިންގިގެން އަލުން ބީލަމަށް!\nހާބަރުން ހުސްވެފައިވާ ފުޑްކޯޓެއް-\nފޯރީގައި ހުޅުވައިގެން ހިންގަން ފެށި، ހާބަރުގެ ބައެއް ފުޑް ކޯޓުތައް ނުހިންގިގެން ބަންދު ކުރުމުން، އަލުން ބީލަމަށް ލާން ފަށައިފި އެވެ.\nއެސްޓީއޯ އިން ގާތްގަނޑަކަށް 30 މިލިޔަން ރުފިޔާ ހަރަދުކޮށްގެން އާ ހާބަރު ސަރަހައްދުގައި ތިން ސައިޒެއްގެ ކެފޭ ހަދާފައިވެ އެވެ. އަދި މި ތަންތަނަކީ 960 އަކަފޫޓާއި 1260 އަކަފޫޓު އަދި 660 އަކަފޫޓު އެވެ. މި ސަރަހައްދުގައި 26 ފުޑް ކޯޓެއް ވަނީ ހަދާފަ އެވެ.\n"ރާވެރިބޭ ކޮއްތުވެނި" ނަމުގައި މި ތަނުގައި ހިންގަމުންދާ ފުޑްކޯޓުތައް ރާއްޖޭގެ މަޝްހޫރު ބައެއް ރެސްޓޯރެންޓް ތަކުން ބިޑްކޮށްގެން ނަގާފައިވެ އެވެ. ނަމަވެސް މިތަނުން ބައެއް ތަންތަން ތަފާތު އެކި ސަބަބުތަކާ ހުރެ ނުހިންގިގެން ދަނީ ހުސް ކުރަމުންނެވެ.\nއެސްޓީއޯއިން މިހާތަނަށް ދެ ފުޑްކޯޓެއް ވަނީ އަލުން ބީލަމަށް ލާފައެވެ. އެގޮތުން އެންމެ ފަހުން އެ ކުންފުނިން ބީލަމަށް ހުޅުވާލި "އެސްޓީއޯ ހާބަރު ފުޑް ކޯޓް ބްލޮކް3" އެވެ. އެތަނަށް ބީލަށް ހުށަހެޅުމުގެ ސުންގަޑިއަކީ ބުދަ ދުވަހެވެ.\nހާބަރު ފުޑްކޯޓުތައް ދޫކުރަނީ އަކަފޫޓެއް 53ރ. އަށެވެ. އަދި މިތަނުން ކޮންމެ ޔުނިޓެއް ކުއްޔަށް ދެނީ ފަސް އަހަރަށެވެ. އަދި މިތަނަށް ތިން މަސް ދުވަހުގެ ކުއްލި އެއް ފަހަރާ ދައްކަން ޖެހެ އެވެ. މިތަންތަނުގެ އަގުތައް އުޅެނީ 50،880ރ. އާއި 66،780ރ. އާ ދެމެދުގެ އަގުތަކެއްގަ އެވެ.


މިސްކިތަށް އެރުމަށްފަހު ބަލަނީ ވީހައި ކުރިން ޖާގަހޯދުމަށެވެ. ސަލާމް ދީފިނަމަ ބަލަނީ އަވަހަށް މިސްކިތުން ފޭބުމަށެވެ. އެއިރު ފަހުން އިޤްތިދާވީ މީހުންގެ ނަމާދު ނުވެސް ނިމެއެވެ. ނަމާދުން އިމާމާއިއެކު ނުލިބުނު ބައި ފުރިހަމަކުރަމުން ގެންދަނީއެވެ.\nމިޙާލަތުގައި ނަމާދަށްތިބޭ މީސްތަކުންގެ ކުރިކަނޑައެވެ. ނަމާދަށްތިބޭ ދެމީހުއްގެ ދެމެދުން ދެމިގަންނަން އުޅެން ހަދައިގެން ނަމާދަށްތިބޭ މީޙުންގެ ގައިގައި ޖެހިގަނެވޭތަން ވެސް އެބަފެނެއެވެ. މިހިރީ އިޞްލާޙްކުރަންޖެހިފައިވާ ވަރަށް މުހިންމު ކަންކަމެވެ. ތިމާ ފާފަވެރިވާ ކަންކަމެވެ.\nނަމާދަށްތިބޭ މީހުންގެ ކުރިމަތިން ހުރަސްކުރުމާއިބެހޭގޮތުން ޝައިޚް އަޙްމަދު ސަމީރު ބިން އިބްރާހީމް ޙުސައިން ބަޔާންކުރައްވާފައިވާ މިބަސްފުޅު ވިދާޅުވެލައްވާށެވެ! ޙއްލެއް ލިބިވަޑައިގަންނަވާނެއެވެ. އިން ޝާ ﷲ\nސަލާމާއި ޞަލަވާތްލެއްވި ކީރިތި ރަސޫލާ ޙަދީޘްކުރެއްވިއެވެ.\n(لَوْ يَعْلَمُ الْمَارُّ بَيْنَ يَدَيْ الْمُصَلِّي مَاذَا عَلَيْهِ لَكَانَ أَنْ يَقِفَ أَرْبَعِينَ خَيْرًا لَهُ مِنْ أَنْ يَمُرَّ بَيْنَ يَدَيْهِ قَالَ أَبُو النَّضْرِ لَا أَدْرِي أَقَالَ أَرْبَعِينَ يَوْمًا أَوْ شَهْرًا أَوْ سَنَةً)\n(ބުޚާރީ ޙަދީޘް ނަމްބަރު : 480)\n“ ނަމާދުކުރާ މީހާގެ ކުރިމަތިން ހިގުމުގައިހުރި ( ފާފައިގެ ބޮޑުކަން ) އެނގޭނަމަ ސާޅީސްވަންދެން ކޮޅަށް ހުރުންވެސް އޭނާއަށް ހެޔޮކަން ބޮޑުވީހެވެ.''\nއަބޫންނަޟަރު ވިދާޅިވިއެވެ. ވިދާޅުވީ ސާޅީސް ދުވަސް ކަމެއް ސާލީސްމަސްކަމެއް، ސާޅީސް އަހަރުކަމެއް އަހަރެންނަކަށް ނޭނގެއެވެ.''\nއެކަނި ނަމާދުކުރާ މީހާއާއި އިމާމުވެ ނަމާދުކުރާމީހާ ކުރިމަތީގައި ސުތުރާއެއް ބެހެއްޓުމަކީ ސުންނަތެކެވެ. ބައެއް ދަންނަބޭކަލުން ވާޖިބުކަމުގައި ވިދާޅުވެއެވެ.( ތަނބެއް، ފާރެއް އަދި މިނޫންވެސް ކުރިމަތީގައި ހުރަހެއްގެ ގޮތުގައި ބެހެއްޓޭ ކޮންމެ އެއްޗެއް ސުތުރާއެއްކަމުގައި ބެލެވޭނެއެވެ.)\nއެކަނި ނަމާދުކުރާ މީހާއާއި އިމާމުވެ ނަމާދުކުރާމީހާ ކުރިމަތީގައި ސުތުރާ އެއް ބަހައްޓާފައި ހުރިނަމަ އެސުތުރާ އާއި ނަމާދުކުރާ މީހާއާއި ދެމެދު ހިނގުމަކީ ޙަރާމް ކަމެކެވެ. ނަމަވެސް އެ ސުތުރާގެ ފަހަތުންހިގުމަކީ ހުއްދަކަމެކެވެ. ސުތުރާ ހުންނަން ޖެހޭނީ ގާތްގަނޑަކަށް ނަމާދުކުރާ މީހާ އާ ތިން މުށް ވަރު ކައިރީގައެވެ. އެކަނި ނަމާދުކުރާ މީހާއާއި އިމާމުވެ ނަމާދުކުރާމީހާ ކުރިމަތީގައި ސުތުރާއެއް ބަހައްޓާފައި ނެތްކަމުގައި ވިޔަސް އެމީހާއާއި ގާތް ގަނޑަކަށް ތިން މުށަށްވުރެ ކައިރިން ނުވަތަ ސަޖިދަ ޖަހާ ހިސާބުން ހުރަސް ކުރުން ޙަރާމްވެގެންވެއެވެ.\nތިން މުށަށްވުރެ ދުރުން ނުވަތަ ސަޖިދަ ޖަހާ ހިސާބަށް ވުރެ ދުރުން ހުރަސްކުރުން ހުއްދަކަމުގައި ތަޙްޤީޤު ކުރެއްވި ބައެއް ދަންނަ ބޭކަލުން ވިދާޅުވެއެވެ. ނަމަވެސް ނަމާދުކުރާމީހާގެ ކުރިމަތިން ނުހިނގުން އައުލާކަން ބޮޑެވެ. އިމާމެއްގެ ފަހަތުގައި ނަމާދު ކުރާމީހުންގެ ކުރިމަތިން ހިނގުން ޙަރާމްވެގެން ނުވެއެވެ. އެހެނީ މައުމޫމުންގެ ސުތުރާއަކީ އިމާމު މިހާ ނުވަތަ އިމާމު މީހާގެ ސުތުރާއެވެ. ނަމަވެސް އައުލާކަން ބޮޑީ ބޭނުމަކަށްޓަކައިމެނުވީ މައުމޫމުންގެ ކުރިމަތިންވެސް ނުހިނގުމެވެ. والله أعلم


Amilla qaumugai Philippines balikureveyne: Sentey - vNews.mv\nގައުމީ ޓީމުގެ ފޯވާޑް އަލީ ފާސިރު (ސެންޓޭ) -- ފޮޓޯ: އެފްއޭއެމް\nއަމިއްލަ ގައުމުގައި ފިލިޕީންސް ބަލިކުރެވޭނެ: ސެންޓޭ\nއިސްމާޢީލް ޝާހު (ކުޑަ ޝާހު) Kuala Lumpur | 06 November 2019, 08:28\nއަމިއްލަ ގައުމުގައި ކުޅޭއިރު ފިލިޕީންސް ބަލިކުރެވޭނެ ކަމަށް ގައުމީ ޓީމުގެ ފޯވާޑް އަލީ ފާސިރު (ސެންޓޭ) ބުނެފި އެވެ.\nމީގެ ކުރިން ރާއްޖެއިން ވަނީ ފިލިޕީންސްއާ ދެކޮޅަށް ދެ މެޗެއް ކުޅެފައެވެ. އެގޮތުން 2014 ވަނަ އަހަރު އޭއެފްސީ ޗެލެންޖު ކަޕްގެ ނޮކްއައުޓް ސްޓޭޖުގައި ކުޅުނު މެޗުން ފިލިޕީންސް މޮޅުވީ 3-2 އިންނެވެ. އަދި 2015 ވަނަ އަހަރު ކުޅުނު އެކުވެރިކަމުގެ މެޗަކުން ފިލިޕީންސް މޮޅުވީ 2-0 އިންނެވެ.\nފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަނުގައި މިމަހު މާލޭގައި ފިލިޕީންސް އާއި ގުއާމްއާ ދެކޮޅަށް ކުޅޭ މެޗަށް ތައްޔާރުވުމަށް ގައުމީ ޓީމު އަންނަނީ މެލޭޝިއާގައި ކޭމްޕް ކުރަމުންނެވެ. ކޮލިފައިންގައި ގުއާމާ ދެކޮޅަށް ރާއްޖެ ކުޅުނު މެޗަށް ގައުމީ ޓީމާއެކު އަމިއްލަ ސަބަބެއްގައި ނުދިޔުމުގެ ސަބަބުން ސެންޓޭ ޖޫރިމަނާކުރިއިރު، ޗައިނާ އާއި ސީރިއާއާ ދެކޮޅަށް ކުޅުނު މެޗަށް ސެންޓޭ ސްކޮޑަށް ނަގާފައެއް ނުވެއެވެ. އޭގެ ފަހުން ސެންޓޭ އެކަމަށް މައާފަށް އެދުމުން މިފަހަރުގެ ސްކޮޑުގައި އޭނާ ވަނީ ހިމަނާފައެވެ.\nމެލޭޝިއާގައި ކުރިއަށްދާ ތަމްރީނުތަކުގެ ތެރެއިން ސެންޓޭ ބުނީ ފިލިޕީންސް ޓީމަށްވެސް މިހާރު ބޮޑެތި ބަދަލުތަކެއް އައިސްފައިވާއިރު، ރާއްޖޭގެ ޓީމަށްވެސް މިހާރު ބަދަލުތަކެއް އައިސްފައިވާ ކަމަށެވެ. އަދި އަމިއްލަ ގައުމުގައި އަމިއްލަ ސަޕޯޓަރުން ކުރިމަތީ ކުޅޭއިރު، ރޫހު ތަފާތުވާނެ ކަމަށާއި، މި މަހު ގައުމީ ފުޓްބޯޅަ ދަނޑުގައި ކުޅޭ މެޗުގައި ފިލިޕީންސް ބަލިކުރެވޭނެ ކަމަށެވެ.\nމީގެކުރިން ރާއްޖެ ކުޅުނު ޓީމާއި، މިހާރު ކުޅޭ ޓީމުވެސް ތަފާތުވާނެ. ހަމަ އެގޮތަށް ފިލިޕީންސް ޓީމުވެސް މިހާރު މިއޮތީ ވަރަށް ބޮޑަށް ބަދަލުވެފައި. ކުރިން ކުޅުނު މެޗުތަކުގައި ކުޅުނު ދެތިން ހަތަރު ކުޅުންތެރިން މިހާރު ތިބީ ފިލިޕީންްސް ޓީމުގައި. ރާއްޖޭގައި ކުޅެންޔާ ހީވަނީ ރަނގަޅު ފައިޓެއް ދީގެން މޮޅުވެވޭނެހެން.\nގައުމީ ޓީމުގެ ޑިފެންޑަރު ހުސައިން ޝިފާއު ޔޫސުފް ބުނީ ކުޅުންތެރިން ތިބީ ވަރަށް ޖޯޝާއި ފޯރީގައި ކަމަށާއި، ތަމްރީންތައް ދަނީ ވަރަށް ރަނގަޅަށް ކަމަށެވެ. އަދި ޓީމު އެއްކޮށް އެއްބައެއްގެ ގޮތުގައި ޓީމުގެ ރޫހު ވަރުގަދަކުރަން މިކަހަލަ ކޭމްޕްތައް މުހިންމު ކަމަށްވެސް އޭނާ ބުންޏެވެ.\nވަރަށް މުހިންމު ދެ މެޗު ވީމާ، މިއ ލިބުނު ވަރަށް ރަނގަޅު ފުރުސަތެއް. ފުރަތަމަ ދެ ދުވަހު ތަންކޮޅެއް ވަރުބަލިކޮށް ދިޔަ ނަމަވެސް، މިހާރު ވަރަށް ރަނގަޅަށް ތަމްރީނުތައް ދަނީ. އަދި މިފަހަރު ޓީމާ އަލަށް ގުޅުނު ކުޅުންތެރިންނާއެކު ޓީމު އޮތީ ވަރަށް ވަރުގަދަކޮށް.


ޢީދުގެ އަދަބުތައް – DhiSalafiyyah\n12/05/2021 ނަމާދު, ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް އަޙްމަދު ރިމާޒް\nމުސްލިމުންނަށްޓަކައި ﷲ ތަޢާލާ އިސްލާމީ ޝަރީޢަތުގައި ކަނޑައަޅުއްވާފައިވަނީ ދެޢީދެވެ. އެއީ ފިޠުރު ޢީދާއި އަޟުޙާ ޢީދެވެ. މިދެޢީދަކީ އިސްލާމީ ޝިޢާރުތަކުގެ ތެރެއިންވާދެޢީދެވެ. އެހެންކަމުން މިދެޢީދުގެ ދުވަސްތައް ވޭތުކުރުމުގައިވެސް މުސްލިމުން ޢަމަލުކުރަންޖެހޭ އުސޫލުތަކާއި އަދަބުތައް އިސްލާމްދީނުގައިވަނީ ކަނޑައަޅުއްވާފައެވެ. އެގޮތުން ޢީދުގައި މުސްލިމުން ފަރުވާތެރިވާންޖެހޭ ނުކުތާތަކަށް ބަލައިލާނަމެވެ:\n1- ޢީދުގެ ތަހުނިޔާ ކިޔުން\nޢީދުގެ އުފަލުގައި މުސްލިމު އަޚުންނާއި އުޚުތުންނަށް ޢީދުގެ ތަހުނިޔާއާއި މުބާރަކުބާދީ އަރިސްކުރުމަކީ ޒަމާނުއްސުރެ މުސްލިމުން ޢަމަލުކުރަމުން އަންނަ އިސްލާމީ ރިވެތި އާދައެކެވެ.\n2- ޢީދުގައި އުފާފާޅުކުރުން\nމިގޮތުން ޢީދުގެ ތެރޭގައި އިސްލާމީ ގިއުގަނޑުގެ ތެރޭގައި ކުޅިވަރުކުޅެ އުފާފާޅުކޮށް ހެދުމަކީ އެދެވިގެންވާކަމެކެވެ.\n3- ޢީދުގެ ތަކުބީރު ކިޔުން\nފިޠުރު ޢީދުގައި ތަކްބީރު ކިޔުން ފެށިގެންދަނީ ޢީދު ވިލޭރެއަށް އިރުއޮއްސުމާއި ހަމައިންނެވެ. ނުވަތަ ޝައްވާލު މަހުގެ ހަނދު ފެނިއްޖެކަން އިޢުލާންކުރުމާއި ހަމައިންނެވެ. އެވަގުތުން ފެށިގެން ޢީދު ނަމާދު ފެށުމާއި ހަމައަށް ގިނަގިނައިން ތަކުބީރު ކިޔުން ސުންނަތް ވެގެންވެއެވެ.\nއަޟްޙާ ޢީދުގައި ޙައްޖުމަހުގެ ފުރަތަމަ ދުވަހުން ފެށިގެން އައްޔާމު ތަޝްރީޤްގެ ތިންވަނަ ދުވަހުގެ ޢަސްރާއި ހަމައަށް ތަކުބީރުކިޔުން ސުންނަތްވެގެންވެއެވެ. އަދި ޢަރަފާތް ދުވަހުގެ ފަތިސްނަމާދުން ފެށިގެން ފަރުޟް ނަމާދުތަކަށް ފަހުގައި ވަކިން ޚާއްސަކޮށް ތަކުބީރުކިޔުން ސުންނަތްވެގެންވެއެވެ.\nތަކުބީރުގެ ގޮތުގައި ކިޔުމަށް އެކި ޞީޣާތައް(ޢިބާރާތްތައް) ވާރިދުވެފައިވެއެވެ. އޭގެ ތެރެއިން އެންމެ ސައްޙަ ޢިބާރާތަކީ ތިރީގައިމިވާ ޢިބާރާތެވެ.\n(الله أكبر، الله أكبر، لا إله إلا الله والله أكبر، الله أكبر، ولله الحمد)\n4- ޢީދު ނަމާދަށް ހިނައިގަތުން\nޢީދު ނަމާދަށް ދިއުމަށް ހިނައިގަތުމަކީ ސުންނަތެކެވެ.\n5- ހުވަނދުލައި ރީތި ފޭރާންލުން\nއެމީހެއްގެ ކެރިފޯރުންތެރިކަން ހުރިމިންވަރަކުން ޢީދުގައި ޒީނަތްތެރިވުމަކީ ސުންނަތެކެވެ.\n6- ފިޠުރު ޢީދަށް ދިއުމުގެ ކުރިން އެއްޗެއް ކައިގެން ދިއުން، އަދި އަޟްހާ ޢީދުގައި ނަމާދަށް ފަހު އެއްޗެއް ކެއުން ފަސްކުރުން\nމިގޮތުން ފިޠުރު ޢީދަށް ދިއުމުގެ ކުރިން ކަދުރުކޮޅެއް ކެއުން ސުންނަތްކަން ގަދަވެގެންވެއެވެ.\n7- ޢީދަށް ދިއުމާއި އެނބުރިއައުމުގައި މަގު ބަދަލުކުރުން\nއެއީ ވީހާވެސް ގިނަ ބަޔަކާއި ބައްދަލުވެ ޢީދުގެ ތަހުނިޔާއާއި ސަލާމް ބަދަލުކޮށް އިސްލާމީ އުޚުއްވަތްތެރިކަމުގެ ގުޅުން ބަދަހިކުރުމުގެ ގޮތުންނެވެ.\n8- ދަތިކަމަކަށް ނުވާނަމަ ހިނގާފައި ޢީދު ނަމާދަށް ދިއުން\n9- މުސައްލާގައި ޢީދު ނަމާދުކުރުން\nވިއްސާރަވުމާއި އެނޫންވެސް އެފަދަ ދަތިކަމެއް ދިމާނުވާނަމަ ސުންނަތްވެގެންވަނީ މުސައްލާގައި ޢީދުނަމާދުކުރުމެވެ.\n10- ޢީދު ނަމާދަށް ޚާއްސަ އިހު ސުންނަތެއް، އަދި ފަހު ސުންނަތެއްވެސް ނުވެއެވެ. ޢީދު ނަމާދު ކުރަނީ މިސްކިތުގައި ނަމަ މިސްކިތަށް ގޮސް މަސްޖިދު ސުންނަތުގެ ދެރަކްޢަތް ކޮށްގެން ތަކުބީރު ކިޔުމުގައި މަޝްޣޫލުވެ ހުންނާނީއެވެ. މައިދާނުގައިނަމަ މަސްޖިދު ސުންނަތް ކުރުމެއް ނުވެއެވެ. މައިދާނަށް ގޮސް ތަކުބީރު ކިޔުމުގައި މަޝްޣޫލުވެ ހުންނާނީއެވެ. ބޭނުންނަމަ ޟުޙާ ނަމާދު އެވަގުތު ކުރެވިދާނެއެވެ.


Jailam ge maruge massalaiga dhoo kuri3meehun alun hayyaru kuran amuru koffi\nޖައިލަމް އަހުމަދު ޝާކިރު--\nޖައިލަމް މަރާލި މައްސަލާގައި ދޫކުރި ތިން މީހުން އަލުން ހައްޔަރު ކުރުމުގެ އަމުރެއް ނެރެފި\nހ. ހަންޑްރެޑް ފްލާވާސްގޭ ޖައިލަމް އަހުމަދު ޝާކިރު މަރާލި މައްސަލާގައި ހައްޔަރުކޮށް ދައުވާ ކުރަމުން ދަނިކޮށް ކުއްލިއަކަށް ބަންދުން ދޫކޮށްލި ތިން މީހަކު އަލުން ހައްޔަރު ކުރަން ކްރިމިނަލް ކޯޓުން މިއަދު އަމުރުކޮށްފި އެވެ.\nއެ މައްސަލާގައި ސ. ފޭދޫ، ވީނަސްވިލާ ނަސީބު ސައީދާއި ވ. ސިނަމާލެ އިސްމާއިލް އަނީގު އަދި ޏ. ފުވައްމުލައް، ޖަމްނާ އަލީ އިރުފާން ބަންދުން ދޫކޮށްލާފައި ވަނީ މިދިޔަ އަހަރުގެ ސެޕްޓެމްބަރު މަހުގެ ތެރޭގަ އެވެ.\nއެމީހުން އަލުން ހައްޔަރު ކުރުމުގެ އަމުރަކަށް ދައުލަތުން އެދުނީ އެމީހުންގެ ފަރާތުން މުޖުތަމައަށް ނުރައްކާ ވާނެ ކަމަށް ބެލެވޭތީ އާއި ސިއްރު އިންޓެލިޖެންސް ރިޕޯޓަކަށް ބިނާކޮށް ކަމަށް މިއަދުގެ އަޑުއެހުމެއް ހާޒިރުވި ބައެއް ނޫސްތަކުން ރިޕޯޓުކުރެ އެވެ.\nއެމީހުންގެ ދިފާއީ ވަކީލް ބުނެފައި ވަނީ އެމީހުން ދޫކުރުމަށް ކުރި އަމުރު ދައުލަތުން އިސްތިއުނާފު ނުކޮށް، ސިޓީއަކުން އެމީހުން ބަންދު ކުރުމަށް ކޯޓުގައި އެދުމަކީ ކުރެވޭނެ ކަމެއް ނޫން ކަމަށެވެ.\nދެ ފަރާތުގެ ވާހަކައަށް ރިއާޔަތްކޮށް އެމީހުން އަލުން ހައްޔަރު ކުރުމުގެ އަމުރެއް ގާޒީ އިސްމާއިލް ރަޝީދު ނެރުއްވީ އެމީހުން މިނިވަންވެފައި ތިބުމުން ހެކިވެރިންނާއި އެމީހުންގެ އާއިލާ އުޅެނީ ބިރުވެރިކަމެއްގެ ތެރޭގައި ކަމަށް ދައުލަތުން ބުނުމުންނެވެ.\n2015 ވަނަ އަހަރުގެ ފެބުރުއަރީ މަހުގެ 21 ވަނަ ދުވަހުގެ ރޭ 10:00 ހާއިރު ދަރުބާރުގެ ކުރިމަތީގައި އޮންނަ ގޯޅި ތެރޭގައި މާރާމާރީ ހިންގާ 12 ތަނަކަށް ވަޅި ޖަހާފައި ވެއެވެ.\nއެ މައްސަލާގައި އިތުރު މީހެއްގެ މައްޗަށް ވެސް ދައުލަތުން ދައުވާ ކުރެއެވެ. އެއީ ގއ. ވިލިނގިލި، ފިޔަޖަހާގެ މުހައްމަދު ހުމައިދެވެ. އެ މީހުންގެ މައްޗަށް އުފުލާފައިވަނީ ތޫނު އެއްޗެހި ބޭނުންކޮށްގެން ގަސްތުގައި މީހަކު މެރިކަމުގެ ދައުވާ އެވެ.


Mashoor gina tharinthakakaa eku "Naughty 40" | Mihaaru\nނިއުމާ: "ނޯޓީ 40" ގެ ޕްރޮޑިއުސަރެއްގެ އިތުރުން ފިލްމުގެ މުހިއްމު ރޯލަކުން ފެނިގެން ދާނެ.\nޔޫއްޕެ: "ނޯޓީ 40" ލިޔެ، ޑައިރެކްޓް ކުރަނީ ޔޫއްޕެ.\nސީޒަން: "ނޯޓީ 40" ގެ މުހިއްމު ރޯލަކުން ފެނިގެން ދާނެ.\nމަޝްހޫރު ގިނަ ތަރިންތަކަކާ އެކު "ނޯޓީ 40" ލޯންޗްކޮށްފި\n13 ފެބުރުއަރީ 2017 - 06:08 14 comments\nމަޝްހޫރު ބަތަލާ ނިއުމާ މުހައްމަދާއި އިސްމާއީލް ޝަފީގް ޕްރޮޑިއުސްކޮށް، މިދިޔަ އަހަރު ގެނެސް ދިން ކޮމެޑީ ފިލްމް "ބައިވެރިޔާ" ގެ ކާމިޔާބީ އަށް ފަހު، އެ ދެ މީހުން ޕްރޮޑިއުސް ކުރާ ދެވަނަ ފިލްމް "ނޯޓީ 40" ވަރުގަދަ ކާސްޓަކާ އެކު ލޯންޗްކޮށް، ފިލްމް ރިލީޒް ކުރާ ތާރީހު ވެސް އިއުލާންކޮށްފި އެވެ.\nޔޫސުފް ޝަފީއު (ޔޫއްޕެ) ލިޔެ، ޑައިރެކްޓްކޮށް، އެންވިޝަން އެންޓަޓައިންމަންޓާއި ޔޫއްޕެ ޕްރޮޑަކްޝަން ގުޅިގެން ހަދާ ފިލްމް ސިނަމާ އަށް އަންނާނީ އަންނަ އޮގަސްޓް މަހުގެ2ގަ އެވެ.\n"ނޯޓީ 40" ގެ ކާސްޓް ވަރަށް ވަރުގަދަ އެވެ.\nމަޝްހޫރު އަދި ތަޖުރިބާކާރު އެކްޓަރުންތަކެއް ފިލްމުން ފެނިގެން ދާނެ އެވެ. އޭގެ ތެރޭގައި ޔޫއްޕެ، ނިއުމާ، އަލީ ސީޒަން، އަހުމަދު ސައީދު އަދި މުހައްމަދު މަނިކު ހިމެނެ އެވެ.\nމަނިކަކީ ފިލްމުގެ އެސިސްޓަންޓް ޑައިރެކްޓަރު ވެސް މެ އެވެ.\nމަނިކު: "ނޯޓީ 40" ގެ އެސިސްޓަންޓް ޑައިރެކްޓަރެއްގެ ޒިންމާ ވެސް ނަގާނެ.\nއެ މީހުންނާ އެކު ފިލްމުން މިހާރުގެ އެންމެ މަޝްހޫރު ބައެއް ތަރިން ވެސް ފެނިގެން ދާނެ އެވެ. އޭގެ ތެރޭގައި މަރިޔަމް އައްޒަ، ފާތުމަތު އާޒިފާ (އަޒޫ)، އިބްރާހީމް ޖިހާދު (ޖިމީ)، އަލީ އާޒިމް (ދޮން އައްޔަ) ފަދަ ތަރިން ހިމެނެ އެވެ.\nމީގެ އިތުރުން އަންނަ މަހު އަޅުވާ "މަލިކާ" އިން ތައާރަފުވާ ނުޒުހަތު ޝުއައިބް (ނުޒޫ) އާއި ސޯޝަލް މީޑިއާގައި ބޮޑު މަޝްހޫރު ކަމެއް ހޯދާފައިވާ ލިއާމް ޖޯންސް (އެލްޖޭ) ވެސް ފިލްމުގެ މުހިއްމު ރޯލްތަކުން ފެނިގެން ދާނެ އެވެ.\nސައީދު: "ނޯޓީ 40" ގެ މުހިއްމު ރޯލަކުން ފެނިގެން ދާނެ.\n"ނޯޓީ 40" ގެ ޓީމުން ބުނީ އެ ފިލްމުން އާ އެކްޓަރުންތަކެއް ވެސް ފިލްމީ ދާއިރާ އަށް ތައާރަފުވެގެން ދާނެ ކަމަށެވެ. އޭގެ ތެރޭގައި ސަން ޓީވީގެ ބައެއް ޕްރޮގްރާމްތައް ހޯސްޓްކޮށްފައިވާ ޝަރީފާއި ގުލިސްތާން ހިމެނެ އެވެ.\nށ. މިލަންދޫގައި ބޮޑު ބައި ޝޫޓް ކުރާ ފިލްމްގެ ކްރޫ ބުދަ ދުވަހު އެ ރަށަށް ފުރާ ގޮތަށް މިހާރު ވަނީ ހަމަޖައްސައިފަ އެވެ. "ނޯޓީ 40" ގެ ޓީމުން ބުނީ އެ ރަށުގައި ގާތްގަނޑަކަށް 25 ވަރަކަށް ދުވަސް ހޭދަ ވާނެ ކަމަށެވެ.\nމިލަންދޫގެ އިތުރުން މާލޭގައި ވެސް ފިލްމުގެ ބައެއް މަންޒަރުތައް ނަގާނެ އެވެ.\nފިލްމް "ނޯޓީ 40" ގެ ކާސްޓުން: މި މަހުގެ 15 ގައި މިލަންދު އަށް ފުރާނެ.\n"ނޯޓީ 40" ގެ ޓީމުން ބުނީ އެ ފިލްމަކީ "ބައިވެރިޔާ" އަށް ވުރެ ހުރިހާ ގޮތަކުން ވެސް ބެލުންތެރިންނަށް ކަމުދާނެ ފިލްމަކަށް ވާނެ ކަމަށެވެ. އެގޮތުން ފިލްމަކީ ކޮމެޑީގެ އިތުރުން ވަރަށް ގިނަ ރަހަތައް އެކުލެވޭ ފިލްމަކަށް ވާނެ ކަމަށް ޓީމުން ބުންޏެވެ.\n"ނޯޓީ 40" ޕްރޮމޯޓް ކުރަނީ އަހަރުގެ އެންމެ ބޮޑު ފިލްމުގެ ގޮތުގަ އެވެ. ފިލްމުގެ ހޭޝްޓެގަކީ "ބިގެސްޓް މުވީ އޮފް ދި އިޔާ" އެވެ.


އިސްލާމީ ތަރިކަ ދަމަހައްޓައި ހިމާޔަތްކުރުމަކީ މިއަދު އެކަނި ކުރަންޖެހޭކަމެއް ނޫން: ރައީސް މައުމޫން - DhiDaily\nއިސްލާމީ ތަރިކަ ދަމަހައްޓައި ހިމާޔަތްކުރުމަކީ މިއަދު އެކަނި ކުރަންޖެހޭކަމެއް ނޫން: ރައީސް މައުމޫން\nއިސްލާމީ ތަރިކަ ދަމަހައްޓައި ހިމާޔަތްކުރުމަކީ މިއަދު އެކަނި ކުރަންޖެހޭކަމެއް ނޫންކަމަށް ކުރީގެ ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ވިދާޅުވެއްޖެއެވެ.\nރައީސް މައުމޫން މިހެން ވިދާޅުވީ ދުނިޔޭގެ އިސްލާމީ ތަރިކައިގެ ދުވަހާއި ގުޅިގެން މިރޭ ކުރެއްވި ޓްވީޓެއްގައެވެ.\nމި ގޮތުން ކަންބޮޑުވުން ފާޅުކުރައްވައި އެ މަނިކުފާނު ވިދާޅުވީ އިސްލާމީ ތަރިކައަކީ ޢިލްމުތަކާއި އަދަބިއްޔާއި ތަފާތު ސަޤާފީ ކަންތައްތަކާއި ފަންނުތައް ހިމެނޭ ނުހަނު މުއްސަނދި ތަރިކައެއްކަމަށެވެ.\nނަމަވެސް އެ ތަރިކަ ދަމަހައްޓައި ހިމާޔަތްކުރުމަކީ މިއަދު އެކަނި ކުރަންޖެހޭކަމެއް ނޫންކަމަށް ވެސް އެ މަނިކުފާނު ވިދާޅުވިއެވެ.\nމީގެ އިތުރުން އެ މަނިކުފާނު ވަނީ އިސްލާމީ ތަރިކަ ހިމާޔަތްކުރުމަކީ އަބަދަށްޓަކައި މުޅި އިސްލާމީ އުންމަތުގެ މައްޗަށް ވާޖިބެއްކަމަށް ވިދާޅުވެފައެވެ.\n”އިސްލާމީ ތަރިކައަކީ ޢިލްމުތަކާއި އަދަބިއްޔާތާއި ތަފާތު ސަޤާފީ ކަންތައްތަކާއި ފަންނުތައް ހިމެނޭ ވަރަށް މުއްސަނދި ތަރިކައެއް . މި ތަރިކަ ދަމަހައްޓައި ހިިމާޔަތް ކުރުމަކީ މިއަދު އެކަނިކުރަންވ ކަމެއްނޫން. އެއީ އަބަދަށްޓަކައި މުޅި އިސްލާމީ އުންމަތުގެ ވާޖިބެއް.“ (ރައީސް މައުމޫން)\nއިސްލާމީ ތަރިކައަކީ ޢިލްމުތަކާއި އަދަބިއްޔާތާއިތަފާތު ސަޤާފީ ކަންތައްތަކާއި ފަންނުތައްހިމެނޭ ވަރަށް މުއްސަނދި ތަރިކައެއް . މިތަރިކަ ދަމަހައްޓައި ޙިމާޔަތް ކުރުމަކީ މިއަދުއެކަނިކުރަންވީކަމެއް ނޫން. އެއީއަބަދަށްޓަކާމުޅިއިސްލާމީ އުންމަތުގެ ވާޖިބެއް. #އިސްލާމީތަރިކައިގެދުވަސް\n— Maumoon Abdul Gayoom (@maumoonagayoom) September 25, 2020\nހިޖުރީ ސަނަތުން 548 ވަނަ އަހަރުގައި ރާއްޖެ އިސްލާމްވި ފަހުން މިއަދާއި ހަމައަށް 893 އަހަރު ވީއިރުވެސް އިސްލާމީ ކުލަތައް ދައްކައިދޭ ނުހަނު އަގުހުރި ތަރިކަތައް ރާއްޖޭގައި އެބަހުއްޓެވެ. މި ގޮތުން ބަލާއިރު މި ހުރިހައި ތަރިކަތަކެއް އަންނަން އޮތް ޖީލުތަކަށް ފޯރުކޮށްދިނުމަށްޓަކައި ރައްކާތެރިކުރުމަކީ ކޮންމެހެން ވެސް ބޭނުންކަމެކެވެ.


ނެޓްފްލިކްސް ގައި އެންމެ ގިނަ ދިވެހިން ބަލާ ޝޯ ތަކަކީ މިއީ – Dhen.mv\nނެޓްފްލިކްސް ގައި އެންމެ ގިނަ ދިވެހިން ބަލާ ޝޯ ތަކަކީ މިއީ\nދެން އެމްވީ March 31, 2020 - 11:33 pm\nނެޓްފްލިކްސްގެ ސްޓްރީމިން ސާވިސްއަކީ އެންމެ ގިނަ ބަޔަކު މިހާރު ޝޯތައް ބަލައި އުޅޭ އެއް ވަސީލަތެވެ. އެ ޕްލެޓްފޯމުގައި އޮރިޖިނަލް އަދި މޮޅު ކޮލިޓީގެ ޝޯތައް ގުނާ ހުސްނުވާނެއެވެ. ގޭގައި މަޑުކުރަން ޖެހިފައިވާ މި ދުވަސްކޮޅުގައި ގިނަ ބައެއްގެ އެންމެ ގާތުގައިވާ އެއް ފަރާތަކީ ވެސް ނެޓްފްލިކްސް އެވެ. ދިވެހިންގެ ތެރޭގައި ވެސް ނެޓްފްލިކްސް ޝޯ ތަކުގެ މަގުބޫލުކަން ބޮޑުއިރު މި ލިޔުމުގައި މި ބަލާލަނީ މި ދުވަސްކޮޅު ނެޓްފްލިކްސް އިން ދިވެހިން އެންމެ ގިނައިން ބަލަމުންގެންދާ 10 ޝޯއަށެވެ.\nލިސްޓުގެ އެއްވަނައިގައި އޮތީ 27 މާރޗް 2020 ގައި ނެޓްފްލިކްސް އަށް ދޫކޮށްލެވުނު މަސްކާއެވެ. މި ހިންދީ ފިލްމަކީ މިހާރު އެންމެ ގިނަ ދިވެހިން ނެޓްފްލިކްސް ގައި ބަލަމުން ގެންދާ ފިލްމެވެ. މި ފިލްމުން ދައްކުވައިދެނީ އެކްޓަރަކަށް ވުމުގެ ހުވަފެނުގައި އުޅޭ ފިިރިހެން ކުއްޖަކު އަންހެން ކުއްޖަކާއި ދިމާވެ މުޅި ހަޔާތް ބަދަލުވާ ގޮތުގެ ވާހަކައެވެ. މި ފިލްމްގެ ލީޑުގައި އުޅޭ ތަރިންގެ ތެރޭގައި މަނީޝާ ކޮއިރަލާ، ޖޭވިޑް ޖެފްރޭ، ނިކިތާ ދައްތާ ގެ އިތުރުން މުޅިން އަަލަށް މި ދާއިރާއަށް ނިކުންނަ ދެތަރިން ކަމަށްވާ ޝިރްލޭ ސެޓިއާ އާއި ޕްރިތް ކަމާނީއެވެ.\nދެވަނައިގައި އޮތީ ސްޕެނިޝް ޓިވީ ޝޯއެއް ކަމަށް ވާ ޓޯއީބޯއީ އެވެ. މި ސިރީޒްއިން ދައްކުވައިދެނީ ޓީނޭޖު ފިރިހެން ކުއްޖަކަށް އޭނާ ގެ މަަންމަ އާއި ރައްޓެހިންތަކެއްގެ ސަބަބުން ދިމާވާ ކަންތައްގަނޑެއްގެ ވާހަކައެވެ. މި ޝޯގެ އިސް ރޯލުތަކުން ފެނިގެންދަނީ ޖީސަސް މޮއިކުއެރާ، ކްރިސްޓިއާނޯ ކަސްތާނޯ ގެ އިތުރުން މާރިއާ ޕެޑްރާޒާއެވެ.\nއޭޕްރިލް މަހުގެ ތިން ވަނަ ދުވަހު މަނީ ހެއިސްޓްގެ ސީޒަން ހަަތަރެއް ރިލީޒްކުރަން ހަމަޖެހިފައިވާއިރު ދިވެހިން މިހާރު އެންމެ ގިނައިން ބަލާ ޝޯތަކުގެ ލިސްޓުގެ ތިންވަނައިގައި އޮތީ ވެސް މަނީ ހެެއިސްޓެވެ. އެންމެ ފުރަތަމަ ރިލީޒްކުރި އިރުވެސް ބޮޑު މަގުބޫލު ކަމެއް ހޯދި މި ކްރައިމް ސީރީޒްއަކީ ސްޕެނިޝް ޝޯއެކެވެ. މާސްޓާރމައިންޑް އޭނާގެ ހުވަފެނީ ވައްކަންތައް ހަގީގަތަކަށް ހެދުމަށް ބޮޑު ޓީމަކާއި އެކު ކުރި ދަތުރު މި ޝޯއިން ފެނިގެންދެއެވެ. މި ޝޯގެ އެންމެ މަގުބޫލު ތަރިންގެ ތެރޭގައި ހިމެނެނީ ޕްރެފެސަރ ގެ ރޯލު ކުޅޭ އަލްވާރޯ މޯތޭ އާއި ޓޯކްޔޯގެ ރޯލު ކުޅޭ އުރްސެލާ ކޯބެރޯ ގެ އިތުރުން ރަކޭލް ގެ ރޯލު ކުޅޭ އިތްޒިއާރ އުތީނޯ އެވެ.\nއަންހެން ފުލުހަކު ޑްރަގް މައްސަލައެއް ތަހުގީގުކުރުމަށްޓަކައި އަންޑަކަވާ އަށް ގޮސް އުޅުމުގެ ތެރޭގައި ދިމާވާ ކަންތައްތަކެއްގެ ވާހަކަ ގެނެސްދޭ ސީރީޒް އެއްކަމަށްވާ ޝީ އޮތީ މިލިސްޓުގެ ހަތަރުވަނައިގައެވެ. މި ޝޯއަކީ އިންޑިއަން ކްރައިމް ޑްރާމާއެކެވެ. އިމްތިއާޒް އަލީގެ ވާހަކައެއްގެ މައްޗަށް ބިނާ ކޮށް އުފައްދާފައިވާ މި ޝޯގެ އިސް ލީޑުން ފެނިގެންދަނީ އާދިއްތީ ޕޯހަންކަރާއި ވިޖޭ ޝަރްމާ ގެ އިތުރުން ދިވްޔާ ޖޮހޮރީއެވެ. މި ޝޯ ނެޓްފްލިކްގެ ސްޓްރީމިން އަށް ދޫކޮށްލާފައިވަނީ މާޗު މަހުގެ 20 ވަނަ ދުވަހުއެެވެ.\nލިސްޓުގެ ބާކީ ބައިގައި ކްރައިމް ޑްރާމާތަކާއި އާންމުންނަށް ކަމުދާ ކޮމެޑީތައް އެބަހުއްޓެވެ.\n9. މާރކް އޮފް ދަ އީވިލް\n10. ދި ޕްލެޓްފޯމް\nކިޔުންތެރިންގެ ހިޔާލު 0\nޑޮކްޓަރުން އުއްމީދު ކަނޑާލި ނަމަވެސް ޒަމްޒަމް ފެނުން ފަރުވާ ލިބުނު މީހެއްގެ ވާހަކަ\nޔައުގޫބުގެ ގޮނޑީގެ މައްސަލަ ސުޕްރީމް ކޯޓަށް ބަލައިގެންފި\nސުޝާންތުގެ ދައްތަ އުޅެނީ ސުޝާންތުގެ ލާރީގެ ދަހިވެތިކަމުގައި: ރިއާ\nއިބުރަތްތެރި ވާހަކަ: ހިކުމަތްތެރިޔާގެ ނަސޭހަތް\nޖީޖީ ހަދީދް ވިހައިފި\nCopyright © 2020 Dhen Media Pvt. Ltd.


Parking System thah nagai park kuraane jaaga hadhanee | Mihaaru\nހީނާމާގޭ ޕާކިން ޒޯންގައި ބަހައްޓާފައިވާ ސިސްޓަމް. މި ސިސްޓަމް ނަގައި މިތަނުގައި ޕާކުކުރާނެ ޖާގަ އަންނަނީ ހަދަމުން. -- ފޮޓޯ: ހުސައިން ވަހީދު/މިހާރު\n21 ޖުލައި 2019 - 16:56 32 comments\nއެއްފަހަރާ 10 ކާރު ޕާކްކުރެވޭ ކާރު ޕާކިން ސިސްޓަމް ބޭނުންކުރަން ފެށި ނަމަވެސް ވަކި ހިސާބަކުން އެކަން ހުއްޓުނީ އެވެ. ސަތޭކަ ސައިކަލް ޕާކްކުރެވޭ ގޮތަށް ހީނާމާގޭ ބިމުގައި ސިސްޓަމެއް ބެހެއްޓި ނަމަވެސް ބޭނުމެއް ނުކުރެ އެވެ. އެ މަރާމާތު ކުރުމުގެ ޒިންމާ ނަގާނެ ބަޔަކު ނުވި އެވެ.\nމިނިސްޓަރު އަސްލަމް ނޫސްވެރިންނާ ވާހަކަ ދައްކަވަނީ. --ފޮޓޯ: ހުސެއިން ވަހީދު/މިހާރު\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު ވިދާޅުވީ ކުރީގެ ސަރުކާރުގައި ސިސްޓަމްތައް އިންސްޓޯލްކުރިއަސް މަސައްކަތްކުރާ ތަން ނުފެންނަ ކަމަށެވެ. އެއީ، ރާއްޖެ އަށް އެންމެ އެކަށީގެންވާ އަދި ރައްކާތެރި ސިސްޓަމްތަކެއް ނޫން ކަމަށް އޭނާ ވިދާޅުވި އެވެ.\n"އާއްމުކޮށް މިކަހަލަ މެކޭނިކަލް ޕާކިން ސިސްޓަމްތަކުގައި އަޅުގަނޑުމެންނަށް ރަނގަޅަށް މެއިންޓެއިންކޮށް ނުބެލެހެއްޓޭ ކަމަށް ވަންޏާ ނުރައްކާތެރި ހާދިސާއެއް ހިނގުމަކީ ވަރަށް އެކަށިގެންވާ ކަމެއްގެ ގޮތުގައި އަޅުގަނޑުމެންނަށް ފެނުނީ،" އަސްލަމް ވިދާޅުވި އެވެ.\nމިނިސްޓަރު ވިދާޅުވި ގޮތުގައި ސިސްޓަމްތައް ބޭނުން ނުކުރެވޭތީ، ރޫޅާލައި މިހާރު ވަނީ ރައްކާކޮށްފަ އެވެ.\n"ކޮންމެ ބަޔަކު ޚަރަދުކޮށްގެން ކުރި ކަމެއް ކަމަށް ވިޔަސް އެއީ ދައުލަތުގެ މުދާ، އެ ހުންނާނެ ރައްކާކޮށްފައި،" އަސްލަމް ވިދާޅުވި އެވެ.\nމިނިސްޓަރު ވިދާޅުވީ ހީނާމާގޭ ބިމުގައި ހުރި ބިމުގައި ވެސް މިހާރު އަންނަނީ ޕާކުކުރެވޭނެ އިންތިޒާމް ހަމަޖައްސަމުން ކަމަށެވެ. މާފަންނު އަސަރީ ކެފޭ ހިންގި ތަނުގައި ވެސް ޕާކުކުރެވޭނެ ޖާގަ ހަދަމުން އަންނަ ކަމަށް ވިދާޅުވި އެވެ.\n"ޕާކިން މައްސަލައަކީ ވަރަށް ބޮޑުވެފައި އޮތް ކަމެއް. ކުދިކުދި ހައްލުތަކެއް މީގެތެރެއިން މި އަންނަނީ. އަޅުގަނޑު ގަބޫލެއް ނުކުރަން މީގެތެރެއިން އަޅުގަނޑުމެންނަށް ފުރިހަމަ ހައްލެއް އަންނާނެ ކަމަކަށް،" އަސްލަމް ވިދާޅުވި އެވެ.\nއަސްލަމް ވިދާޅުވި ގޮތުގައި އާ ޕާކިން ޖާގައާ އެކު މައްސަލަ އަށް ކޮންމެވެސް ވަރެއްގެ ލުޔެއް ލިބޭނެ އެވެ.\nއިތުރު ލިޔުންތައް ތަރައްގީގެ މަޝްރޫއުތައް މުހައްމަދު އަސްލަމް، ނޭޝަނަލް ޕްލޭނިން މިނިސްޓަރު ޕާކިން ޒޯން ޕާކިން އިމާރާތް ޕާކިން ނެޝަނަލް ޕްލޭނިން އެންޑް އިންފްރާސްޓްރަކްޗަރު


މީހަކު ޖާމިނުކޮށް ފުރައިގެން ނުދެވޭ ގޮތް ހަދައިފި\n5 ޖޫން 2021 - 10:47 0\nސުޕްރީމް ކޯޓު: މީހަކު ޖާމިނުކޮށްފައި ފުރައިގެން ނުދެވޭ ގޮތް ހަދައިފި - ފޮޓޯ: ހުސެއިން ވަހީދު / އަދަދު\nޖާމިނުވާ މީހަކު ކަނޑައެޅުމަށްފަހު، ރާއްޖެއިން ބޭރަށް ފުރައިގެން ނުދެވޭ ގޮތަށް ޝަރީއަތް ކުރުމާ ބެހޭ އިޖުރާއަތުގެ ގަވައިދަށް އިސްލާހު ގެނެސްފި އެވެ.\nޖިނާއީ އިޖުރާއަތުގެ ގާނޫނު ދަށުން އެކުލަވާލާފައިވާ އެ ގަވައިދަށް ބައެއް އިސްލާހުތައް ގެނެސް، ސުޕްރީމް ކޯޓުން މިހާރު ވަނީ އާންމުކޮށްފަ އެވެ. އާ ގަވައިދަށް އަންނަ އަމަލު ކުރަން ފަށާނީ މި މަހުގެ 15 ވަނަ ދުވަހުން ފެށިގެންނެވެ.\nޖިނާއީ އިޖުރާއަތުގެ ގާނޫނުގައި ބަންދުގައި ހުންނަ މީހަކަށް، އެހެން މީހަކު ޖާމިނުވެއްޖެނަމަ ދޫކުރެވިދާނެ ކަމަށް ބަޔާންކޮށްފައިވެ އެވެ. ގާނޫނުގައިވާ ގޮތުން މީހަކު ފިލައިގެން ނުދާނެ ކަމާއި ކުށެއް ނުކުރާނެ ކަމުގެ ޔަގީންކަމާއެކު މީހަކަށް ޖާމިނުވެވޭނީ ބަންދުގައި ހުންނަ މީހެއްގެ މަތިންނެވެ.\nނަމަވެސް، ޝަރީއަތް ކުރުމާ ބެހޭ އިޖުރާއަތުގެ ގަވައިދުގައި މީހެއްގެ ޕާސްޕޯޓް ދޫކޮށް، ފުރައިގެން ދިޔުމުގެ ހުއްދަ ދޭން ވެސް އެހެން މީހަކަށް ޖާމިނުވެވިދާނެ އެވެ. އަލަށް ގެނައި އިސްލާހުގައި ސުޕްރީމް ކޯޓުން ވަނީ އެ މާއްދާ އުވާލާފަ އެވެ.\nމި މާއްދާ އުވާލާފައިމިވަނީ، އެ މާއްދާގެ ދަށުން ކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓް ދޫކޮށް ފުރައިގެން ދާން ކުރިމިނަލް ކޯޓުން ހުއްދަ ދީފައިވަނިކޮށެވެ. އަލީ ވަހީދުގެ މައްޗަށް ޖާމިނުވެފައިވަނީ ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ އެވެ.\nއަސްހަދު އަލީ އިގުރާރުވެފައިވަނީ ހަތަރު މަސް ފަހުން އަލީ ވަހީދު ރާއްޖެ އަންނާނެ ކަމަށެވެ. އެ މުއްދަތު މި މަހުގެ ނުވަ ވަނަ ދުވަހަށް ހަމަވާނެ އެވެ. އެ ދުވަހަށް ކުރިމިނަލް ކޯޓުން ވަނީ އަޑުއެހުމެއް ވެސް ތާވަލުކޮށްފަ އެވެ.\nއަސްހަދު ޖާމިނުވެގެން އަލީ ވަހީދުގެ ޕާސްޕޯޓް ދޫކުރީ ގޯސްކޮށް ކަމަށް ކަނޑައަޅައިދޭން އެދި ދައުލަތުން ހައިކޯޓާއި ސުޕްރީމް ކޯޓަށް ވެސް ދިޔަ އެވެ. ނަމަވެސް، އެ ދެ ކޯޓުން ވެސް ނިންމީ އަލީ ވަހީދުގެ ޣައިރު ހާޒިރުގައި މައްސަލަ ނުބެލޭނެ ކަމަށެވެ.\nޝެއިހު ނިޝާނާއި ޝެއިހު ފަޒްލޫންގެ ބަންދަށް ހަތް ދުވަސް\nޔޯގާ ހަމަނުޖެހުން: މުހައްމަދު އިސްމާއީލްގެ ބަންދަށް ފަސް ދުވަސް


Beyru meehunnah bin milku kurevey islaahu uvaalan faas koffi - The Press\nWednesday, June 26, 2019 31 °C broken cloudsLast Updated 38 minutes ago\nބޭރުމީހުންނަށް ބިން މިލްކުކުރެވޭ އިސްލާހު އުވާލަން ފާސްކޮށްފި\nނަޙްފާ މުޙައްމަދު 15 April 2019, 16:15\nރައްޔިތުންގެ މަޖިލިސް / ފޮޓޯ: ރައްޔިތުންގެ މަޖިލިސް\nބޭރު މީހުންނަށް ރާއްޖެއިން ބިން މިލްކު ކުރެވޭ ގޮތަށް ކުރީގެ ރައީސް އަބްދުﷲ ޔާމީންގެ ސަރުކާރުން ގާނޫނު އަސާސީ ގެ 251 ވަނަ މާއްދާ އަށް ގެނައި އިސްލާހު އުވާލަން، ރައްޔިތުންގެ މަޖިލީހުން މިއަދު ފާސް ކޮށްފިއެވެ.\nމި އިސްލާހު އުވާލުމަށް، މަޖިލީހުން ފާސްކުރީ މިއަދު މަޖިލީހަށް ހާޒިރުވި 64 މެންބަރުންގެ އިއްތިފާގުންނެވެ.\nއޭރު ގެނެވުނު އިސްލާހަކީ، ރާއްޖޭގައި އެއްބިލިއަން ޑޮލަރުގެ މަޝްރޫއެއް ހިންގާ ފަރާތް ތަކަށް ރާއްޖެއިން ބިން މިލްކު ކުރެވޭ ގޮތަށް ހުށައެޅި އިސްލާހެކެވެ. ގާނޫނު އަސާސީއަށް މި އިސްލާހު ގެންނަން ހުށައެޅީ އޭރު ޕީޕީއެމް ޕީޖީ ގްރޫޕުގެ ލީޑަރަކަށް ހުންނެވި، ވިލިމާލޭ ދާއިރާގެ މެންބަރު އަހްމަދު ނިހާން އެވެ.\nގާނޫނު އަސާސީގެ 251 ވަނަ މާއްދާއަށް ގެނެވުނު އިސްލާހާއި، ގާނޫނު އަސާސީ އަށް އިތުރު ކުރި 15 ވަނަ ބާބުގައި ވާގޮތުން، ފްރީހޯލްޑް އުސޫލުން ބިމުގެ މިލްކުވެރިކަމުގެ ހައްގު ބޭރުގެ ފަރާތްތަކަށް ދޫކުރުމަކީ ދިވެހިރާއްޖޭގެ ސަރަހައްދުގެ މައްޗަށް އޮތް ދިވެހި ދައުލަތުގެ ސިޔާދަތީ ބާރު އޭގެ ޒާތުގައި ބީވެ ރާއްޖޭގެ ސަރަހައްދުން ބައެއް އުނިވުން ކަމުގައެއް ނުބެލެވޭނެ އެވެ. އަދި ގާނޫނުއަސާސީގެ 304 ވަނަ މާއްދާގައި ބުނެފައިވާ ޝަރުތުތައް ފުރިހަމަވާ ޕްރޮޖެކްޓެއް ހިންގާ ފަރާތަކަށް ނޫނީ، ރާއްޖޭގެ ސަރަހައްދުގެ އެއްވެސް ބައެއް ބޭރުގެ ފަރާތްތަކަށް ކުއްޔަށް ނުވަތަ އެ ނޫން ވެސް ގޮތަކަށް ދެވޭނީ އެންމެ ގިނަވެގެން 99 އަހަރަށެވެ.\nއޭރު ގާނޫނު އަސާސީއަށް ގެނައި އެ އިސްލާހު ފާސް ކުރީ 70 މެންބަރުންގެ ތާއީދާ އެކުއެވެ. އޭގެ ތެރޭގައި، މިހާރު ވެރިކަން ކުރާ އެމްޑީޕީގެ ބައެއް މެންބަރުންނާ، ޖުމްހޫރީ ޕާޓީގެ މެންބަރުން ވެސް ހިމެނެއެވެ. އެ އިސްލާހަށް ވޯޓު ނުދެއްވީ، މިހާރުގެ ރައީސް އިބްރާހިމް މުހައްމަދު ސޯލިހު އާ އެކު ޖުމްލަ 14 މެންބަރުންނެވެ. އެ އިސްލާހު ފާސް ކޮށްފައިވަނީ 22 ޖުލައި 2015 ގައެވެ.\nމިދިޔަ އަހަރުގެ ނޮވްމެބަރު މަހުގައި، މި އިސްލާހު އުވާލުމަށް މަޖިލީހަށް ހުށަހަޅުއްވާފައިވަނީ މާފަންނު ދެކުނު ދާއިރާގެ ޕީޕީއެމްގެ މެމްބަރު އަބްދުﷲ ރިފާއު އެވެ. އިސްލާހު ހުށަހަޅުއްވަމުން އޭނާ ވިދާޅުވީ، އެ އިސްލާހުގެ ސަބަބުން، ރާއްޖޭގެ މިނިވަންކަމާއި އިސްތިގުލާލް ބީވެގެން ހިނގައިދާނެ ކަމަށެވެ.\nސަރުކާރަށް7މަސް ވެގެން ދިޔައިރު ބޭނުންވާ ނަތީޖައެއް ނުނެރެވުނު: އާދަމް ޝަރީފް


Afrasheem ge maraa gulhigen hoadhan iulaanu kuri2meehunnaa gulhey varah gina mauloomaathu libijje: Suood | Mihaaru\nއަފްރާޝީމްގެ މަރާ ގުޅިގެން ހޯދަން އިއުލާނުކުރި ދެ މީހުންނާ ގުޅޭ ވަރަށް ގިނަ މައުލޫމާތު ލިބިއްޖެ: ސުއޫދު\n06 ފެބުރުއަރީ 2019 - 14:15 22 comments\nރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެމްބަރު ޑރ. އަފްރާޝީމް އަލީގެ މަރުގެ މައްސަލައާ ގުޅިގެން ވީޑިއޯ އާންމުކޮށް، ހޯދަން އިއުލާނުކުރި ދެ މީހުންނާ ގުޅޭ ވަރަށް ގިނަ މައުލޫމާތުތައް މިހާރު ލިބިފައިވާ ކަމަށް ރިޔާސީ ކޮމިޝަނުން މިއަދު ބުނެފި އެވެ.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލަން އުފައްދާފައިވާ ކޮމިޝަންގެ ރައީސް ހުސްނުއް ސުއޫދު ވިދާޅުވީ އެ ދެ މީހުންނާ ގުޅޭ މައުލޫމާތު ވަރަށް ގިނަ މީހުން ހިއްސާކޮށްފައިވާ ކަމަށެވެ. ކަމާބެހޭ ފަރާތްތަކާ ގުޅިގެން މައްސަލަ އިތުރަށް ތަހުގީގުކުރަމުން އަންނަ ކަމަށް ސުއޫދު ވިދާޅުވި އެވެ.\nކޮމިޝަނުން މިދިޔަ މަހުގެ 21 ވަނަ ދުވަހު އާއްމުކުރި ސީސީޓީވީ ފުޓޭޖުން ފެންނަނީ، މަގެއްގެ އެއް ފަރާތުގައި ސައިކަލެއްގައި މީހަކު މަޑުކޮށްލައިގެން އިންދަ އެވެ. އިރުކޮޅެއް ފަހުން އެހެން ސައިކަލެއްގައި މީހަކު އައިސް ފަހަތުގައި މަޑުކޮށްލުމާ އެކު، ކުރިން އިން މީހާ ސައިކަލުގައި ދަނީ އެވެ.\nއެ ވީޑިއޯގައި ފެންނަނީ އަފްރާޝީމް ދިރިއުޅުއްވި ހ. ފުންވިލް ކައިރީގައި ހުންނަ، ކްރަސްޓީސް ރެސްޓޯރެންޓްގެ ހުޅަނގެވެ. ނަމަވެސް ވީޑިއޯ ނުސާފުވުމުން އެ މީހުންގެ މޫނެއް އަދި ސައިކަލުގެ ނަމްބަރެއް ސާފެއް ނޫނެވެ.\nއަފްރާޝީމް، އޮކްޓޯބަރު 2، 2012 ވަނަ ދުވަހު އަވަހާރަކޮށްލި މައްސަލައާ ގުޅިގެން ދެ މީހެއްގެ މައްޗަށް ދައުލަތުން ދައުވާކުރި އެވެ. އޭގެ ތެރެއިން އެ މައްސަލަ ސާބިތުވީ ހ. ލޮބީ ހުސެއިން ހުމާމުގެ މައްޗަށް އެކަންޏެވެ.\nމަރުގެ މައްސަލަ ބަލާ ކޮމިޝަނުން އަންނަނީ ދިވެހި ސައިންސްވެރިޔާ ޕްރޮފެސަރު ހަސަން އުގެއިލްގެ އިތުރުން ބޭރުގެ ފަރާތްތަކުގެ އެހީގައި 24 މައްސަލައެއް ބަލަމުންނެވެ. އެ މައްސަލަތަކުގައި ބޮޑެތި ކުރިއެރުންތަކެއް ލިބިފައިވާ ކަމަށް ކުރިން ބުނެފައި ވެ އެވެ.\nއިތުރު ލިޔުންތައް ޕޮލިސް ހުސްނުއް ސުއޫދު ރިޔާސީ ކޮމިޝަން ޑރ. އަފްރާޝީމް އަވަހާރަކޮށްލުން\nރިލްވާނަށް ވީގޮތް ހޯދޭނެ ކަމުގެ އިތުބާރު އެބައޮތް


Idhikolhu candidateh nerun: Javaab nulibey suvaalu!\nރިޕޯޓު - އިދިކޮޅު ކެނޑިޑޭޓް\nއިދިކޮޅު ކެނޑިޑޭޓެއް ނެރުން: ޖަވާބު ނުލިބޭ ސުވާލު!\nއިދިކޮޅު ފަރާތްތަކުގެ ހިޔާލު ވަނީ ތަފާތުވެފައި\nއެކި ފަރާތްތަކުން ވާހަކަ ދައްކަނީ އެކި ގޮތްގޮތަށް\nއަދިވެސް ވަނީ ޕާޓީތަކަށް ގޮތެއް ނުނިންމިފައި\nކ. މާލެ 10 ޖޫން 2018 | އާދީއްތަ 15:35 5,510\nއިދިކޮޅު ސިޔާސީ ޕާޓީތަކުގެ ބައެއް ފަރާތްތައް - ޓްވިޓަރ\nރިޔާސީ އިންތިހާބަށް ގާތްގަނޑަކަށް ތިން މަހެއްހާ ދުވަހަށް ކައިރިވެފައިވާ އިރު، އަދިވެސް އެންމެ ބޮޑަށް ރައްޔިތުން ދައްކާ ވާހަކައަކީ، ގުޅިފައިވާ ސިޔާސީ ޕާޓީތަކުން ނެރޭނެ ކެނޑިޑޭޓެއްގެ ވާހަކަ އެވެ. މިކަން މުޅި ގައުމުގައި ބޮޑު ބަހުސަށް ވެއްޖެއެވެ. ހޮޅުއަށިތަކުން އެސްއެމްއެސްތަކުން ފޯނާ ހަމައަށް ބަހުސް ތިލަވެއްޖެއެވެ.\nއިންތިހާބުގައި ގުޅިފައިވާ ސިޔާސީ ޕާޓީތަކުން ގުޅިގެން އެއް ކެނޑިޑޭޓް ނެރެން މަސައްކަތްކުރާ އިރު އިސްކޮށް ހަރަކާތްތެރިވާ ފަރާތްތަކުގެ ބޮޑެތި ހިޔާލު ތަފާތުވުންތަކެއް ހުރިކަން މީޑިއާއަށް ތިލަވަމުންދާ ބަޔާންތަކުންނާއި އިސްވެރިންގެ މެދުގައި ކުރެވޭ ޓްވީޓްތަކުން ވަރަށް ސާފުކޮށް އެނގެއެވެ.\nޖަލުހުކުމެއް އޮތް ނަމަވެސް އެއްބަޔަކު އުންމީދާއެކު ކިޔަމުންދަނީ ރައީސް މުހައްމަދު ނަޝީދުގެ ނަންފުޅެވެ. އަނެއް ބަޔަކު ބުނަނީ ރައީސް ނަޝީދު ފަހަތަށް ޖެހިވަޑައިގެން އެހެން ބޭފުޅެއް ދައްކަވަން ޖެހޭ ކަމަށެވެ. ވަކިވަކިން ކެނޑިޑޭޓުން ނެރުން މިހާރު ހާލަތު އޮތް ގޮތުން ރަނގަޅުވާނެ ކަމަށް ބުނާ ބަޔަކުވެސް އެބަތިއްބެވެ. ކޮންމެޕާޓީއަކުން ވެސް ޝަރުތު ހަމަވާ ކެނޑިޑޭޓުން ނެރެގެން ފުރަތަމަ ބުރުގައި ވަކިން ވާދަ ކުރަންވީ ކަމަށް އެމީހުން ބުނެއެވެ. ދެވަނަ ބުރުގައި އެކައްޗެއް ކިޔޭނެ ކަމަށާއި މާޒީގައި ވެސް އެކަން ތަކުރާރުވެފައި ވެސް އެބަހުރި ކަމަށް ވެސް ބުނެއެވެ.\nއާންމު ގޮތެއްގައި ވެސް ގައުމުގައި އާންމުކޮށް ހިނގާ ހުރިހާ ކަމަކަށް ފާޑުވިދާޅުވެ ނުވަތަ އަމިއްލަފުޅު ހިޔާލު ޓްވީޓްގެ ޒަރިއްޔާއިން ހާމަކުރައްވާ، ރައީސް ނަޝީދު މިކަމާ ގުޅިގެން އެއްޗެއް ވިދާޅުނުވެ ހުންނެވުމަށް ފަހު މިހާރު ވަނީ އެއްޗެއް ވިދާޅުވެފައެވެ. އެމަނިކުފާނު ވިދާޅުވީ އެއްކެނޑިޑޭޓަކު ނެރުމަށް ހުރަހަކަށް އެމަނިކުފާނުވެވަޑައިނުގަންނަވާނެ ކަމަށެވެ. އެކަމަކު އެމަނިކުފާނު ފަހަތަށް ޖެހިވަޑައިގެންނެވި ކަމަށް ސާފުކޮށް އަދި ވިދާޅުވެފައެއް ނެތެވެ. އެވިދާޅުވާ ބަސްފުޅުގެ ތަފްސީލެއްވެސް އަދި ނުދެއްވައެވެ.\nގުޅިފައިވާ ސިޔާސީ ޕާޓީތަކުން އެއްކެނޑިޑޭޓެއް ނެރުމުގެ މައްސަލަ ވަކިކޮޅެއްގައި ނުޖެހި ދިގުލަމުން ދިޔަޔަސް ރައީސް މުހައްމަދު ނަޝީދު ގެންދަވަނީ އިންތިހާބަށް ތައްޔާރުވެވަޑައިގަންނަވަމުންނެވެ. އެއީ އެމްޑީޕީގެ ރިޔާސީ ކެނޑިޑޭޓެއްގެ ހައިސިއްޔަތުން އެމަނިކުފާނަށް ޓިކެޓް ހަވާލުކޮށްފައި އޮތުމުންނެވެ.\nގުޅިފައިވާ ޕާޓީތަކުން ނެރެން މަސައްކަތްކުރާ އެއް ކެނޑިޑޭޓްގެ މައްސަލައިގައި ގާސިމް އިބުރާހިމް ވެސް މިހާރު ވަނީ އެމަނިކުފާނުގެ ހިޔާލުފުޅު ހިއްސާ ކުރައްވައިފައެވެ. އެމަނިކުފާނު ވިދާޅުވަނީ ގުޅިފައިވާ ޕާޓީތަކުން ނެރުން ބުއްދިވެރީ އެއްވެސް ދައުވާއެއް ނުކުރާ ހުކުމެއް ތަންފީޒު ކުރަމުން ނުދާ ސާފު ބޭފުޅެއް ކަމަށެވެ. މި ވާހަކައިން ޔަގީންވަނީ މިވަގުތުގެ ހާލަތަށް ބަލާއިރު ގާސިމް އިބުރާހިމަށް ވެސް އަދި މުހައްމަދު ނަޝީދަށް ވެސް އިންތިހާބުގައި ވާދަ ކުރެއްވުމުގެ ފުރުޝަތު ގެއްލިވަޑައިގެންފައިވާ ކަމަށާ އަވަހަށް އާ ބޭފުޅަކު ދައްކަންޖެހޭކަން އެމަނިކުފާނު ގަބޫލު ކުރައްވައިފި ކަމެވެ. އަދި ނަޝީދަށް ވާދަ ނުކުރެއްވޭ އިރު ސާފު ކެނޑިޑޭޓެއް ދެއްކުމުގެ ފުރުޝަތު ޖޭޕީއަށް ދިނުމަށް އެވަނީ އެދިވަޑައިގެންފައެވެ.\nސިޔާސީ ކަންކަން ދިރާސާ ކުރައްވާ ބައެއް ބޭފުޅުން ވިދާޅުވާ ގޮތުގައި ރައީސް ނަޝީދާ ގާސިމް އިބުރާހިމަށް އިންތިހާބުގައި ވާދަކުރެއްވުމަށް އޮތް ފުރުޝަތު ހުކުމަކާ ގުޅިގެން ގެއްލިވަޑައިގަތަސް ސާފު ބޭފުޅަކު ނުވަތަ ދައުވާއެއް ނުކުރައްވާނެ ކަމަށް ، ބަންދު ނުކުރާނެ ކަމަށް ބަލައިގެން މިހާރު މިރާއްޖޭގައި ކެނޑިޑޭޓެއް ނެރުމުގެ ވިސްނުމަކީ އެހާ މުހިންމު ކަމެއް ނޫނެވެ. ގާނޫނު އަސާސީއާ ގާނޫނުތަކާ ހިލާފަށް އެތައް ކަމެއް ހިނގާ ފަސްގަނޑެއްގައި ހަމަޔާ އުސޫލުން ކަމެއް ހިނގާނެ ކަމަށް ގަބޫލު ނުކުރުމަށް ގޮވާނަގާ ބަޔަކު ވެސް އެބަތިއްބެވެ.\nސޯޝަލް މީޑިއާގައި ހުރި ބައެއް ހިޔާލުތަކަށް ބަލާއިރު ގުޅިފައިވާ ސިޔާސީ ޕާޓީތަކުގެ ކެންޑިޑޭޓެއްގެ ގޮތުގައި ރައްޔިތުންގެ މަޖިލީހުގެ މައިނޯރިޓީ ލީޑަރު އަދި އެމްޑީޕީގެ ޕާލިމެންޓްރީ ގްރޫޕް ލީޑަރު އިބްރާހިމް މުހައްމަދު ސޯލިހު (އިބޫ) ގެ ނަން ވެސް ވަނީ ތިލަވެގެން އައިސްފައެވެ. އެއީ ސަބަބުތަކެއް އޮތުމުންނެވެ.\nއިބޫގެ ނަމަށް ތާއީދުކޮށް ވާހަކަދައްކަވައިފައިވާ ބައެއް ބޭފުޅުންނަށް ބަލާއިރު ގިނަބައެއްގެ ލޯބި ހޯއްދަވައިފައިވާ ރައްޔިތުންގެ މަޖިލީހުގެ ގަލޮޅުދެކުނު ދާއިރާގެ މެމްބަރު އަހުމަދު މަހުލޫފާއި ކުރީގެ ބަންޑާރަނައިބު އަދި މަސްހޫރު ގާނޫނީ ވަކީލު ހުސްނު ސުއޫދު ފަދަ ބޭފުޅުން ހިމެނެއެވެ.\nރައީސް ނަޝީދަށް އިންތިހާބުގައި ވާދަ ނުކުރެވޭ ނަމަ ދެން އެންމެ ގާބިލް ކެނޑިޑޭޓަކީ އިބޫ ކަމަށް އެފަރާތްތަކުން ގަބޫލުކުރެ އެވެ. އިބޫއަކީ ރައްޔިތުންގެ މަޖިލީހުގައި 24 އަހަރު މެދުކެނޑުމެއްނެތި ޚިދުމަތް ކުރެއްވި އިރު ތަފާތު ހިޔާލުގެ ބޭފުޅުން ގޮވައިގެން މަސައްކަތް ކުރައްވަން ދެނެވަޑައިގަންނަވާ ބޭފުޅެއް ގޮތުގައި މަހުލޫފް ވަނީ ސިފަކުރައްވައިފައެވެ. އަދި ރައީސް ނަޝީދުގެ މައްޗަށް ޖަލު ހުކުމެއް އައި ހިސާބުގެ ކުރިން ވެސް ޕާޓީތައް ގުޅިގެން ކުރަން ޖެހޭ ކަންކަމުގައި އެމްޑީޕީން ދައްކައިފައިވާ މޫނަކީ އެއީއެވެ. އަދި ރައީސް ނަޝީދާ އިބުރާހިމް މުހައްމަދު ޞާލިހްއާ ދެމެދު އުފެދިފައިވާ އިތުބާރަކީ މިފަދަ ކަންކަމުގައި ވަރަށް ބޮޑު ދައުރެއް ކުޅޭނެ އެއްޗެއް ކަމަށް އެންމެން ވެސް ގަބޫލު ކުރެއެވެ. އެހެން ނަމަވެސް ގާސިމް އެވިދާޅުވާ ޝަރުތު އިބޫގެ ވެސް ފުރިހަމަ ނުވާނެއެވެ. ހުކުމެއް ކޮށްފައި އޮތުމަކުންނޫނެވެ. ދައުވާ ކޮށްފައިވާ މައްސަލައެއް އޮތުމުންނެވެ.\nގަބޫލުކުރަންޖެހޭ ހަގީގަތެއް އެބައޮތެވެ. ހުކުމެއް ތަންފީޒު ކުރަމުންދާ ފަރާތަކާ ދައުވާކުރާ މައްސަލައެއް ރައްދުވާ ފަރާތަކާ މެދު ދެކެން ޖެހޭ ގޮތް ތަފާތެވެ. ތަހްގީގީމަރުހަލާއެއްގައިވާ މައްސަލައަކާ ގުޅުން އޮތް ފަރާތަކާ ޖަލުގައި ހުކުމް ތަންފީޒު ކުރާ ފަރާތަކާ ތަފާތެވެ.\nރާއްޖޭގައި އެންމެ ގިނަ މީހުން ތާއީދު އޮތް ޕާޓީއަކީ އެމްޑީޕީއެވެ. އެމްޑީޕީގެ ފަރާތުން ރިޔާސީ އިންތިހާބުގެ ޓިކެޓް މިހާރު ހަވާލު ކުރައްވައިފައިވާ މުހައްމަދު ނަޝީދަށް ކުރިމަތި ނުލެވޭނެކަން ޔަގީންވާނެ ހިސާބު ނިންމާނެ ތާރީހެއް ދުވަހެއް އަދި ނޭންގެއެވެ. އެހެން ނަމަވެސް ނަޝީދަށް ކުރިމަތި ނުލެއްވޭ ހާލަތެއްގައި އެމްޑީޕީގެ ގިނަ މެމްބަރުންގެ ތާއީދު ހޯއްދަވާނެ ކަމަށް ބެލެވޭ ލިސްޓްގައި އިބުރާހިމް މުހައްމަދު ޞާލިހްގެ ނަން އެބައޮތެވެ. އަދި ތާއީދު އޮތް އެހެން ބޭފުޅުންގެ ނަންތައް ވެސް ހިމެނެ އެވެ. އަބުދުﷲ ޝާހިދާ މުހައްމަދު ޝިހާބް ފަދަ ބޭފުޅުންގެ ނަމަކީ ވެސް އެކި މީހުންގެ ތުންތުން މަތިން އިވެމުންދާ ނަންތަކެވެ.\nނަޝީދަށް އިންތިހާބަށް ކުރިމަތި ނުލެވިއްޖެ ހާލަތެއްގައި ކިޔާނެ ނަންތަކެއް މުހިންމެއް ނޫނެވެ. މުހިންމީ ރައްޔިތުން ގަބޫލު ކުރާނެ ކެނޑިޑޭޓެއް ގޮވައިގެން ތާއީދު ހޯދުމަށް ކުރަން އޮތް މަސައްކަތަށް ނިކުތުމެވެ. ދޫދޭންޖެހޭ ބޭފުޅަކު ދޫދެއްވުމަށް ފަހު ގެންނަންޖެހޭ ބަދަލެއް ގެނަސް ނަތީޖާއާ ހަމައަށް ދިޔުމަށް ބޭނުންވާ ކެނޑިޑޭޓަކާއެކު މަސައްކަތް ފެށުމެވެ. މުހައްމަދު ނަޝީދު ކަމަށް ވިޔަސް އިބުރާހިމް މުހައްމަދު ޞާލިހް ކަމަށް ވިޔަސް ރައްޔިތުންގެ ގިނަ ބަޔަކަށް އެނަމަކާ ދިމާލުގައި ފާހަގަޖަހާލެވޭނެ ކަމުގެ އުންމީދު އޮތް ނަމެއް ދައްކާށެވެ.


Sueyz canal: anekkaa ves boateh beehilaifi\nސުއޭޒް ކެނަލް: އަނެއްކާވެސް ބޯޓެއް ބީހިލައިފި\nއެމްވީ މޭސްކް އެމެރަލްޑް: ސުއޭޒް ކެނަލްގައި ކުޑަވަގުތުކޮޅަކަށް ބީހުނު ނަމަވެސް ވަނީ ފުން ކޮށްފައި\nމަގު ހުރަސްކޮށް ދަރުތުކުރި ކޮންޓައިނާ ބޯޓެއްގެ އިންޖީނަށް ލިބުނު ގެއްލުމެއްގެ ތެރޭގައި އުޅެނިކޮށް ސުއެޒް ކެނަލްގެ ކަނޑުއޮޅީގައި ބީހިލި ނަމަވެސް ބޮޑު ގެއްލުމެއް ނުވެ ބޯޓު ފުން ކުރެވިއްޖެ އެވެ. މިސްރުގެ ސުއޭޒް ކެނަލް އޮތޯރިޓީން އެކަން ކަށަވަރުކޮށްދެ އެވެ.\nސިންގަރޫޕަށް ރެޖިސްޓްރީ އޮންނަ "އެމްވީ މޭސްކް އެމެރަލްޑް" ކޮންޓެއިނާ ބޯޓުގެ އިންޖީނަށާއި ހުންގާނަށް ލިބުނު ގެއްލުމެއްގައި ސުއޭޒް ކެނަލްގައި ކުޑަ ވަގުތުކޮޅަކަށް ބީހިފައިވާކަން ބަޔާނެއް މެދުވެރިކޮށް ސުއޭޒް ކެނަލް އޮތޯރިޓީން ވަނީ އާންމު ކޮށްފަ އެވެ.\nސުއޭޒް ކެނަލް އޮތޯރިޓީން ބުނީ ޓަގުޖަހައި 353 މީޓަރުގެ ބިޔަ ބޯޓު ފުން ކުރުން ބޮޑު ކަމަކަށް ނުވި ކަމަށެވެ. އަދި ބުނީ މިދާކަށް ދުވަހު ސުއޭޒް ކެނަލުގައި ހިނގާދިއަ ހާދިސާއަށް ފަހު އޮފިޝަލުން މިހާރު ވަރަށް ހުޝިޔާރު ކަމަށާއި އެކަށީގެންވާ ސާމާނު ވެސް ހުރި ކަމަށެވެ.\nކޮންޓެއިނާ ބޯޓެއް ސުއޭޒް ކެނަލްގައި ހުރަސްވެ މަގުބަންދުވީ މާޗް 23، އަންގާރަ ދުވަހު އެވެ. ޖަޕާން ކުންފުންޏަކަށް މިލްކުވެރިކަން އޮންނަ 400 މީޓަރު ދިގު ބިޔަ ބޯޓު ތާށިވީ ޗައިނާއިން މުދާ ބަރު ކޮށްގެން ނެދަލޭންޑްސްއަށް 220،000 ޓަނުގެ މުދަލާއެކު ދަތުރު ކުރަނިކޮށެވެ. އެއީ ގާތްގަނޑަކަށް 18،000 ކޮންޓެއިނާ އެވެ. އެބޯޓު ފުން ކުރެވުނީ ހުއްޓުމެއް ނެތި ހަފުތާއެއް ވަންދެން ކުރި މަސައްކަތުންނެވެ.\nމިސްރު ސިންގަޕޫރު މެރިޓައިމް އެކަޑެމީ + ކަނޑުމަތީގެ ހާދިސާ ސުއޭޒް ކެނަލް


Natheejaa libunu ehves random sample eh positive vefa eh nunvey: Ibrahim Didi - AO News\nއައްޑޫ ސިޓީ މީދޫގައި ކޮވިޑް ފެތުރިފައިވާ މިންވަރު ބެލުމަށްޓަކައި، ނަގާފައިވާ ރެންޑަމް ސާމްޕަލްތަކުގެ ތެރެއިން މިހާތަނަށް ނަތީޖާ ލިބުނު އެއްވެސް ސާމްޕަލެއް ޕޮޒިޓިވްވެފައި ނުވާކަމަށް ހުޅުމީދޫ ސިއްހީ މަރުކަޒުގެ މެނޭޖަރ އިބްރާހީމް ދީދީ ވިދާޅުވެއްޖެއެވެ.\n‘އޭއޯ ނިއުސް’އަށް މައުލޫމާތު ދެމުން އިބްރާހީމްދީދީ ވިދާޅުވީ މީދޫން ނަގާފައިވާ ބައެއް ސާމްޕަލްތަކުގެ ނަތީޖާތައް އަދި ނުލިބޭކަމަށާއި، މިހާތަނަށް ނަޖީތާ ލިބުނު އެއްވެސް ސާމްޕަލެއް ޕޮޒިޓިވްވެފައި ނުވާކަމަށެވެ. ” އަޅުގަނޑަށް ލަފާކުރެވެނީ މާދަމާ އާއި ހަމައަށް ހުރިހާ ސާމްޕަލްތަކެއްގެ ނަތީޖާ ލިބޭނެހެން. ސާމްޕަލްތަކުގެ ނަތީޖާ ލަސްވަނީ އައްޑޫ ސިޓީގެ އިތުރުން ފުވައްމުލަކުގެ ސާމްޕަލްތައްވެސް މި ސިޓީގައި ޓެސްޓުކުރަމުން އަންނާތީ” އިބްރާހީމް ދީދީ ވިދާޅުވިއެވެ.\nއައްޑޫ ސިޓީ މީދޫން 282 ސާމްޕަލް ނަގާފައިވާއިރު އެ ރަށު ހޯމް ކަރަންޓީނުގައި ހުރި މީހަކު މިއަދުވަނީ ޕޮޒިޓިވްވެފައެވެ. މީދޫން ޕޮޒިޓިވްވި މީހުންގެ އަދަދު ސާދައަށް އަރާފައިވާއިރު އެ އަވަށުގައި އަޅާފައިވާ ރައްކާތެރިކަމުގެ ފިޔަވަޅުތައްވަނީ އިތުރު7ދުވަހަށް އިތުރުކޮށްފައެވެ.